
Minkä tähden muutamien ihmisten täytyy 
syntyä lokakuun kolmantenatoista päivä¬ 
nä? Se ei totisesti ole mikään ihanteellinen 
syntymäpäivä. Toista olisi syntyä touko¬ 
kuussa tai jouluaattona! No, kullakin on 
kohtalonsa! Ei se mutisemallakaan parem¬ 
maksi tule, ei Anna Tipuli Pusulle, ei 
Muurikin vasikalle Antti-Loviisalle. Koh¬ 
talo, kova ja julma, määräsi tinkimättö¬ 
mästi lokakuun kolmannentoista heidän 
syntymäjuhlakseen. 

Sinä päivänä sää oli levoton ja vaihte- 
levainen. ”Satoi lunta ja satoi vettä ja satoi 
pieniä rakeita”, kuten laulussakin lallate- 
taan. Ei tiennyt tuulikaan, miltä kulmalta 
olisi paras puhaltaa. Kiljavat lehdet lente¬ 
livät, kieputtelivat kuperkeikkoja, loiskah- 
tivat lokaan. Aurinko pilkistelihe pilvien 
lomasta. Pilkisti sieltä, pilkisti täältä, mut¬ 
ta nähdessään aina kuloista kurjuutta peit- 



tihe pilvien pehmeään poveen. 

Sinä päivänä, aamulla anivarhain poiki 
Koulun Muurikki. 

Kuusivuotias Tauno-veli remahutteli 
riemusta perheensä korvat lumpeuksiin. 
Hän nimitti heti vasikan Antiksi. 

"Taunosta se vielä kerran pappi paisuu, 
kun hän jo näin nuorena osaa nimiä jael¬ 
la", tuumi äiti esikoisestaan. 

Iltapäivällä Tauno meni Aliina-piian 
kanssa tervehtimään lemmikkiään. Voi, 
mikä surkea pettymys! Aliina tirskui ja 
kikatti aivan kaksinkerroin. Antti ei ollut¬ 
kaan Antti! Se oli Loviisa! 

Tauno ei jaksanut käsittää, miksi vasik¬ 
ka ei voinut olla yhtä hyvin Antti kuin 
Loviisakin. Aliinan vetoaminen perusto¬ 
tuuksiin kaikui kuuroille korville. Tauno- 
poika piti kuin pitikin oman päänsä. Alii¬ 
naa kiukutti moinen itsepäinen pentu. 
Hän heitti ilkimyksen kovakouraisesti 
ulos navetasta ladon kahajaviin heiniin. 

Silloinkos poika suuttui! Saatuaan suus¬ 
taan heinän helpeet pois kaijahteli koulun 
despootti niin, että karsta katosta karisi. 




Äiti kuuli karjunnan keittiöön. Vähin¬ 
tään oli nyt ”silmäterältä” pää puhki, 
pohe poikki. Hän kahmaisi kouraansa lie¬ 
huvat liepeensä ja lähti lentämään pihan 
poikki parkujan luo. 

Keskelle pihaa koulupojat olivat pin¬ 
gottaneet nuoran salakavalasti lehtien ja 
kuloheinän suojaan. Olihan hirveä riemu 
nähdä, kuinka tytöt pihanperälle pingais- 
tessaan sotkeutuivat sorkistaan nuoraan ja 
mätkähtivät mahalleen. Ha ha haa! Sille 
kelpaisi nauraa! 

Pojilla on aina kepponen mielessä, ei 
niin pahaksi tarkoitettu, kuin usein sattuu 
käymään. 

Äidin kengän kärki takertui ansaan. 
Märkä maa mäjähti. Äiti jäi tajuttomana 
makaamaan lammikkoon. 

”Äiti, äiti!” pauhasi pasuuna ladon 
ovella. 

Isä oli lukemassa ”Herran siunausta” 
kotia lähteville ilkimyksille, kun Taunon 
täysi voimainen karjunta ehti hänen kor¬ 
viinsa. 

”— kääntäköön kasvonsa! Amen!” hö- 





käisi isä hätäpäissään. Peninkulmaisin as¬ 
kelin hän loikki ulos luokasta ällistelevä 
lapsiparvi kintereillään. 

”Uu, uu, uuu!” ulvoi koko katras por¬ 
tailla, kun opettaja kantoi taintuneen vai¬ 
monsa huoneisiin. 

”Koulunrouva se kuoli!” toitottivat lap¬ 
set kotonaan, ennenkuin ehtivät kunnol¬ 
leen nenänsä tuvan ovesta sisään pistää. 

”Herra hyväst’ siunatkoon! Ellette työ, 
vietävän vintiöt, vain valehtele”, älähtivät 
ämmät. 

Lapset vannomaan totuuden puolesta. 
Puolessa tunnissa koko Lepikkomäen kul¬ 
makunta tiesi tapaturman. Surtiin, voivo¬ 
teltiin, siunailtiin opettajan ja orpojen 
puolesta. Erittäinkin orpojen lapsiraukko¬ 
jen puolesta. Pianpa he saisivat äitipuolen 
korpiksi niskojaan nokkimaan. 

Ei Koulunrouva kuitenkaan kuollut. 
Tajutonna hän oli monta tuntia. Olisihan 
lääkärin apua kipeästi tarvittu, mutta ku¬ 
kapa hänet olisi siinä silmänräpäyksessä 
noutanut viisitoistakilometrisen vesimat- 
kan takaa. Näin syksyisin laivat kulkivat 



milloin sattui. Veneellä ei kukaan rohjen¬ 
nut lähteä syysmyrskyn vellomalle, aavalle 
ulapalle. Maitse oli lähimmän lääkärin luo 
kuusikymmentä kilometriä. Auto, puhelin 
olivat outoja sanojakin siihen aikaan Le- 
pikkomäessä. Jos eivät kotoiset konstit 
auttaneet, niin onnekseen sai kuolla. 

Siunatuksi onneksi Rummukaisen Riit¬ 
ta sattui olemaan kotosalla. Läähättäen, 
puuskuttaen hän vaelsi koululle itkevän 
Aliinan jäljessä niin sukkelaan, kuin oli 
mahdollista hänen satakiloiselle ruhol¬ 
leen. 

Rummukaisen Riitta oli lepikkomäke- 
läisten lääkäri. Röhvessyoriksi häntä kölli- 
nimeltä mainituinkin. Kylän keski-ikäisis- 
tä aina kapalossa kitisevään vauvaan asti 
oli jokainen saanut ensimmäisen maail¬ 
man kolhaisun Riitan leveästä kämmenes¬ 
tä. Kokkurapolvet hän vetreiksi hieroi. 
Vaelsi vatpa naapurikylienkin vaivaiset 
saamaan Riitan sarvikupin kipeihin kyl- 
kiinsä. 

Rummukaisen Riitta se paukautti elä- 
mänhengen siihenkin pieneen kääpiöön, 



joka sateisena lokakuun päivänä ensi ker¬ 
ran hengitti omilla keuhkoillaan Lepikko- 
mäen koululla. 

Seuraavana päivänä kylän akat lennätti¬ 
vät korvasta korvaan sanomaa: 

”Koulunrouva sai keskosen. Hengissä 
kuuluu vielä olevan. Pieni ja ruma. Ei 
pöytä veistä pidempi. Pumpulissa, kuu¬ 
mien vesipullojen vieressä säilytetään. 
Kunpa Jumala raukan korjaisi pian luok¬ 
seen!” 

Ja äiti ja isäkin huokasivat samaa vaik¬ 
keivät sitä ääneen lausuneetkaan. 

Huonot matkaeväät elämän taipaleelle 
lähtijälle. 

Tipuli! Oli nyt tuokin nimi! Eihän sellaista 
nimeä ollut kenelläkään. Ei sitä ollut alla¬ 
kassakaan. Opettaja aina keksi lapsilleen 
niin kummallisia nimiä. Tipuli! Kanalle 
tuollainen nimi sopi, ei kristitylle lapsel¬ 
le. 

Taina, neljä vuotta vanhempi sisar, sen 
nimen vauvalle keksi. 

”Näytä Tainalle Tipua!” pyyteli tyttö¬ 
nen. Nuken kokoinen sisar uuninhyllyllä 
vikisi Tainan mielestä kuin kananpoika. 
Perhekin kutsui vauvaa Tipuksi. 

Eräänä päivänä pesi Rummukaisen 
Riitta vauvaa. Tauno ja Taina katselivat 
vierellä tätä tärkeää toimitusta. Pesunko- 
hinassa kiskaisi vauva 1/4 pisaraa vettä 
henkeensä. Mustui maailma vauvan sil¬ 
missä. Mustui vauva itsekin kekäleeksi. 

”Nyt se kuolee”, ilmoitti Tauno. Noin 
muljahtelivat kerran rotankin silmät, kun 



se nakissa kuristuen henkensä heitti. 

”Jes siunatkoon! Kuoloo kuin kuoloo- 
ki”, parahti Riitta. ”Eikoo sitä raukkoo ies 
kastettukkaa.” 

Isä juoksi hätään. Kaappasi pesusoikos- 
ta saippuavettä leveään kämmenkouraan- 
sa, valoi sen kekäleensä päähän ja sukke¬ 
lasti saneli: 

”Kastan sinut Tipuli Isän, Pojan ja Py¬ 
hän Hengen nimeen! Amen!” 

Sanojensa vahvistukseksi hän kellautti 
vauvan alaspäin ja antoi läjähtävän lyön¬ 
nin laihoille takapuolille. Ensimmäinen ja 
viimeinen lyönti isän kädestä. Mutta se 
lyönti oli tehokas. Lapsi aivasti, vaaleni ja 
jäi elämään kristittynä, kanamainen nimi 
elinkautisena maanvaivana. 

Kun pappi ajanoloon laillistutti saip- 
puavetisen kasteen, lisättiin lapselle vielä 
isoäidin nimi Anna. Niinpä kirjoitti pasto¬ 
ri suttuisella käsialallaan kirkonkiijoihin 
koukerolta, jotka määräsivät vauvalle iki¬ 
ajoiksi nimen Anna Tipuli Pusu. 

Tipuli eleli kahdeksatta kevättään. Hän ei 
ollut mallilapsi. Perheen kuopuksena kat¬ 
seltiin aluksi hänen kepposiaan läpi sor¬ 
mien. Tästä oli luonnollinen seuraus. Ty¬ 
töstä tuli kovin villi nuori neiti. Vanhem¬ 


pien täytyi ruveta ankarasti oikomaan le- 
väperäisyytensä seurauksia. 

Oli kevät ja sunnuntaiaamu. Harakoilla 
oli metsät täynnä pesiä, pesät täynnä sie¬ 
viä munia. Kylän poikaviikarien ajatukset 
leijuivat pesien ja munien ympärillä. Sin¬ 
nepäin sinkoilivat Tipulinkin mielihalut. 

Hän oli saanut juuri ylleen uuden, äidin 
vanhasta hameesta tehdyn puvun ja 
uuden, isän paidan selkämyksestä ommel¬ 
lun esiliinan, jossa oli kaksi taskuakin. 
Kullanvaaran Hiljalla oli vain yksi tasku. 

Perhe istui aamiaisella. Isä luki säestyk¬ 
seksi Taunon ja Tainan kirjettä, jonka Ti¬ 
aisen Matti äsken toi. Matti oli kyydinnyt 



aamulaivalle jotakuta herraa Ja postinhoi- 
taja oli antanut hänelle kirjeen. Tauno ja 
Taina olivat näet jo kaupungin koulussa. 
He kiijoittelivat kotiin, milloin tarvitsivat 
rahaa tai uusia vaatteita. 

Kimakka vihellys kuului ulkoa. 

Ah, siellä pojat jo olivat menossa hara¬ 
kan pesille! Tipuli kimmahti seisomaan. 
Lautanen loiskahti. Lusikka lensi komeas¬ 
sa kaaressa lattialle. 

”Ampiainenko pisti?” kysyi isä. 

”Ei. Pojat.. .” 

”Istu alallasi, tyttö!” äiti keskeytti totte¬ 
levaisuutta vaativalla äänellä. ”Ei sovi 
ruokapöydästä lähteä lentelemään milloin 
sattuu.” 

”Minullapa ei ole nälkä.” 

Huh, miten hirveän säädyllinen äiti oli! 
Isä ei tuollaisesta piittaisi mitään. Mistä 
äiti lienee imenyt päähänsä, että hän 
muka oli poikamainen. Niin juuri, poi¬ 
kamainen. Kauhean metkaa olisi kyllä ol¬ 
lutkin olla oikea poika. Mutta sitä ei voi¬ 
nut enää mitenkään auttaa. Isä sanoi niin. 
Isä sellaiset asiat varmasti tiesi. 




Nyt, nyt pojat menivät eilen löydetylle 
pesälle. Tipuli ei saa yhtään munaa, vaik¬ 
ka hän pesänkin keksi. Ei, se ei käynyt 
päinsä. Täytyi keksiä jokin tepsivä keino 
äidin säädyllisyyden kukitukseksi. Ehkä¬ 
pä isä auttaisi. 

Veitikka kipristäytyi yhteen ähkivään, 
voihkivaan sykkyrään. 

"Mikä nyt tuli?” kysyi äiti. 

”Lyyli ei ole taasenkaan malttanut keit¬ 
tää velliä kypsäksi”, valitteli sykkyrä sur¬ 
keasti. 

Lyyli kirkastui pöydän alapäässä. Hän 
vannoi sielunsa autuuden kautta vellin 
olevan liiankin kypsää. 

"Ehkäpä se onkin liian kypsää. Tavallis¬ 
ta se ei ainakaan ole. Se velloi mahani 
veteläksi.” 

Äidin lusikka pysähtyi sentin päähän 
suusta ja painui hyvin, hyvin arvokkaassa 
tahdissa takaisin lautaselle. 

"Ulos, velho!” Isä antoi häätökäskyn. 

"Isä, sinä pilaat tytön tuollaisella me¬ 
nettelyllä”, nuhteli äiti. 

• • 

"Äiti kulta, vekara näkyy olevan jo tar- 



peeksi piloilla. Sitäpaitsi pahankuriset lap¬ 
set aina karkotetaan ruokapöydästä. 
Niinhän sinä, äiti kulta, itsekin teet.” 

Tipuli kirmaisi tielle niin, että pitkät 
palmikot seipäinä selässä lensivät. Aivan 
oikein. Maantieojassa istuivat Kullanvaa- 
ran Jussi, Asikaisen Pekka ja Eino. Olivat¬ 
pa Leena ja Tyynekin päässeet mukaan. 
Viivana vilisti koko lapsilauma metsään, 
jotta tanner tömisi. 

Pesäpuu piiritettiin. Harakka parka sä- 
kätti, hätäisenä hyppien oksalta toiselle. 

Pesäpuu oli solakka mänty, oikea ku- 
ningasmänty, metsän ylpeys. Sen alimmat 
oksat olivat hyvin neljäkin syltä maanka¬ 
maraa korkeammalla. Pojat yrittivät ja 
yrittivät reittää oksiin, mutta aina he puo¬ 
livälistä putosivat maahan. 

Harakka säksätti pilkaten. 

”Nyt yritän minä”, sanoi Tipuli ja sylki 
kouriinsa. 

”Akat nyt puihin!” virkko Kullan vaa¬ 
ran Jussi halveksivasti. Hän oli kolme 
vuotta vanhempi Tipulia ja oli mielestään 
mies. 



”Itse akka lienet!” tyttö kivahti. Siekai¬ 
lematta hän tarttui Jussin ponnistavaan 
pohkeeseen. Roiskisi Kaarnat karisivat, 
kun poika männystä maahan kapisi. Tyttö 
oli jo puolimännyssä Jussin selviytyessä 
seisoalleen. 

”No, ukot, tulkaapa tänne akkojen 
luo!” Tipuli keinuttelihe ilkkuen tuuheal¬ 
la, turvallisella oksalla. 

”Kyllä sinoot aeka poeka”, tunnustivat 
Asikaisen veljekset. Jussi jupisi, että kum- 
makos tuo oli, kun kynnet olivat kuin nas¬ 
kalin käijet. Vieläkin niiden jälkiä poh¬ 
keissa poltteli. 

Harakan pilkkanauru katkesi. Se säkät- 
ti, lenteli, hyppi, keikkui henkensä hädäs¬ 
sä. Tenavat puun juurella kiljuivat kuin 
peikon penikat ja pommittivat kävyillä 
linturukkaa. 

Ryöväri pujotti kätensä risupesään. Vii¬ 
si kaunista munaa hävisi siniraitaisen esi¬ 
liinan taskuun. Ei ollut pesässä enempää 
munia. 

”Tule varovasti, ettet säre munia!” jael¬ 
tiin puun juurelta neuvoja. 



Luonnollisesti Tipuli pani parastaan. Si- 
rosti hän liukui maahan. Toiset hyökkäsi¬ 
vät saaliin jaolle. 

Voi, hirmu! Kaikki munat olivat taskus¬ 
sa möyhiytyneet velliksi. Entä uusi puku 
ja uusi esiliina! Tipuli ei pieniä tahroja 
pahoin pelännyt, mutta nyt hän jäi äänet¬ 
tömänä tutkimaan pukuaan. Tokkopa 
hän lienee koskaan ennen ollut niin kana- 
maisesti nimensä näköinen. 

”Nyt sinä vasta olet kanan näköinen. 
Tipu, tipu, tipu!” hämäsi Jussi, jolle vaike¬ 
ni kostonhetki. Toiset hyväkkäät nauroi- 
vat hyväksyvästi. 

Pieni, pihkainen koura sukelsi mutkitte- 
lematta taskuun. Rotskis! Jussin uusi, har¬ 
maa pyhäpuku sai keltaisen koris¬ 
teen. 

”Itse olet kanan näköinen!” huusi tulis¬ 
tunut villikissa. 

Jussi vilkaisi pukuunsa. Äijähti. Ko¬ 
hautti uhkaavasti löksähtäneitä housujan¬ 
sa ja hyökkäsi Tipulia kohden kuin kuu¬ 
kauden nälkää nähnyt susi. 

”Tulepas!” sähähti tyttö hampaat ja 



kynnet puolustukseen valmiina kärhäl- 
lään. 

Jussi luotti ikäänsä ja isoon kokoonsa. 
Tyttö oli hoikka kuin kaisla ja pieni, mut¬ 
ta sukkela, notkea kuin kärppä. Hänessä 
tuntui olevan joka paikassa hampaita ja 
kynsiä. 

Toiset lapset seurasivat jännittyneinä 
ottelua. Tipuli ei ollut koskaan ennen ta¬ 
pellut. Hän oli ilman muuta pitänyt it¬ 
seään tyttöjen johtajana, eivätkä pojat¬ 
kaan uskaltaneet asettua hänen tahtoaan 
vastustamaan, sillä olihan hän opettajan 
tytär, ja opettaja olisi voinut... hm. Kul¬ 
lan vaaran Jussi oli ainoa, joka ei alistunut 
Tipulin komennettavaksi. Siksi he olivat 
aina sotajalalla keskenään. Nyt oli tappelu 
näyttävä, kumpi oli ”haka”. Pojat usutti¬ 
vat Jussia, tytöt Tipulia. 

Molemmat sankarit vetivät tukkanuot¬ 
taa parhaillaan. Vihdoin Jussi hellitti letin, 
tarttui tytön pukuun. Kuului ilkeä kurah- 
dus. Puvunpala jäi Jussin kouraan. Tyttö 
kirmaisi pakoon, minkä ikinä sai irti kin¬ 
tuistaan. 



Jussi tukka suorana pinkoi perässä. 

Tipuli pakeni kankaan reunaan. Siinä 
oli pieni mäennyppylä. Mäen alla porisi 
kevättulvainen Humalapuro. 

Jussi läheni peloittavasti. Tyttö kiri vii¬ 
meiset voimansa kokoon ja pinnisti mä¬ 
keä alas. Ketterästi kuin västäräkki hän 
hyppi kiviä myöten kuohuvan puron poik¬ 
ki. 

Vainolainen hylkäsi kivisen sillan. Hän 
päätti pompata puron poikki suoraan pake¬ 
nijan niskaan. Kyyristys. Vauhti. Hyppy. Ja 
molskis! Poika parka pulikoi purossa. 

Likomärkänä hän kömpi nelinkontin 
partaalle kuin kohmeinen, iso sammakko. 
Vihollinen vastarannalla rähähti iloiseen, 
ilkkuvaan nauruun. 

”Sinä olet kuin sammakko! Ha ha!” 

Vihainen mulaus välähti Jussin julmis¬ 
tuneista silmistä. 

”Minä sanon äidille, niin saat varmasti 
selkääsi”, murisi hän itkua jauhaen. 

”Sano, sano! Selkäsaunan saan sano- 
mattasikin.” 

”Sinä et ole mikään hyvätapainen tyttö. 



Sinä olet keskonen. Sinussa on jokin nap¬ 
pula löysässä. Äiti on niin sanonut”, purki 
poika pahaa sisuaan. 

"Minussa ei ole yhtään nappulaa. Oma 

nappulasi voi olla löysässä.” 

• • 

”Aiti on sanonut niin.” 

"Sinun äitisi ei tiedä mitään. Hän on 
oppimaton kansannainen, vaikka luulette- 
lee olevansa parempi kuin muut emännät. 
Minun äitini sanoi niin!” 

"Minun äitini voi antaa selkään sinun 
äidillesi. Sinun äitisi on laiha kuin tik¬ 
ku.” 

”Sinun äitisi paksu kuin vesisammio.” 

Juttu jatkui. Jussi asteli edellä vettä va¬ 
luvana kotiin päin ja heitteli Tipulia eteen¬ 
sä sattuvilla kivillä ja kalikoilla. Tyttö kul¬ 
ki jäljessä sopivan välimatkan päässä, 
väistäen taitavasti heitokkaita, antaen sa¬ 
nan sanasta, parhaasta kaksi. Asikaisen 
pojat, Leena ja Tyyne tulivat puolueetto¬ 
mana jälkijoukkona riitapukarien peräs¬ 
sä. 

Koulun portilla erottiin. Annettuaan 
Jussille loppuletkauksen lähti Tipuli kii- 



peämään kotirinnettä. 

”Älä revi äläkä likaa vaatteitasi!” Äiti 
taisi aamulla puhella tuohon tapaan. As¬ 
kelet hidastuivat. Mikä se niin aavistuksel- 
lisesti pään päällä suhahteli? Ahaa! Piha- 
koivu se vain heilutteli notkeita ritvojaan. 
Villikko pysähtyi. Mitähän varten Jumala 
loi koivuihin hienoisia oksia? Ei suinkaan 
vitsoiksi pahankurisille lapsille, jotka li¬ 
kaavat ja repivät vaatteensa — ja toisten¬ 
kin vaatteet? 

Musti astua löntysteli Tipulin luo. 

”Ottaisitko selkääsi, kun olet turkkisi 
liannut?” 

Musti ravisti turkkiaan. Se kammoi sel- 
käsaunaa. Niin Tipulikin. Siksi hän pyö- 
rähtikin ympäri ja Mustin seurassa hävisi 
Lepikkomäen lepikkoihin. Sinä päivänä 
ilmestyi suuri ”karjakartano” Humalapu- 
ron partaalle. 

Illalla, auringon kurkistellessa puiden lat¬ 
vojen takaa hirvittävä nälkä ajoi Tipulin 
kotiin. Hän koetti huomaamatta, muina 
miehinä livahtaa keittiöön. Oven takana 
hän kuitenkin kuunteli, oliko reitti selvä. 




Silloin revahti keittiön ovi selkoseläl- 
leen. Hyvä, ettei kuuntelija saanut kuh¬ 
mua kulmaansa. Kynnyksellä seisoi Kul- 
lanvaaran komea emäntä, pyhäsilkki har¬ 
teille valahtaneena. Jussi-jura väijötteli äi¬ 
tinsä liepeitten suojassa. 

'Tässähän tämä rasavilli-ryökkynä tu¬ 
lee”, toitotti emäntä keittiöön. 

Nyt käpälämäkeen! Tipuli teki rasa- 
kan täyskäännöksen. Mutta emännän tu¬ 
keva käsi tarttui pakenijan palmikkoi- 
hm. Koholoyhkassa paasi Tipuli äidin 
eteen. 

"Tyttö, mitä kaikkea sinä olet taasen 
tehnyt?” kysyi äiti ja nojasi kuin Pontius 
Pilatus hellan kulmatankoon. 

Isä sanoi kerran, että kaikki valehtelijat 
ovat sarvipään serkkuja ja että heidät pan¬ 
naan kuoltuaan nuolemaan kylmää rautaa 
pahassa paikassa. Ei, Tipulia ei saanut pa¬ 
hinkaan selkäsaunan pelko valehtele¬ 
maan. Hän oli kerran nuolaissut kylmää 
kirveenhamaraa, joten hän mainiosti tiesi 
sen ja selkäsaunan eron. 

"Puhu aina totta, vaikka sana päiväs- 




sä”, kuului isän neuvo. Tipuli kertoi päi¬ 
vän seikkailut isän neuvon mukaan. 

”Onko asia niin?” kysyi emäntä pojal¬ 
taan. Jussi kiemurteli kuin mato pihdis¬ 
sä. 

”Onko asia niin?” kysyi äitikin, kun 
Jussi ei saanut kieltään pyörimään. 

”Ooon!” tuli viimein venytelty vastaus. 

Kullanvaaran emäntä ei siekaillut. Hän 
pyörähti ulos ja toi kaksi vitsaa. Toisen 
hän antoi koulunrouvalle, toisella voiteli 
poikaansa. Jussi ulvoi ja aneli armoa. Ti¬ 
puli oli vaiti. Tämähän tuli ansiosta eikä 
armosta. 

Illalla myöhään tuli isä kotiin kokouk¬ 
sesta. Hän sai kuulla päivän tuoreimmat 
uutiset. 

”Harakka parka!” sanoi isä yksikan¬ 
taan. 

Tipuli kummastui. Miksi isä harak¬ 
kaa sääli? Sehän oli sivuseikka koko ju¬ 
tussa. 

Isä silmäili kirjaa ja urahti uudestaan. 

”Harakka parka!” 

Tipuli tuli uteliaaksi. 



”Isä, onko siinä kirjassa satuja harakas¬ 
ta?” 

”Ei. Ajattelen sitä harakkaa, jolta ajatte¬ 
lematon tyttäreni ryösti kodin.” 

Tipuli hätkähti. 

”Ei harakalla ole kotia. Sillä on vain 
pesä, huono sekin”, puolustautui tyttö. 

”Pesä on harakan koti. Se rakastaa sitä 
huonoa risukasaa, koska siinä ovat sen 
munat ja pojat. Ajattelepas, jos tulisi iso 
jättiläinen, pistäisi sinut taskuunsa ja mur¬ 
joisi sinut siellä velliksi. Miltä luulet sen 
isästä ja äidistä tuntuvan? Aivan samalta 
kuin harakastakin.” 

”Mutta harakka onkin räähkälintu”, 
yritti tyttö vielä itku kurkussa. 

"Kuninkaan mielestä on sinun isäsi 
räähkälintu, jos hän vertaa kotiamme 
omaansa. Suuren pitää aina olla hyvä pie¬ 
nelle, olipa tämä sitten vaikka räähkälin¬ 
tu, muista se! En pidä siitä, että pieni tyt¬ 
täreni on sydämetön julmuri. Tuohon kä¬ 
teen, Tipuli, sinä et ole koskaan paha eläi¬ 
mille!” 

Seuraa vana aamuna Tipuli vei isän 



kanssa kaksi kananmunaa harakan pe¬ 
sään, missä harakkaäiti hautoi ne pojiksi 
koko kylän ihmeeksi. 

Asikaisen talo oli Lepikkomäen koulun 
lähin naapuri. Parisataa metriä leveä pelto 
oli vain talojen välillä. 

Asikkalassa asui kymmenhenkisen ta¬ 
lonväen lisänä viisi muuta perhettä. Talos¬ 
sa kuhisi väkeä aina kuin "helluntain epis¬ 
tolassa". Lapsia oli talossa kolmekym- 
mentäkaksi (32). Luku oli aina suurene¬ 
massa. 

Isossa tuvassa, jossa majaili kolme pe¬ 
suetta, eleli vielä isäntäväen huudokas 
Maija-Liena. Päivät pääksytysten istui 
mummonruhmu uuninvieruspenkillä ja 
kehräsi kimeästi virttä kiekuen. Kun kuu¬ 
muus ja syöpäläiset oikein kiusasivat, kel¬ 
lahti hän penkille ja otti pienen ettoneen. 

Maija-Liena ja kolmekymmentäkaksi 
tenavaa olivat aina sotapolulla. Pitääkseen 
kiusankappaleet loitolla oli ämmällä leve- 
äin peräpakarainsa alla kuormavitsa, josta 



hän ei vahingossakaan luopunut. Siitä hän 
jakeli säälittä ropsauksia. 

Talvella Maija-Liena oli sopuisa. Välisti 
lapset saivat tulla hänen rukkinsa ympäril¬ 
le kuulemaan entisten aikojen kaskuja. Ai¬ 
kuisetkin niitä mielellään kuuntelivat. 

Mutta mitä pidemmälle kesä kului, sitä 
ärhäkämmäksi kävi ämmä. Heinäaikana 
oli hänen kiukkuisuutensa huipussaan. 
Lapset, jotka teutaroivat omin päin tois¬ 
tensa valvomina kartanon läheisyydessä, 
eivät uskaltaneet jalallaan tupaan astua. 
Ovelta ne ilkimykset kävivät ämmäparkaa 
hämäämässä. Sadatteleva ämmä lönkytte- 
li ovelle ruoskineen hätistelemään pentuja, 
mutta ennenkuin hän ehti lähellekään 
ovea, niin nämä jo räkyttivät ilkeyksiään 
pihalla. Sitä he tekivät päiväkaudet. Ei 
ihme, jos mummorukka olikin kiukkui¬ 
nen kuin pesästään ajettu ampiainen. 

Tipuli oli Maija-Lienan kanssa hyvissä 
väleissä. Hän niiata nöksäytti mummolle 
eikä koskaan kiusannut toisten lasten ta¬ 
valla. Isä sanoi, että vanhoja ja köyhiä on 
kohdeltava yhtä ystävällisesti kuin nuoria 



ja rikkaita. Ei isä sitä itse tehnyt. Kyllä 
Tipuli sen huomasi. Kun tarkastaja tuli 
taloon, kumarteli isä ja oli hirveän huo¬ 
maavainen. Isäntien ja naapurien kanssa 
hän oli kuten tavallisestikin. Mutta isä ei 
ollut ilkeä kenellekään eikä kiusannut, ku¬ 
ten Asikkalassa monesti aikuisetkin teki¬ 
vät. Tipuli seurasi isän esimerkkiä. 

Yhtenä heinäpäivänä Tipuli sai kuiten¬ 
kin kipakan ropsauksen Maija-Lienan 
kuormavitsasta. Kunniasanalla, syyttö¬ 
mästi. 

Hän oli kotona riidellyt Tainan kanssa 
ja jäänyt häviölle nuoremman sisaren 
osaan kuuluvalla, luonnollisella tavalla. 
Hän meni naapuriin keventämään suru¬ 
aan ymmärtävälle ystävälle, Maija-Lienal- 
le. Yhteisymmärryksellisestä keskustelusta 
ei tullut mitään. Tenavat olivat tapansa 
mukaan härsyttäneet mummon vihasta 
sokeaksi. Kun Tipuli luottamuksellisesti 
lähestyi häntä, vihelsi kuormavitsa ilmas¬ 
sa, ja luja mäjäys ilmoitti sivalluksen ker¬ 
rankin sattuneen maaliin. Pahasti parah¬ 
taen Tipuli pakeni pihalle. 





”Ähä kutti! Siitä sait!” ilkkuivat toiset 
lapset. 

Tipulin kunnioitus Maija-Lienaa koh¬ 
taan sai pahan kolahduksen. Pöhössä poh¬ 
kein hän hautoi kostoa. 

Parin päivän perästä veisasi Asikkalan 
nouseva sukupolvi veisua, jonka Tipuli oli 
sepittänyt ja säveltänyt. 

Maija-Liena, mallatsäkki, 
makkoo pitkin penkkiä. 

Toinen jalaka on tollallaa, 
toise alla pittää vihtalenkkiä. 

”On se tuo tyttö visu kakara ikkäiseksee! 
Tiepäs nyt tuommone värssy, eto elävä!” 
Aikuiset naapurissa niin kiittelivät. Ja Ti- 
pulikos vasta oli ollakseen! 

Maija-Lienakin sai kuulla, kuka värssyn 
oli västännyt. Hän nousi, napitti hameen¬ 
sa, pyöräytti napin taaksepäin ja lähti lyl- 
lertämään koululle kuormavitsa kainalos¬ 
sa. 

Koulun keittiössä istuttiin jälleen kor- 

• m 

keaa oikeutta. Äiti oli tuomarina ja kuun- 




teli, kun Maija-Liena kaakatti kuin hauto¬ 
va kana. 

"Miksi teit runon Maija-Lienasta, Tipu- 
li?” 

"Hän löi minua.” 

”Se haukkui minua ..alkoi ämmä. 

”Elkää valehdelko, vanha ihminen, tai 
saatte pahassa paikassa nuolla kylmää 
rautaa”, keskeytti Tipuli. 

Mummon kolmihampainen suu loksah¬ 
ti kiinni auetakseen valtavaan itkuun ja 
poruun. 

"Tuommoisia ne ovat parempainkin ih¬ 
misten lapset! Vanhan, köyhän raukan 
toivovat pahaan paikkaan, eivätkä siellä¬ 
kään sallisi hänen pääsevän lämpimään 
kolkkaan. Uui jui, vui vui!” 

”Elkää nyt tuota noin pahaksenne otta¬ 
ko! Tipuli, pyydä heti Maija-Lienalta il¬ 
keyttäsi anteeksi!” sanoi äiti. 

Tauno ja Taina kurkotelivat kamarin 
ovelta. Heillä näytti olevan hauskaa, kun 
Tipulille kävi hullusti. Kelpasi ollakin! Ei 
Tipulikaan aikonut aikaihmisenä saada 
selkäsaunoja. Mutta jos hänellä joskus 



maailmassa olisi omia lapsia, niin kaikki 
hän ne yhfaikaa kurittaisi, etteivät kyke¬ 
nisi toisilleen ilkkumaan. 

"Tipuli, mitä vitkastelet? Pyydä heti an¬ 
teeksi!” 

”Äiti, ottaisin mieluimmin vitsaa.” 

Maija-Liena myöntyi vaihtokauppaan. 
Mikä rangaistus nyt anteeksipyyntö oli? 
Ämmä oikein ähki, kun äiti vitsalla muu¬ 
taman kerran hiljaa sivalsi Tipulin paljail¬ 
le säärille. Lauhtunein sydämin hän palasi 
kotiinsa. 

"Ohdakkeista on runoilijan polku”, 
tuumi isä vesalleen."Tekijänpalkkio ei ol¬ 
lut kehuttava.” 

Harvoin kaksi kolmannetta. Tipuli sai 
kolmannenkin selkäsaunan sinä samana 
kesänä. 

Isä oli ahkera kalamies. Päiväkaudet 
hän puursi Taunon kanssa järvellä kan¬ 
taen kotiin milloin metrisiä haukia, mil¬ 
loin vaaksaisia ahvenia. Eräänä aamuna 
he toivat komeat hirvensarvet. Ne olivat 
takertuneet muikunverkkoon ja nousseet 
sen mukana syvyyksistä yläilmoihin. Sala¬ 
metsästäjät olivat tappaneet hirven niillä 
main talvella ja heittäneet juoruavan pään 
sarvineen ahventen valtakuntaan. 

Ne samaiset sarvet aiheuttivat pari ta- 
pausrikasta päivää Tipulin ja Lepikko- 
mäen historiassa. 

Kylän tulevaisuus ja toivo oli käynyt 
nelikymmenpäisenä parvena uimassa 
Leppälammessa ja istui nyt Kullan vaaran 
saunan takana kellastuvan ruispellon 



pientareella pohtimassa erilaisia hirvijut- 
tuja. 

Koulun Tipuli ihmeellisimmät jutut tie¬ 
si. Kateellinen Jussi koetti vängätä niitä 
valeiksi, mutta kun Tipuli vetosi isän ja 
veljen auktoriteettiin, menivät Jussin leuat 
lukkoon. Taunon laista veljeä ei toisilla 
ollutkaan. Hän oli päässyt jo viidennelle 
luokalle "papinkoulussa". 

"Katsokaa tuonne!" huudahti Tipuli ja 
osoitti sormellaan salaperäisenä keskelle 
ruista. 

Kaikki kaulat kurkottuivat. 

"Mikä siellä on?" 

"Hirvi!” 

"Missä? Missä?” 

"Raunio se on, ja sen päällä vanha juu- 
rikka", yritti Jussi. 

"Se on hirvi, leikkihirvi!” sanoi Tipuli 
varmasti. 

"Hirvi, hirvi!" kiljui koko katras. 

"Hiljaa! Me ammumme sen. Kivet ovat 
luoteja. Ensin on vain hankittava met- 
sästyslupa. Sala-ampujat joutuvat lin¬ 
naan." 



”Isä ei ikinä anna sotkea ruista”, ilmoit¬ 
ti Jussi. 

• • 

Ah, totta! Lapsilauma painui synkisty- 
neenä takaisin pientareelle istumaan. 

”Sinä, Jussi, Kullan vaaran tuleva isän¬ 
tä, voit kyllä luvata”, ehdotti lannistuma¬ 
ton Tipuli. 

Jussi työnsi lakkireuhkansa takaraivolle 
ja raapi arvokkaana päätään. Jo sylkäisi 
pitkän pruikkasyljen. 

”No, jos häntä sitten mentäisiin”, 
myöntyi hän perusteellisen harkinnan jäl¬ 
keen. 

Se kelpasi. Jännityksestä kalpeana kont- 
tasi katras yhdestä avauksesta ruispeltoon. 
Raunion ympärillä ei enää kukaan muis¬ 
tanut rukiin sotkeutumista. Siellä hääri jo¬ 
kainen kuin palokuntalainen tulipalossa. 
Ruisparka! 

Viikon perästä tulivat rukiinleikkaajat hir- 
ventappotanterelle. Siinäkös päiviteltiin, 
siunailtiin. Pahaksi onneksi löytyi sieltä 
Jussin viikon kateissa ollut lakki. Poika 
pantiin ahtaalle. No niin. Kukapa ei omaa 




turkkiaan tulesta pelastaisi! Jussi kasasi 
kaiken syyn Tipulin niskoille. Tyttö sai 
ansaitun voiteensa. 

"Mielikuvitus tekee tyttöparalle ilkeitä 
kepposia", sanoi isä. 

Mahtoikohan mielikuvitus olla jotain 
lajia ilkeyttä. Ehkä jokin perisynnin haara. 
Kuka hänet tiesi? 

Tipulin mieli oli myrtynyt. Ei kai hänes¬ 
tä koskaan tulisi mallityttöä kuten Tainas¬ 
ta. Taina ei ollut eläessään saanut maistaa 
vitsaa. Hän, Tipuli, sai samana kesänä 
kolme kertaa. Eikä hän tuntunut tulevan 
yhtään paremmaksi. Päinvastoin. Teki 
mieli raapia kaikkia ihmisiä, äitiäkin. 

Hän otti tyynyn ja ryömi vierashuoneen 
sängyn alle. 

"Hyvä Jumala, ota pois minusta mieli¬ 
kuvitus, etten saisi enää koskaan vitsaa! 
Amen." 

Sitten tuli Nukku-Matti. 

Elokuisen illan rauha levisi Lepikkomäen 
raatajien rintaan. Asikkalan saunan räppä¬ 
nästä kihosi leppoinen utu. Välisti pöllähti 



saunan ovesta sakea höyry. Sen seasta sel¬ 
veni ilkialaston intiaani, joka vasta varjona 
vaelsi tienvarren kiville nauttimaan iltatuu¬ 
len viileistä löyhkistä. Miesten kansoittaes¬ 
sa kiviä vaelsi vaimoväki saunaan peräs¬ 
sään kiljuva katras kakaroita. 

Koululla ei vallinnut elokuisen illan 
rauha. Perheen nuorin oli hävinnyt teille 
tietymättömille. Ei löytynyt tyttöä kotoa, 
ei kylästä, vaikka kaikki paikat kaivoja 
myöten katseltiin. 

Aurinko aleni. Ilta pimeni. Naapurin 
pöydälle ilmestyi savuava kitupiikki valai¬ 
semaan nuorten, murakkain perunain vii¬ 
meistä vaellusta. 

”Jokkoo se opettajav villikko-tyttö hä- 
vis iha piätiestää?” joku arveli posket po¬ 
taatista pullollaan. 

”Ei tuo tok’ ihme oiskaa, semmone vin¬ 
tiö! Kumma, ku ei opettaja oo osanna sitä 
sem paremmi tallutella.” 

”Kyllähä se toiste mukuloita hiännii. 
Sitä o nii hyvä toiste kohalla suutasa soit- 
too.” 

Tuohon tapaan naapurissa pohdittiin 



Tipulin häviämistä. Sitten kellahti jokai¬ 
nen täysin mahoin maata. 

Koululla ei sinä yönä nukkunut kukaan 
muu kuin syntinen vierashuoneen sängyn 
alla. 

Tuskin ehti aurinko heittää ensimmäi¬ 
set säteensä metsien latvoihin, kun uusi 
etsiminen alkoi. Naapuritkin tulivat avuk¬ 
si kiireellisestä leikkuuhötäkästä huoli¬ 
matta. 

Aamiaisen aikaan etsijät palasivat tyh¬ 
jin toimin. Niin oli tyttö hävinnyt kuin 
tuhka tuuleen. Ei se enää ollut oikeata 
peliä. Eiköhän metsänhaltialla liene sor¬ 
mensa tässä jutussa. Kerrankin oli haltia 
lumonnut lehmän metsän peittoon. Koko 
kylä sitä haki. Ei löytynyt, ei vaikka. Vasta 
syksyllä maijamiehet kohtasivat raadon 
aivan pihapellon nurkalta. Hyi! Oikein 
kylmät väreet karmivat selkäpiitä. 

”Kuule, äiti”, sanoi isä, ”sinun täytyy 
nyt ruveta lepäämään, muuten kuolet si¬ 
näkin.” 

”Voi, voi”, vaikeroi äiti, ”ehkäpä Juma¬ 
la rankaisee meitä nyt näin, kun silloin 



kerran toivoimme, että Hän koijai... 
Kuule! Mikä tuolla vierashuoneessa äh- 
kää?” 

”Ei mikään. Olet niin väsynyt, että kor¬ 
vasi pettävät. Rupea nyt vain lepää¬ 
mään.” 

”Kuule! Siellä on joku.” 

Isä avasi oven. 

Pitkä, lattiaan asti ulottuva sänkypeitto 
heilui. Ei aikaakaan. Kaksi paljasta tassua 
työntyi sen alta näkyviin. Tassuja seurasi 
tavallisessa järjestyksessä hintelä vartaloja 
pörröinen pää. Tyttönen nousi polvilleen. 
Haukotteli. Viruttelihe. Hän tunsi olevan- 
sa jälleen tyytyväinen oloonsa. 

Yhtäkkiä temmattiin tyytyväinen hau- 
kottelija takaapäin lämpimään syliin. Par¬ 
ta pisteli ja kutitti poskia. Hyväinen jy¬ 
säys! Mikä nyt isälle oli tullut, kun noin 
hyvänä piti. Kuohuva hellyys ei kuulunut 
isän, ei äidin tapoihin. Suudella nyt isoa 
tyttöä kuin mitäkin vauvaa! Tipulia nolot¬ 
ti. 

Samaan kahuun hyökkäsivät äiti, Tau¬ 
no, Taina. Kaikki he halusivat hyväillä 



ällistynyttä Tipulia. 

”Mitä varten sinä menit sängyn alle?” 
kysyi Tauno, kun he vihdoin rauhoittuivat 
ja laskivat tytön omille jaloilleen. 

”OHn katkeroitunut elämään”, vastasi 
tyttö. Isä oli joskus sanonut samat sanat. 

”Häh?” kysyi isä. 

”Selkäsaunako elämäsi katkeroitti?” 
tiedusteli Tauno. 

”Sekin, mutta mielikuvitus vielä enem¬ 
män.” 

”Mitä tarkoitat, tyttöseni?” 

”Itsehän sanoit, että mielikuvitus tekee 
minulle ilkeitä kepposia. Etkö sinä halua 
kitkeä sitä minusta pois, kuten sanoit teke¬ 
väsi muillekin pahoille taipumuksilleni. 
Selkäsaunat eivät huvita minua.” 

"Mielikuvitus on Jumalan lahja, lapse¬ 
ni. Sitä tulee sinun päinvastoin kehittää ja 
jalostaa.” 

"Minä sanoin Jumalalle, että saa vain 
ottaakin minulta koko mielikuvituksen 
pois. Mitä minä sillä teen. En ymmärrä, 
mikä kohta minussa sitä on. Onko mieli¬ 
kuvitus vatsassa tai rinnassa, isä?” 



”Mielikuvitus, lapsi kulta, on sielun 
kyky”, ja isä piti pitkän, valaisevan esitel¬ 
män mielikuvituksesta Boxströmin ”Sie- 
luopin” tiedot tienviittanaan. Tipuli ei tul¬ 
lut hullua hurskaammaksi. Sen hän ym¬ 
märsi, että kiperä paikka se oli, koska sen 
selityskin oli noin monimutkainen. 

Ai, ai, miten hauskaa! Tipuli pääsi kansa- 
kouluun. Äiti laittoi kiijalaukun. Taina 
kirjaili siihen punaisella langalla A. T. P. 
Aamuisin pantiin eväs ja kirjat laukkuun. 
Ilosta hihkuen tyttö kirmaisi keittiön oves¬ 
ta ulos, harhaili ulkona, muka koulutiellä, 
ja tuli sitten toisten lasten kanssa luok¬ 
kaan. Eihän maistanut miltään käydä 
koulua samassa talossa, jossa itse asui. 

Asikaisen Pekan sai Tipuli vierusta ve- 
rikseen. Saman päivän illalla hän ilahdutti 
vanhempiaan sillä varmalla tiedolla, ettei 
hän ikinä menisi naimisiin Pekan kanssa. 
Se haisi kuin märännyt pyypaisti. Valtava 
Pekan haju olikin. Parin päivän perästä 
rupesi Tipulikin hajahtamaan pahalle. Äi¬ 
din kehoituksesta siirsi isä tyttärensä Mii¬ 
na Pesosen viereen. 

Paikan vaihto joutui Asikaisen emän¬ 
nän korviin. Hän torautui siitä niin, ettei 




antanut opettajan puida vähäisiä elojaan 
riihessään. Koska kerran ”neiti” rupesi 
pojan vieressä märänneelle haisemaan, 
niin miten viljat haisisivatkaan, jos ne hei¬ 
dän riihessään puitaisiin. 

Jouluun asti oli emäntä nurealla tuulella 
Koulun väelle. Kun Tauno joulunpyhinä 
sattui Kullanvaaran emännälle kehumaan 
Asikaisen emännän kaljaa, niin tämä puhe 
kiersi asianomaisenkin korville. Tapanina 
tuli Koululle viisi litraa kehuttua juomaa. 
Hajut haihtuivat. Naapurisopu palasi. 

Pesosen Miina ja Tipuli olivat ylimmät 
ystävät. Miina oli pieni, lihava tyllerö. Hä¬ 
nen nenänsä upposi miltei kokonaan pu¬ 
naisten poskien väliin. Tuskin sitä olisi 
muuten huomannutkaan, ellei se aina olisi 
ollut kukkuraisen täysi, että Miinan täytyi 
alinomaa vetää täytettä suurin rähinöin 
sisäänpäin. 

Isä käski Miinan hankkia itselleen nenä¬ 
liinan. Silloin tuli Pesosen ämmä koululle 
ja selitti seikkaperäisessä puheessa, ettei¬ 
vät hänen varansa ”vyörää” sellaisiin tur¬ 
hanpäiväisiin kapineisiin. Näytteeksi ne- 



näliinan tarpeettomuudesta eukko nipisti 
näppärästi sormillaan nenänsä mehevän 
sisällön äidin uudelle karvamatolle ja le¬ 
vitti sen siihen lapikkaansa pohjalla. On¬ 
neksi äiti oli ulkosalla. 

”Kelpaahan vanha paidanhelmakin sii¬ 
hen virkaan”, selitti isä. 

"Meikäläinen, köyhä raukka, pitää pai- 
tansakin niin riekaleiksi, ettei siitä ole ne¬ 
nän pyyhkeeksi.” 

Äiti antoi Miinalle pari puhdasta riepua 
nenän pyyhkeeksi. Ei Miina niitä muul¬ 
loin käyttänyt kuin ollessaan laiskassa, jol¬ 
loin hän itkeä tihersi niihin näyttääkseen 
sairaalta ja päästäkseen pois. Kevätpuolel- 
la rievutkin hävisivät. Miinan äiti oli niillä 
paikannut miehensä paidan. 

Ohdakkeista oli Miinasta opintie. Hän 
voi väittää Hankoa Suomen pääkaupun¬ 
giksi yhtä puhtaalla omallatunnolla kuin 
sanoa 5+12 olevan 23. Kaspian merta Mii¬ 
na sanoi Kapsian mereksi ja Egyptiä Ek- 
pyyktiksi, eikä opettaja saanut hänen kiel¬ 
tään kääntymään, vaikka miten yritti. 

Tipuli auttoi mielellään vierustoveri- 



aan. Sillä aikaa, kun isä touhusi yläosasto- 
laisten kanssa historian tai luonnontiedon 
kimpussa, saivat alaosastolaiset suorittaa 
hiljaisia tehtäviä. Saatuaan työnsä val¬ 
miiksi Tipuli työnsi auliisti vihkonsa Mii¬ 
nan rätisevän nenän alle. Miina, kieli tuu¬ 
man ulkona nenänaluksen puhdistushom- 
missa, jäljensi työtä parhaansa mukaan. 
Palkkioksi hän kynsäisi korvansa takaa 
pari, kolme kotieläintä Tipulille leikkito- 
vereiksi. 

”Eikö sinun omassa piässäs muka niitä 
oo”, sanoivat toiset tytöt. 

”Ei ole. Äiti kampaa hiukseni joka ilta 
ja aamu.” 

”Äitiskö sinun piäs kampookii?” kum¬ 
meksivat tytöt. Tipuli punastui. Hän tunsi 
olevansa peukaloa imevä vauva, kun ei 
itse kyennyt hiuksiaan palmikoimaan. 
Hänen ei johtunut mieleensä, että tyttöjen 
oli paljon helpompi jäljestää korttelin pi¬ 
tuiset, harvat haivenensa kuin hänen vyö¬ 
tärön alapuolelle ulottuvat paksut palmik¬ 
konsa. 

”Äiti, enkö saisi itse kammata hiuksia- 



ni? Toiset tytöt kampaavat.” 

"Voithan yrittää." 

Miten hauskaa! Tipuli tunsi olevansa iso 
tyttö, melkein aikaihminen. 

Kampaamisen ilo loppui lyhyeen. Pääs¬ 
sä alkoi tuntua ilkeää kutinaa. Kynnet 
tahtoivat omin luvin kavuta raapimaan. 
Äidin tähden täytyi sitä varoa. Hän olisi 
heti ottanut pois kampaamisoikeuden. 

"Tyttö, sinä raavit yöllä päätäsi niin, 
etten saanut viereisessä huoneessa unta", 
sanoi isä yhtenä aamuna. 

"Tipuli, tule tänne heti", komensi äiti. 

Hitaasti Tipuli meni äidin luo. Pitihän 
valmistautua nielemään nuhdesaarna, pa¬ 
himmassa tapauksessa tukkapölly. 

"Katsotaanpa, miten olet hoitanut pää¬ 
täsi", alkoi äiti. Ruskeapalmikkoinen pää 
taipui äidin tarkastettavaksi. 

Suuri parku vallitsi sinä aamuna Lepik- 
komäen koululla. Kauhistunut äiti otti 
sakset käsiinsä ja pidemmittä puheitta 
napsautti palmikot juuresta poikki. Ei eh¬ 
tinyt tyttöparka armoa anella. Jospa hän 
olisi edes saanut leikkotukaksi jäädä! Ei! 



Pää kerittiin paljaaksi kuin lammas kesäk¬ 
si/. 

j Mikä häpeä, mikä suunnaton häpeä oli 
olla nulipää. Tipulista tuntui, kuin olisi iso 
sauna rakennettu hänen harteilleen. Ikinä 
hän ei ilkeäisi ihmisiä silmiin katsoa. 

Isä armahti sentään niin paljon, että ei 
tarvinnut mennä luokalle. Ennemmin Ti- 
puli olisi kuollut kuin mennyt tovereitten 
näkyviin. Naapurien ovia hän ei availlut. 
Jos Koululle vieras tuli, hävisi kerikkopää 
näköpiiristä. 

Tietysti kylällä tiedettiin, miksi Koulun 
rasavilli niin tyystin piileskeli. Olihan 
Koululla palvelustyttö, joka sellaisten asi¬ 
ain tiedottamisen piti huolenaan. 

Joulun aikaan Tipulin häveliäisyys alkoi 
häipyä. Hiukset venyivät. Taina sanoi nii¬ 
den tulevan entistään paljon kauniimmik¬ 
si ja ruskeammiksi. 

Pelastuksen tie välähti kirkkaana Tipu- 
lille. Kaunistamista varten äiti oli hiukset 
leikannutkin. Mitäs nyt sanotte, rakkaat 
kyläläiset? 

Koulun takana, parin kivenheittovälin 
päässä on Leppälampi. Sen pohjoisranta 
kohoaa jyrkkänä, kolmipolvisena mäke¬ 
nä. Etelärannalla, jokainen omalla kum¬ 
mullaan, ovat Kullanvaara, Koulu, Asik¬ 
kala. 

Pohjoisrantaa sanottiin Ruunamäeksi. 
Sen huipulla kasvoi komea, koskematon 
petäjikkö. Rinteillä nuori varvikko versoi. 
Osa oli halmeena, osa kaskena, osa solak¬ 
kana koivikkona odotti kirvesmiestä. 

Mäen korkeimmalla kohdalla oli iso 
kivi, Pirunkallio. Paholainen oli sillä ker¬ 
ran nitistänyt tottelemattoman poikansa 
pois päiviltä. Niin kerrottiin. Opettaja se¬ 
litti jäiden sen siihen kuljettaneen. Turha 
selitys! Miten nyt jäät olisivat voineet kii¬ 
vetä sellaisen mäen harjalle, jonne näkyi¬ 
vät kolmen pitäjän kirkot! Kyllä kiven oli 
paholainen lennättänyt. Näkyihän kiven 




kupeessa vielä tänäkin päivänä hänen ison 
kämmenensä jälki. 

Lapsista oli Ruunamäki maailman 
hauskin paikka. Sen rantaruohikosta on¬ 
gittiin suurimmat ahvenenkosurit, saatiin 
kauneimmat lummekukat. Sen rinteillä 
kypsyivät ensimmäiset mansikat, sen juu¬ 
relta poimittiin mehukkaat mustikat, sen 
koivikosta soreimmat sienet, petäjiköstä 
pulskat puolukat. Niin kesällä. 

Talvella Ruunamäki oli ihanteellinen 
mäenlaskupaikka. Se tarjosi runsain käsin 
riemujaan isoille ja pienille. Pienet pojat ja 
tytöt, joiden pää ei vielä kestänyt kovaa 
vauhtia, laskivat ensimmäisestä polvek¬ 
keesta. Isommat lapset kiipesivät jo toi¬ 
seen polvekkeeseen. Ja mies se, joka kol¬ 
mannesta polvekkeesta kaatumatta alas 
hurahutteli. Koko kylä sen jo laski ihmei¬ 
den sarjaan. 

Oli laskiainen ja ensiluokkainen suksi- 
keli. Ruunamäen rinne oli ahkerassa käy¬ 
tössä koko päivän. Sinne Tipulikin hiihte¬ 
li. 

"Kullan vaaran Jussi laski kolmannen- 




kin polvekkeen”, toitottivat ensimmäiset 
vastaantulijat. 

No, jo tuon näki Jussista sanomattakin. 
Isojen poikien parvessa hiihteli, lakki ta¬ 
karaivolla, nutun napit auki. Tuon tuosta¬ 
kin hän sylkäisi mahtavana sivulleen, ei 
ollut näkevinäänkään huonompiaan. 

”Kyllä siinä tarvitaan miehen sisu ja 
enemmänkin, ennenkuin uskaltaa ylhäältä 
asti alas viilettää”, kehuskeli Jussi ähkies- 
sään rinnettä ylös. 

"Kaikkeen sitäkin nyt tarvitaan.” Tipuli 
ei mitenkään malttanut pitää suutansa 
kiinni. 


”] 




’Mitä kerikkopää päkättää?’ 

'Sanon, ettei kannata pullistella, kun ei 
ole tuonkaan suurempaa urotekoa saanut 
aikaan.” 

"Vaikka onkin pääsi keritty, niin teke¬ 
mättä se sinulta jää.” 

"Siitä minä aina tulen alas, mistä sinä¬ 
kin.” 

• • 

"Älä turhan takia kuluta suusaranoja- 
si!” 


Tipuli ei virkkanut mitään. Hänen suu- 




ret silmänsä hehkuivat vain kuin kissan 
silmät pimeässä. Totisesti hän näyttäisi 
olevansa yhtä hyvä kuin Jussikin. Hän 
heitti sauvat hangelle, tarttui käsin suksiin, 
lähti kapuamaan kapeaa polkua mäen 
harjalle. 

Huohottaen hän saapui kolmannen pol¬ 
vekkeen laelle. Hiki oli. Väsyttikin. Hän 
istahti hangelle. Silmät siirtyivät hitaasti 
rinnettä alas. Ai, miten ilkeästi vihlaisi sy¬ 
dänalasta. Oli siinä putousta kerrakseen. 
Toverit jäällä näyttivät pieniltä kuin tans¬ 
sivat sääsket tyynenä kesäiltana. Taisi olla 
hullua hommaa tämä kiipeäminen. 

”Jo valuu sisu kaulalle! Ei se uskalla las¬ 
kea. Johan sen sanoin!” kaikui hangella 
istujan korviin kaukainen ääni. Jussi ilk¬ 
kui. 

Tipulin veri lämpeni, sisu sakoi. Hänkö 
ei uskaltaisi? Ja kaatua hän ei saa, ei 
nimessä missään. Ehkäpä olikin parasta 
kiivetä ylemmä yksin tein, Pirunkalliolle 
saakka. Eihän kukaan noista suunpieksä¬ 
jistä uskaltanut sieltä alas tulla. Jos sitten 
kaatuisikin, niin ei kukaan ilkeisi ilkkua, 



kun eivät itsekään pääsisi akatta alas. 

Tyttö tarttui suksiinsa alkaen kahlata 
ylemmä. 

”Nyt se kuitennii tappaa ihtesä", hätäili 
Esko, iso poika, jolla oli jo kylliksi paljon 
älyä päässään käsittääkseen, ettei ollut 
pikkutyttöjen asia laskea Ruunamäen hui¬ 
pulta alas. 

Lapsiparvi mäessä ja mäen alla rupesi 
ulvomaan kuin koira tapaturman edellä. 

"Tipuliiiiii, Tiiipuuliii, elää määä!" 

"Minkä päätin, sen päätin", ajatteli Ti- 
puli pilatusmaisesti. Hän kahlasi kiven ku¬ 
peelle. Nousi suksille istumaan. Kapisti lu¬ 
men pois lapikkaistaan. Laski lakkinsa 
korvareuhkat alas ja veti ne leuan alle sol¬ 
muun. Sitten hän nousi, tarkasti mäysti¬ 
met, miettimättä matkan mahdollisuuksia 
sysäsi sukset hiljaiseen liikkeeseen. 

Hän kyykötti polviensa varassa. Kädet 
karrustivat. Onnellisesti hän sivuutti ylim¬ 
män polvekkeen. Hän nousi seisomaan. 
Kenenkään ei pitänyt päästä sanomaan, 
että hän istuen tuli alas. "Fiuu, fiuu", 
vihelsi ilma korvissa. Hanget vilisivät hur- 





jaa vauhtia. Tuntui, kuin olisi lentänyt 
suoraa päätä kaivoon. Silmät himmenivät, 
täyttyivät vedellä. Sydänalasta juimi ja 
vihloi. Polvet muuttuivat vetreiksi, kuin 
olisivat olleet pullataikinasta. 

”Nyt se kaatuu!” kiljahti joku. 

”Minä en saa kaatua”, vastasi kaiku 
tuulta halkovassa päässä. Vetreät polvet 
kangistuivat. 

Rips, raps. Rantakoivun ritvat iskivät 
kirvelevästi kasvoihin. Arveluttavasti hor¬ 
jahtaen lensi tyttönen jäälle. Ei kaatunut. 
Jo erotti Jussinkin. Hän näytti niin hullun¬ 
kuriselta vesikiehteisissä silmissä. Nyt se 
ilkimys pani sauvansa eteen. Tipuli koetti 
väistää kovasta vauhdistaan huolimatta. 
Sukset sujahtivat ristiin. Akka tuli. Se oli 
Jussin syy, Jussin syy. Ai, ai, kuinka pisti 
sääreen, maailma musteni. Yö. Olikohan 
tämä sittenkin vain unta? 

”Kas niin, neiti Rasavilli Rohkea, olkaapa 
hyvä ja alkakaa tulla tajuihinne!” kuului 
outo ääni pimeydestä Tipulin korviin. 

Silmät avautuivat verkalleen. Makuu- 
kamari. Siis unta koko mäenlasku. Mutta 
mitä merkitsi tämä kansankokous sängyn 
ympärillä? Isä, äiti, Lyyli, Kullanvaaran 
emäntä ja — totisesti — tohtori. 

”Hyvää huomenta, neiti! Saako olla 
kuppi kahvia?” alkoi parrakas tohtori ja 
tarjosi jotain väkevälle tuoksuvaa juo¬ 
maa. 

Hyvänen aika! Oliko hän sairas? Ei 
suinkaan tohtori muuten istuisi sängyn 
vierellä. Pelko kouristi pikku sydäntä. Tyt¬ 
tö työnsi rajusti tohtorin käden syijään. 

”Äiti, äiti, kuolenko minä?” 


”So, soo, tyttö!” hillitsi lääkäri. ”Alä 
hypi! Et kuole kohtakaan, jos maltat pysyä 
siivosti alallasi sängyssä, neitiseni. Olet 




katkaissut sääresi ja saanut kelpo täräyk¬ 
sen. Nyt täytyy sinun maata monta viik¬ 
koa, kokonainen iäisyys. Sellaista on, kun 
lentää ylempää kuin siivet kantavat. No, 
juo nyt tämä sedän keitos.” 

”01enko taittanut jalkani?” 

”Kyllä maar oletkin. Mutta pääsi ei ole 
paperista. Se näyttää kestävän vauhtia ja 
täräyksiä halkeamatta.” 

”En minä olisi kaatunut, jollei Jussi olisi 
pannut sauvaansa eteeni.” 

”Kyllä minä olen Jussin selkänähän 
parkinnut ja parkitsen vieläkin”, tarttui 
Kullanvaaran emäntä puheeseen. 

Kaikilta pääsi helpotuksen huokaus. 
Luojan kiitos! Tytölle ei ollut täräyksestä 
tullut mitään pahempaa, vaikka hän oli 
kauan tainnoksissa. Oli oikein "luojan 
lykky”, että tohtorikin sattui olemaan 
naapurikylässä sairaskäynnillä. Hyh, kyllä 
oli ollut hätää ja hötäkkää myydäkin yh¬ 
den päivän osalle. 

Seuraa vana päivänä Jussi tuli anteeksi¬ 
pyynnölle. Oikein oli tälläytynyt pyhäpu¬ 
kuun. Pörröiset hiukset oli veden voimalla 



• • 

kiskottu suoriksi. Äiti saatteli katuvan 
syntisen tyttärensä luo. 

Katuva syntinen seisahtui oven suuhun. 
Lakkireuhkana pyöri hänen käsissään 
kuin vesiratas kevättulvaisessa purossa. 

"Päivää!" virkkoi hän katsellen pitkin 
seiniä. 

Tipulin mieli teki kimmota sängystä ja 
antaa Jussille leukoja loksahuttava tukka¬ 
pölly. Kielenkäijellä pyöri valikoimaton 
varasto haukkumasanoja. Mutta kun Jussi 
muistutti piimäkorvossa uinutta rottaa, 
lauhtui Tipulin mieli. Olipa Jussi-poika- 
kin kerran masennettu oikein pohjamutia 
myöten. 

"Päivää”, vastattiin vitkaan sängystä. 

"Oletko sinä hyvin kipeä?" Anteeksi- 
pyytäjä tarkasti huolellisesti lampun kan- 
natinkoukun laessa. 

"En. Jalkaa vain en saa liikuttaa mo¬ 
neen viikkoon.” 

Hiljaisuus. Lakki vain pyöri. 

"Tule lähemmäksi, niin saat katsoa jal¬ 
kaani!" 

"Näen minä sen kauempaakin." Jussi 



tuli kuitenkin arkaillen sängyn viereen. 

"Onpa se turvoksissa.” 

”Ei se noin paksu muuten ole, mutta 
lääkäri pani sen lastoihin, että luut osaavat 
kasvaa entisille paikoilleen.” 

”Tuletko ihan terveeksi?” 

”Tulen.” 

Hiljaisuus. Lakki siirtyilihe levottoma¬ 
na kädestä toiseen. 

”0-oletko-hy-hyvin — vi-vihanen — 
minulle?” 

"Kyllä minä olen hyvin vihainen.” 

Hiljaisuus. 

”Jos haluat, niin saat tukistaa minua 
niin paljon kuin jaksat.” 

”En halua tukistaa.” 

"Tukista pois! Tulen niin lähelle, että 
saat.” Poika polvistui sängyn viereen. Hä¬ 
nen vesimärät kiharansa olivat Tipulin kä¬ 
den ulottuvilla. 

"Vie pois märkä pääsi! En halua tukis¬ 
taa. Olet saanut varmaankin vanhemmil¬ 
tasi kelpo löylyn. Riittäköön se!” 

Jussi haki sängyn alle luiskahtaneen lak¬ 
kinsa ja peräytyi ovelle poistumisaikeissa, 



mutta palasi epäröiden takaisin. 

”Kyllä sinun isäsi on hyvä mies. Kun 
oma isäni aikoi pieksää minua suksikepil- 
lä, tempasi isäsi kepin pois sanoen, ettei 
ole ollenkaan tarvis enempi luita katkoa, 
yksi taittunut luu riitti mainiosti.” 

”Isä on hyvä”, todisti Tipuli. 

”01en ajatellut koko päivän, mikä ero 
on meidän vanhemmillamme. Jos sinä oli¬ 
sit ilkeyksissä tai vahingossa katkaissut 
minun jalkani, niin et ikinä, et moneen 
vuoteen ainakaan voisi meille tulla, ettei¬ 
vät vanhempani sinua haukkuisi. Sinun 
isäsi ja äitisi eivät ole minua sanallakaan 
moittineet. Päinvastoin ovat he ystävälli¬ 
sempiä minulle kuin omat vanhempani. 
Ymmärrätkö sitä?” 

”En oikein.” 

”Onko se sivistystä?” 

”Sitä kai se on.” 

”Kuule. Minä haluan myös tulla sivisty¬ 
neeksi.” 

”Eihän se käy päinsä. Sinusta tulee 
maanviljelijä. Isäsi tahtoo sitä.” 

Jussin pää painui alas. Hän repi karva- 



lakkiaan, kuin se olisi ollut kynittävä kuk¬ 
ko. 

”Halua sinä sivistystä, Jussi!” yhtyi huo¬ 
maamatta huoneeseen tullut isä. ”Suomi 
tarvitsee kipeimmin juuri sivistyneitä 
maanviljelijöitä. Kasva sinä yhdeksi sellai¬ 
seksi!” 



9 


Tuntuu aikakin välisti pitkältä. Todelli¬ 
suudessa kai aika on ainoa pitkä, jonka 
kanssa ihminen joutuu kosketuksiin. Sillä 
ei ole alkua eikä loppua, mutta keskiväliä 
vallan kauheasti. Ei uskoisi. Pian siitä voi 
hankkia varmuuden. Heittäytyy vain sän¬ 
kyyn selälleen kuukaudeksi, pariksi kuun¬ 
telemaan ajankulua, niin jo tuli var¬ 
muus. 

Tipulikin totesi ajan pituuden parannel- 
lessaan sääriluutaan. Eikä se ottanut sit¬ 
tenkään lyhentyäkseen, vaikka hän heitti 
tyynyllään nakuttavan herätyskellon niin 
taitavasti lattiaan, että se sillä hetkellä jätti 
kaikki kävelemiset ja istahti. 

Aurinko kimotti kiusottavan kirkkaasti. 
Pienet pölyhiukkaset tanssivat sen säde- 
juovassa. Niiltä ei ollut sääri poikki kuten 
Tipuli-paralta. 

Koululapset kirkuivat ja kolistelivat 



suksiaan seinustalla. Silloin Tipuli oli vi¬ 
hainen auringolle, pölyhiukkasille ja Jus¬ 
sille. Erittäinkin Jussille. Senkin tarhapöl- 
lö! 

Kirjat maistuivat puulle, pihkapuulle. 
Tipuli oli jo lukenut kaikki lapsille sopivat 
kirjat. Kirjahyllyssä oli kuitenkin eräs kir¬ 
ja, jota hänen mielensä teki hirveästi lu¬ 
kea, jota äiti ei antanut lukea, jota Taina 
viime kesänä oikein ahmien luki. Se kirja 
oli ”Aarniometsän tyttäret”. 

Nyt Tipuli päätti käyttää sairautta hy¬ 
väkseen hankkiakseen kielletyn kirjan lu¬ 
ettavakseen. 

”Isä!” 

"Mikä hätä?” 

"Kaipa minä kuitenkin kuolen.” 

”Älä! Tuntuuko siltä?” 

"Pahasti tuntuukin.” 

"Jalkaako särkee?” 

”Ei. Sielua.” 

”Se on paha se.” 

"Sinä voisit sentään lievittää tuskaa.” 

"Heti paikalla. Vaapukkahilloako saisi 
olla?” 



”Mutta isä! Sanoinhan, että sielua sär¬ 
kee!” 

”Jospa muroleivos auttaisi?” 

”Ei. Sielu kaipaa kirjaa.” 

”Tuon heti ’Välskä ..” 

”Osaan ne ulkoa, isä. Anna minulle 
’Aarniometsän tyttäret’!” 

”Mutta ne ovat pelkkää roskaa.” 

”On hauska penkoa roskaläjää. Muis¬ 
tathan, että löysin roskaläjästä kesällä ho- 
peahelaisen piippusi.” 

”Sinä osaat kumota väitteitä. Jospahan 
sitten antaisin.” 

Ja Tipuli sai kirjan. 

Yhtenä yönä hän näki siitä unta. Hän 
oli donna Dolores. Intiaanit ryöstivät hä¬ 
net. Musta Haukka, jonka naama oli kuin 
äidin kahvipannu, tahtoi viedä hänet ma¬ 
jaansa. Menihän Tipuli. Ei hän niin höpe- 
rö ollut kuin kirjan Dolores, joka mie¬ 
luummin halusi kuolla. Metkaa Mustan 
Haukan majassa olikin. Eivät intiaanit ol¬ 
lenkaan olleet julmia. Päinvastoin he oli¬ 
vat mielellään Tipulin kanssa kuurupiilo- 
silla. Toisinaan jakoi Musta Haukka lei- 




voksia. Hänen isänsä oli leipuri. Kerran 
Musta Haukka lahjoitti Tipulille komean 
sulan, ihan samanlaisen kuin kirkolla pos¬ 
tineidin hatussa. Hän piilotti sulan visusti, 
ettei Taina sitä saisi omistaa. Tainalla oli 
sellainen tapa. Kun kummitäti kerrankin 
lahjoitti Tipulille pukukankaan, sai Taina 
siitä hameen. 

Musta Haukka lähti sotaretkelle. Tipuli 
maalasi hänet isän saapasrasvalla sotakun- 
toon. Itsensä hän voiteli myös intiaaniksi. 

Ai, ai, miten tuollainen uni oli metkaa. 
Vihaksi pisti, kun kesken heräsi. Tipuli 
nipisti silmät kiinni, koettaen ottaa unen 
päästä kiinni. Ei onnistunut. Hän jatkoi 
unta hereillä. Se onnistui. Yks kaks ih¬ 
meelliset tarinat livistelivät hänen aivois¬ 
saan. 


"Tipuli", sanoi äiti päivällä, 
sipiset?” 

"Sipisenkö minä?” 


"mitä sinä 


”Sipiset. Äskenkin sanoit, että kuningas 
Kaarle Knuutinpoika väittää sinulla ole¬ 
van Niilo Sturen kaulaketjun.” 

"Mutta, äiti, ei ketju ollutkaan minulla. 



Asikaisen Panu sen vei, vaikka minua syy¬ 
tettiin. Panu on vielä pentukoira, joka 
mielellään tavaroita kuljettelee. Sitä ei ku¬ 
ningas uskonut, ja minä sanoin hänelle, 
että hän on tyhmä ja ettei ole ihme, jos 

hänet ajetaankin maanpakoon.” 

• • 

Äiti laski huolestuneena kätensä tyttä- 
ren otsalle. 

"Onkohan sinussa kuumetta?” 
Vastaväitteistä välittämättä äiti pisti 
kylmän lämpömittarin Tipulin kainaloon. 
36,5° mittari näytti neljännestunnin kulut¬ 
tua. 

Kirjat hävisivät Tipulin sängyn vierestä. 
Viis hän kirjoista! Ajatusleikki oli haus¬ 
kempaa kuin kaiken maailman kiijat. 

Täytyi vain varoa äidin kuullen sipisemäs- 
• • 

tä. Äiti ei ymmärtänyt ajatusleikkiä. Hän 
uskoi ihmisten kuumetaudissa ollessaan 
sipisevän ja tarjosi kiniiniä. Hyi! 

Vihdoin loppui iäisyys sängyssä. Jalkeil¬ 
le nousun päivä koitti. Juoksuja hyppimi¬ 
nen olivat vielä kiellettyä huvia. Ei Tipu- 
lilla enää ollut niihin suuria haluja. Mie¬ 
luimmin hän istui yksinäisessä nurkassa 



sipisten jotain uutta ajatusleikkiä. 

”Kuule, isä!” puheli äiti luullen olevan- 
sa isän kanssa kahden huoneissa. Tipuli 
istui kuitenkin vierashuoneen sohvan ta¬ 
kana leikkimässä keijäläisleikkiä. 

”Mitä nyt?” 

”Eikö sinustakin ole Tipulissa jotain 
kummallista?” 

Kerjäläisleikki sohvan takana keskeytyi. 
Tyttö höristi korviaan. 

”On tyttöparka tullut hiljaiseksi ja talt¬ 
tunut.” 

”Etkö ole huomannut, että hän puhuu 
itsekseen?” 

”Puhuu?” 

”Niin. Olen monesti salaa kuunnellut, 
kun hän istuu yksin. Hän sipajaa asioita, 
joissa ei ole pontta, ei perää. Ei suinkaan 
hän liene saanut vikaa aivoihinsa kaatues¬ 
saan?” 

”01e hupakehtelematta! Tyttö on tie¬ 
tenkin loikoessaan oppinut ajattelemaan 
ääneen. En luulisi sen muuta olevan.” 

”Mutta niinhän Huija-Tiinakin sipa¬ 
jaa.” 



Kuuma tuli keijäläisleikin leikkijälle. 
Luuliko äiti, että hän oli hullu kuten Hur- 
ja-Tiina, joka aina istui ja sipisi. Välisti 
remahti röhönauruun. Tipuli ei nauranut. 
Sittenkin! Entäpä, jos Huija-Tiinakin leik¬ 
ki ajatusleikkiä! Niin se oli. Varmasti oli! 
Ihmiset eivät sitä ymmärtäneet, luulivat 
hulluksi. 

Tipuli halusi saada siitä seikasta selvän. 
Hän hiivittäytyi keittiöön, sieltä hän suo¬ 
raa päätä Asikkalaan, missä Huija-Tiina 
eleli äitinsä kanssa porstuanpohjakamaris- 
sa. 

Tiina, villinnäköinen, keski-ikäinen nai¬ 
nen, istui sängyn reunalla huojutellen lai¬ 
haa ruumistaan edestakaisin ja sipisi: 

”Elä itke, Tiina! Verner tuop sulle Hel¬ 
singistä polokupyörän. Elä itke, Tiina! 
Verner tuop .. 

Tipuli ei tuntenut Tiinan historiaa. Ai¬ 
kuiset sen kyllä tiesivät, mutta eiväthän ne 
lapsille sellaisista jutelleet. Sen verran hän 
oli kumminkin kuullut, että joku mies ei 
ollut Tiinaa huolinut vaimokseen. Siitä oli 
Tiina tullut sekapäiseksi. Keväisin hän vä- 



listi sai raivokohtauksiakin. 

Tipuli hiipi Tiinan viereen sängyn reu¬ 
nalle. 

”Tiina, leikitkö sinä ajatusleikkiä?” 

Tiina ei silmää sirauttanut, ratkutti ral- 
latustaan: 

”Elä itke, Tiina! Verner tuop sulle ...” 

Tipuli nyhjäisi hullua kylkeen. 

”Tiina, kuule! Leikitkö sinä aja- 
tusl...?” 

Siihen kysymys katkesi.. Tiina ponnahti 
pystyyn kuin nappulasta painettuna ja 
katkasi pelästyneen tytön kimppuun sil¬ 
mät päässä näljällään kuin ansaan kuristu¬ 
neella metsolla. Tipuli kirkaisi. Siihen olisi 
Tipulin elämän tarina päättynytkin, ellei 
Asikaisen isäntä olisi sattunut eteiseen, 
kun tyttö kirkaisi. Vähissä hengin hän sai 
lapsen pois hullun kuristavista käsistä. 

Tipulilla ei tämän jälkeen ollut erikoista 
intoa ajatusleikkiin. 

Seikkailurikas säärenkatkaisutalvi kehittyi 
kevääksi, kesäksi. Kaupungin koulussa 
olevat sisarukset palasivat kotikonnulle 
kesälomaa viettämään. Kullanvaaran Jus¬ 
si ja Tipuli menivät heitä vastaan Kana¬ 
valle. Jussi ajoi edellä Harmikilla, Tipuli 
perässä Liinukalla. Liinukka oli akkain 
ajokki. 

Valtion satavuotinen hongikko helähte¬ 
li, kun lapset huutaen ja hihkuen ajaa ko¬ 
listelivat sen sylissä kiemurtelevaa, mäkis¬ 
tä maantietä. 

Laulurastas kapsahti kukkalatvaisim- 
man kuusen korkeuteen jaellen viisaita va¬ 
roituksia vaeltajille. 

”Jussi, kuunnellaan laulurastasta!” 

Ptruu! Jussi pysäytti Harmikin. Liinuk¬ 
ka pysähtyi itsestään. Lapset kohottivat 
katsantonsa pienen, harmajan otuksen 
puoleen. 



”Prrr, prrr, prmT, prrr..kuului 
kumma pärinä läpi hiljaisen salon. Laulu- 
rastas ei ainakaan voinut pikku kurkus¬ 
taan tuollaista meteliä ilmoille sysätä. Se 
katsoikin viisaammaksi pyrähtää lentoon, 
painua turvallisemmille paikoille. Hevoset 
luimistelivat levottomina korviaan. 

Hätäytyneinä lapset vilkaisivat heti 
taakseen. Sillä kohdalla tie oli kilometrin, 
parin pituudelta suora. Se kiipesi kolmen 
toistansa korkeamman mäen yli, päättyen 
taivaaseen kuin Jaakobin uni. Sieltä tai¬ 
vaan rajalta syöksyi nyt tuulen nopeudella 
alas musta möhkäle, jonka etuosa välähte- 
li kuin ilta-aurinko akkunalasissa. 

”Nyt on surma irti”, sanoi Jussi. Hänen 
äänensä tärisi arveluttavasta 
Kauhu kangisti Tipulin kielen ja mielen. 
Siellä se nyt itse Paha tulla lennätti heidän 
perässään. Ei se voinut olla mikään muu¬ 
kaan. Viimeinen hetki oli käsissä. 

Jussi aikoi heittäytyä maahan pötkiäk- 
seen pöheikköön piiloon. Harmikki ehkäi¬ 
si sen homman. Sekin vainusi vaaran, hir- 
nahti, nosti häntänsä mielenosoitukseni- 



sesti pystyyn, ja niin sitä mentiin, että jou¬ 
het soivat. Jussi hoijahti ohjaksiin sotkeu¬ 
tuneena pitkälleen kärrikoriin. 

Liinukka, vanha kompura, nelisti par¬ 
haansa mukaan Harmikin jäljestä. 

Tipuli oli niin pelästynyt, ettei hän edes 
pakoa hoksannut harkita. Vaistomaisesti 
hän piteli ohjaksista ja koetteli pysytellä 
pahasti pomppivissa kärryissä. 

Mörkö, paholainen, vai mikä ihmeen 
intikka se nyt oli, säkätti jo aivan Tipulin 
takana. Hänet se nielisi suupalakseen. Ai- 
jai! Se kaijahti, kaijahti kuin kiukkuinen 
kahlekoira. Sen kuuma henkäys tuntui jo 
niskassa. Nyt, nyt se syö. 

Mitä? Eikö riena halunnutkaan syödä? 
Tipuli kokosi kaulalle valahtaneen roh¬ 
keutensa rippeet ja vilkaisi kuin vilkaisikin 
taakseen. 

Mitä nyt! Intikalla ei ollut päätä, ei 
kaviojalkoja. Se oli yhtä vatsaa koko otus. 
Suunnilleen se oli samanlainen, jos rovas¬ 
tin nelipyöräiset rillat olisivat kiivenneet 
hevosetta, aisoitta kirkkomäkeä ylös. Ja 
vatsa oli täynnä ihmisiä. Ne elivät vielä. 



Ne huiskuttivat käsiään Tipulille ja huusi¬ 
vat. 

Sillä hetkellä lennätti Liinukka kuor¬ 
mansa mäenhaijalta painanteeseen. Ti- 
pulilta pääsi helpotuksen henkäys. Kylä 
näkyi. Ei vihtahousu päivällä kylään tule. 

Pillastuneet hevoset lensivät vaahdosta 
valkeina kylään. Lähellä kanavaa Liinuk¬ 
ka hiljensi vauhtiaan seisahtuen korskuen 
paalun luo. Harmikki sensijaan syöksyi 
täyttä laukkaa avoimesta portista kanavan 
partaalle. Jussi ja Harmikki olisivat var¬ 
masti saaneet heittää kanavassa ”jääkon- 
tinsa”, elleivät kanavalla työskentelevät 
tukinuittajat olisi ehtineet tarttua huijistu- 
neen hevosen turpaan. 

”Mikä hevosen noin pillastutti?” kysyi¬ 
vät miehet. 

”Pi-pi-ru ajoi meitä”, änkytti Jussi ja 
vilkuili hölmistyneenä ympärilleen. 

Jätkät nauraa höröttivät, pilapuheita 
pistelivät. 

”Ei pirua enää ole olemassakaan. Sen 
vekkulin minä hukutin viime talvena Pök- 
syläisen piimäpyttyyn”, ilkkui harvaham- 




painen jätkä. 

Tipuli avasi suunsa sanoakseen, kuka 
sen asian parhaiten tiesi, mutta silloin al¬ 
koi jälleen kuulua paholaisen pärinä. He¬ 
voset rimpuilivat riimunvarsissaan. Jussi 
livahti kuin näädän hätyyttämä orava ka¬ 
na varengin tupaan. 

”Eläs perrrhana”, kirosi äskeinen pirun- 
tappaja. Piippu pudota nöksähti hampais¬ 
ta maahan. 

”Etpä saanut tarkkaan henkeä pois vih- 
tahoususta, koska tuolla taasen tulla hyris- 
tää”, arveli eräs mies ivallisesti, kouristi 
kuitenkin varmuuden vuoksi kätensä lu¬ 
jasti puukon ympärille. 

Siinä se nyt tuli musta möhkäle. Pöly 
pilvenä perässä pöllysi. Piruntappajaurho 
volahti ilkeästi, kääntyi, livisti rantaan ja 
souti selälle päin minkä kerkesi ja jaksoi. 

”Automapiilhän tuo on! Ha hahaa!” 

”Mikä?” 

”Automapiil. Semmone vaunu, joka 
kulukoo omin neuvon niiku junai. Se syöp 
vain penssiiniä eikä tarvihe kiskotietä. 
Kaapunnissa näin jo tuommose viimo ke- 



sänä”, selitti muuan jätkä rintaansa röy¬ 
histäen. 

Kaikki huokasivat, mistä syystä lienevät 
huoanneetkin. 

Auto pysähtyi kanavan veräjälle. Sil¬ 
mälasipäinen herra kepsahti siitä maa¬ 
han. Kumarrellen hän auttoi alas korean, 
nuoren naisen. Tipuli ei ollut eläissään 
nähnyt niin hienoa ilmestystä. Postineiti 
kirkolla ei ollut lähimainkaan niin komea 
kuin tämä neiti. Oikein oli tällä verkko¬ 
kin silmillä, paljon tiheämpi kuin isän pa¬ 
ras muikkuverkko, ja hame oli silkkiä, ja 
siinä oli kolme rimpsua, ja neidillä oli 
kädessään sinikukkainen sateenvaijo, jon¬ 
ka hän levitti auki, vaikka ei yhtään sata¬ 
nut, ja koko neiti haisi kuin suuri kielo- 
kimppu, vaikk’ei vielä kielot kukkineet¬ 
kaan. Tipuli ei muistanut autoa ollenkaan 
tarkastella, niin häntä komea neiti kiin¬ 
nosti. 

Muu kansa kihahti auton ympärille. 
Joku kesyyntynyt poika viikari keksi auton 
tuuttauslaitteen, painoi sitä. 

”Jes siunatkoon!” 



”Eläpäs nyvi sitä kalakoprines!” varoitti 
joku vanhus. ”Sahvööri antaa sulle nuus- 
kua”, uhkasi autontuntija tukkilainen. 

Sahvööri oli kantanut herrasväen mat¬ 
kalaukut kanavalle. Mahtavana hän tun¬ 
keutui koneensa luo, kaivoi kammin kas¬ 
soistaan, pani koneensa pörisemään. Hy¬ 
vin oli koppava mies. Ei alentunut sanalla¬ 
kaan vastaamaan uteliaiden kysymyksiin. 
Käänteli konettaan, peruutteli, pörisi mat¬ 
koihinsa. 

”Kovi olj yöttö”, tuomitsi hajaantuva 
kansa. 

Tipuli oli seurannut herrasväkeä kana¬ 
van laidalle, jossa nämä kulkivat edesta¬ 
kaisin puhuen jotain outoa kieltä. Utelias 
lapsi heittäytyi nurmipenkerelle istumaan 
ja katselemaan outojen ihmisten eleitä. 

Hoikkakinttuinen, punakaulainen Ka- 
navaherra asteli käytävää pitkin kanaval¬ 
le. Jo keksi hiekassa Jussin pillastuneen 
hevosen syvät kärrin raiteet. 

”Kukka pirhanan tollo on taas ajannu 
hevosens kans tenne?” kysyi hän kiukkui- 
sesti eräältä isännältä. 



”En minä vua tiijä.” 

Tipulia huvitti hirveästi herran puhe. 
Aika mies ja puhui kuin Kasurisen kaksi¬ 
vuotias Kaisa! Kiukustunut Kanavaherra 
kuuli tytön naurun tirskähduksen. 

”Mite sine siellä naura o’ tirsku? Kene 
lupa sinu sinne nurmi tramppa?” 

Tuo puhe ei suinkaan tytön riemua hil¬ 
linnyt. Mutta Kanavaherra ei ymmärtänyt 
leikkiä. Hän harppasi hoikilla pillikintuil- 
laan tytön luo. Hiekka pöllähti, kun hän 
tempasi lapsen alas nurmikolta. 

”Mine opetta sine naura o’ nurmi 
tramppa.” 

Hopeahelainen keppi suhahti ilmassa. 
Kirpeä kipu ja säikähdys saivat tytön pa¬ 
rahtamaan. Hän ei ollut tietääkseen tehnyt 
mitään pahaa. Olikohan hän taas joutunut 
hullun kanssa tekemisiin! Tyttö parahti 
uudestaan. 

”Vai vielä sine huuta o’ kirkku!” ja her¬ 
ran keppi kohosi toistamiseen. Toista rop- 
sausta ei kuitenkaan tullut. Autossa äsken 
tullut herra ehättäytyi väliin pelastaen ty¬ 
tön. 



Herrat mongersivat kiivaasti keskenään. 
Mitä, sitä ei Tipuli tiennyt. Hän painautui 
luottavaisena pelastajaansa vastaan. Het¬ 
ken perästä meni Kanavaherra puhisten 
taloonsa. 

”Tekikö sinun kovasti kipeää?” kysyi 
vieras herra ystävällisesti kumartuen 
nyyhkivän lapsen puoleen. Hän otti hyväl¬ 
le tuoksuvan nenäliinan taskustaan ja 
pyyhki tytön silmät. 

”Koskihan tuo”, kuiskasi Tipuli. 

”Sinä olet reipas tyttö. Ajoithan auton 
edellä kuin mies. Tässä saat namusia. Ne 
parantavat kivun. Älä vain mene enää 
tuon vihaisen sedän nurmelle.” Hän ta¬ 
putti keveästi Tipulia poskelle ja meni nai¬ 
sensa luo. 

Jo oli Jussikin rohjennut tulla pois pii¬ 
lostaan. Molemmat lapset menivät sillalle 
katsomaan, miten vesi koskessa kohisten 
hyppi kivien yli. 

”Katso tuonne, katso!” Jussi nyhjäisi 
Tipulia kylkeen osoittaen kädellään kos¬ 
ken partaalle. 

Rantakoivun riippuvien ritvojen suojas- 



sa ystävällinen herra suuteli koreata nais¬ 
ta. 

Tipulia hävetti kuin Hartikaista hyvät 
humalat. Häntä aina hyväilyt hävettivät. 
Ei sellaista viitsinyt mitenkään kat¬ 
soa. 

Jussia ei hävettänyt. Työntäen kädet 
kyynärpäitä myöten housuntaskuihin hän 
meni läheltä seuraamaan toimitusta. Siinä 
hän olisi seisoa tollottanut ties kuinka 
kauan, ellei laiva olisi huutaen tullut nie¬ 
men takaa näkyviin. Kaikki kiirehtivät ka¬ 
navan partaalle. 

”Saikoon tuo herra pois rikan neidin sil¬ 
mästä? Monesti hän yritti”, sanoi Jussi 
juostessaan. 

”Mitä rikkaa hän nyt olisi pois ottanut! 
Pussailivathan nuo!” 

”Älä! Eivät noin isot ihmiset pussaile.” 

"Herrasväet pussailevat. Mutta ethän 
sinä sitä asiaa tiedä, kun olet talonpoi¬ 
ka.” 

"Pussaatko sinä isoksi tultuasi?” 

"Luultavasti.” 

"Pussaisitko minua?” 



”Sinua! Kuka sinua pussaisi! Ethän käy¬ 
tä edes nenäliinaa.” 

Taunon ja Tainan mukana tuli Erkki Ero¬ 
nen, kaupunkilaispoika, viettämään ke¬ 
säänsä Lepikkomäen koululla. Hänen 
vanhempiensa talossa oli Taunon ja Tai¬ 
nan koulukoti. 

Erkki oli yksitoistavuotias herra, jäänyt 
ehdoitta lyseon ensimmäiselle luokalle. 
Päiväkaudet hän soitteli viulua. Välipa¬ 
loiksi kiusasi Tipulia. 

Tipuli ei pitänyt hituistakaan kaupunki- 
laisnulikasta. Oli muka olevinaan parem¬ 
pikin herra, vaikkei tiennyt, miten hevo¬ 
nen kärryjen eteen valjastetaan. Sitten hän 
sanoi Tipulia Ripuliksi. Osasipas, senkin 
rakki! Ei ikinä hän ottaisi miehekseen 
tuollaista pitkäkoipista ilkiötä, mamsellia. 
Tipuli lajitteli miehet kahteen ryhmään: 
sellaisiin, jotka hän ottaisi miehekseen, ja 
sellaisiin, joita hän ei ottaisi miehekseen. 
Erkki ja Jussi kuuluivat armotta jälkim- 




mäiseen ryhmään, ”pussaileva herra” 
edelliseen. 

Monesti Tipulin mieli teki kyniä Erkkiä 
hiuksista, mutta ei uskaltanut. Poika oli 
häntä päätänsä pidempi. Kannella van¬ 
hemmille hän ei viitsinyt, sillä eiväthän 
hekään voineet vierasta poikaa kurittaa. 

Taina rupesi myös viljelemään Ripuli- 
nimitystä. Tipuli oli kyllä tottunut, että 
sisaruksensa kunnioittivat häntä kaiken 
karvaisilla haukkumanimillä. Mutta Ri¬ 
puli sanaa hän ei tulisi kärsimään, ei aina¬ 
kaan Tainan suussa. Sisarelle oli annettava 
pieni, nipistävä ojennus. 

Hävytöntä oli muuten sekin, että Taina 
kohteli häntä kuin kapalo vauvaa, jolla ei 
ole minkäänlaisia aavistuksia täysikas¬ 
vuisten, kolmetoistavuotiaiden neitojen 
kotkotuksista ja hommista miesmaailmas- 
sa. Isää, äitiä ja Taunoa sisar visusti varoi, 
mutta Tipulin hän aliarvioi. Ohoo, Taina, 
keikkanokka! Tipuli valmistaisi sinulle il¬ 
keän heräämisen piittaamattomuuden 
unesta. 

Päivällispöytä. Pusut päivällisellä. En- 



simmäiset mansikat viekoittelivat jälki- 
ruokamaljakossa. Painostava, helteinen 
hiljaisuus sisällä ja ulkona. Perheen puhe- 
suoni oli tyrehtynyt. Ruoka-astiat vain ka¬ 
lisivat omalla ilmeettömällä tavallaan. 

"Sydämeni on kuin haarukan keihästä- 
mä peruna", huokasi pöydän alapäässä is¬ 
tuva Tipuli. 

Perhe heräsi, naurahti virkistyneenä. 

"Mikä sen on keihästänyt?" uteli veli 
huvitettuna. 

Velho mulisti silmänsä kattoon niin, 
että vain valkuaiset näkyivät, ja jatkoi ki¬ 
meästi: 

"Ikävä sydäntäni kalvaa ja syö. En tie¬ 
dä, onko nyt päivä vai yö. Unohdan maan 
ja kaiken muun, muistan vain pienen 
mansikkasuun ..." 

Tainan hymy hyytyi. Kiukun puna ki- 
hahti poskille. Eikös ollutkin tuo viheliäi¬ 
nen penikka lukenut hänen kiijettään, pän¬ 
tännyt vielä sen ulkoa päähänsä ja nyt lateli 
sitä perheen riemuksi kuin hyväkin teatte¬ 
rilainen. Uhkaavat silmäykset eivät synti¬ 
seen tehonneet. Pöydänalainen, vaientava 



potkukin sattui pöydänjalkaan. Tipuli jat¬ 
koi rämpsyä yltyvällä riemulla: 

"Ah, sinä suloinen mansikkahuuli, 
kuinka noin hennot kiusata mua. Jos van¬ 
hempasi vaanivat sua, niin lähde kanssani 
Amerikkaan! Vai pidätkö jostain toisesta? 
Varoitan sinua moisesta! Kaiken syyn ras¬ 
kaan päällesi lykkään ja kosken kuohuihin 
varmasti hyppään.” 

Sitten tuli paussi. Se nousi peruna vadis¬ 
ta ja lensi täyttä vauhtia vasten naurusta 
levenevää suuta. Koko perhe kohottautui 
säikähtyneenä sentin verran, painautuen 
sitten entistä lujemmin penkilleen. 

"Taina!” jyrähti isä. 

"Taina!” säesti äiti. 

"Taina!” totesi Tauno. 

"O-o-on hä-hä-vy-töntä ihiiii lu-kea 
ihii, ihii toisen ki-rje ja sitten ihihiii jul¬ 
kaista se uuu-uu!” ulisi Taina. Hän ei ollut 
yhtään ison neidin näköinen. 

Katsokaa tyhmyyttä, joka majaili kol¬ 
mannelle luokalle siirretyn neidon päässä! 
Olisipa pitänyt suunsa kauniisti supussa, 
niin perhe ei olisi ikinä arvannut, mistä 



Tipuli rämpsyn oli oppinut. Oma suu, 
oma suu tikanpojan surma. 

Isä julisti perheen sotatilaan. Kukaan ei 
saanut sanoa halaistua sanaakaan. Äiti 
yritti puolustaa Tainaa, mutta isä heitti 
häneen niin keisarillisen silmäyksen, että 
äiti vaikeni kuin myyrä. 

”Tytöt, tilinteon hetki on koittanut!” sa¬ 
noi isä ruoka-amenen kajahdettua. Taina 
seisoi sorretun ja hävitetyn näköisenä ak¬ 
kunan edessä. Tipuli oli jo ehtinyt pujot¬ 
tautua eteisen ovelle saakka, josta arkail¬ 
len palasi. 

”Mitä varten luit Tainan kiijeen?” 

”Maksoin vanhan kalavelkani.” 

”Mikä kalavelka se semmoinen on?” 

”Hän haukkui minua Ripuliksi.” 

”Mitä sinä teit hänelle?” 

”En ole totellut kaikkia hänen määräyk¬ 
siään. En kaivanut maasta kirkiheinää, 
vaikka hän käski. Hän pelkää näet mullan 
pilaavan kyntensä.” 

”Onko asia näin, Taina?” 

”Oo-on.” 

”Hyvä! Tipuli, on ruma tapa lukea salaa 




toisten kirjeitä. Kunnon tyttö ei lue vieras¬ 
ta kirjettä, vaikka se olisi pöydällä leväl¬ 
lään. Paina tämä mieleesi vastaisen varal¬ 
le! Rangaistukseksi tästä kerrasta saat kit¬ 
keä kaalimaan. Mars työhön!” 

Tipuli pujahti eteiseen liukkaasti kuin 
sisilisko kiven koloon. Painittuaan hetken 
omantuntonsa kanssa, kuunnellako vai ei 
oven takana, hän meni pakkotyöhönsä. 

”Vanhako olet, tyttöseni?” jatkoi isä oi¬ 
keuttaan. 

"Kyllähän sinä sen tiedät.” 

"Kyllä minä tiedän, mutta itsellesi ei 
pieni kertaus ole haitaksi. Siis sano ikä¬ 
si!” 

"Kolmetoista vuotta.” 

"Oletpa tosiaankin jo iällinen! Aiotko 
todella antaa toivorikkaan sulhasesi hypä¬ 
tä koskeen?” 

"Isä!” 

"Anna hypätä, se on isäsi neuvo! Vedel¬ 
lä on ihmeellisen virkistävä voima. Se an¬ 
taa elämän rohkeutta. Toisekseen. Onko 
sinusta soveliasta, että nuori, naimista 
ajatteleva neiti heittää ruokapöydässä pe- 



rimalla kiusallista pikkusisartaan? Hyi! 
Perunanheitto onnistui kuitenkin erin¬ 
omaisesti. Se on minusta lieventävä asian¬ 
haara. Siksi saatkin lievän rangaistuksen 
tahdittomuudestasi. Kitke yksi porkkana- 
penkki käsineittä tai kaksi käsineet kädes¬ 
sä!” 

Taina kitki kaksi penkkiä. Mutta vihai¬ 
nen hän oli ja sihahteli kuin kuuma rauta 
märällä sormella kosketettuna. Kaali¬ 
maan puhdistaja sai silloin tällöin nis¬ 
kaansa kimpun sisarellisesti heitettyjä rik¬ 
karuohoja. 

Tipuli sai ensiksi rangaistuksensa kärsi¬ 
tyksi. Iloisin mielin hän keikutteli keitti¬ 
öön. 

”Äiti, ole hyvä, anna voileipä!” 

”Rakas lapsi, juurihan söit.” 

”Ei tullut vatsa täyteen. Pelko vei ruo¬ 
kahalun.” 

Kohta oli Tipulilla kädessä vatsansa pi¬ 
tuinen voileipä. Hän hipsutteli vierashuo¬ 
neeseen, missä Erkki soitteli ”Pientä In- 

gaa . 

Villikissa rakasti soittoa. Hän osasi itse- 




kin soittaa virsiä koulun harmoonilla. 
Kun isä välisti oli kokouksissa tai matkoil¬ 
la ja äiti piti koulua, soitti Tipuli rukous- 
virren. Hauskaa se oli, mutta ei läheskään 
niin hauskaa kuin soitteleminen yksin hä¬ 
märässä luokassa. Ajatusleikki alkoi sil¬ 
loin aivan itsestään. Kuninkaat, prinssit, 
haltijat, keijut voi nähdä ihan elävinä. Ne 
olivat vain vakavia kuin kirkossa eivätkä 
suostuneet hauskoihin kepposiin. 

Tipuli kyyristyi kynnykselle kuulemaan 
”Pienen Ingan” tarinaa. Hän osasi sen lau¬ 
taakin. Nyt, nyt hän näki Pienen Ingan. Se 
käveli kukkaniityllä hakien mansikoita si¬ 
nikellojen siimeksestä. Mutta kenpä oli 
tuo, joka mustalla ratsulla rinnettä riensi 
Ingan luo? Kuningas Kaarle Knuutinpoi- 
ka! Kuningas laskeutui ratsultaan. Hän 
halusi suudella Pientä Ingaa kuten ”miel- 
lyttävä herra” Kanavalla suuteli komeaa 
naista. Maijatuokkonen putosi Ingan kä¬ 
destä. 

” Läiskisi” 

Se oli todellinen läiskäys. Voileipä lo- 
sahti lattialle. 



Soitto katkesi. 

”Ripuli, mitä viskot leivästäsi?” 

Tytön silmät välähtivät. Hän nosti lei- 
päpalan lattialta. ”Älä hauku!” 

”Onpa sinulla kännikkä kädessäsi, yhtä 
pitkä kuin itsekin. Aina syöt, mutta et tule 
sen pulskemmaksi.” 

Tipuli raivostui. Vai luuli poika saavan¬ 
sa sättiä miten halusi! Yhdellä loikkauk¬ 
sella hän seisoi viuluniekan vieressä. Voi¬ 
leipä ratsasti viulun kielillä voipuoli alas¬ 
päin. 

”Viuluni!” parahti poika. 

”Mene nyt kantelemaan, niin saat yhtä 
pitkän voileivän kuin viulusikin! Tule sit¬ 
ten riemuitsemaan piiskajaisista! Mutta 
muista, että viulullasi ei ole armoa sitten¬ 
kään silmissäni niin kauan, kun haukut 
minua Ripuliksi!” 

Erkki tarttui voileipään. Se lennähti 
kursailematta äidin uudelle verkaliinalle, 
luonnollisesti voipuoli liinaa vasten. 

Tipuli höikeltäytyi pakoon pari askelta. 
Ka, miksei hän lähtenyt kurittamaan? Oli¬ 
si edes pikkuriikkisen kironnut tai hauk- 



kunut! Tyttö palasi hämmästellen lähem¬ 
mäksi. 

Hyvänen aika! Hän itki. Totisesti itki, 
iso poika! Itki ja puhdisti nenäliinalla ras¬ 
vattua aarrettaan. 

Tipulille tuli ilkeät olot. Halutti mennä 
karkuun. Halutti pyytää anteeksi. Halutti 
hiukan kiusatakin. 

”No, mikä nyt tuli?” Tainan mukaiset 
käsineet ilmestyivät akkunalaudalle, heti 
sen jälkeen koko utelias naama. 

Erkki käänsi hänelle selkänsä. 

”Hyvänen aika! Kuka on röhvännyt 
voihin äidin uuden liinan? Tipuli tietys¬ 
ti.” 

Tipuli nakkasi niskojaan. 

"Tietysti minä. Minä nakkasin voilei¬ 
vän Erkin viulullekin”, julisti hän uhma- 
mielisesti. 

Kiekkona kieri Taina äidille kantele- 
maan. 

Äiti tuli. Tuomio lankesi. Tainan suu¬ 
reksi tyydytykseksi se ei ollut lievempi 
eikä ankarampi kuin selkäsauna. Äidin 
kasvatusopillinen periaate oli kääntäen 



verrannollinen lauseeseen ”joka vitsaa 
säästää, hän vihaa lastaan”. Isä hänen 
mielestään pilasi tytön liiallisella lempey¬ 
dellä. Kehen lie tullutkin tytöstä tuollai¬ 
nen ilkimys. Ei koko suvussa ollut sellais¬ 
ta, ei isän, ei äidin puolella. 

Selkäsaunasta ei tullut kuitenkaan mi¬ 
tään. Erkki sen esti. 

”Täti ei saa lyödä Tipulia! Minä heitin 
voileivän pöytäliinalle. Minä ... minä är¬ 
sytin Tipulia ja haukuin syyttömästi. 
Minä olen syyllinen. Tyttö on viaton”, 
tunnusti poika ritarillisesti. 

Tipulin silmät revahtivat selkoselälleen 
kuten vieraseteisen ovi tarkastajan tulles¬ 
sa. Millainen poika Erkki olikaan! Hän- 
hän käyttäytyi kuin pojat hyvissä nuorten 
kirjoissa. Tipuli siirsi hänet arvelematta 
”sellaisiin miehiin, jotka hän ottaisi mie- 
hekseen”. 

Taina sensijaan haukkui Erkin ritarilli¬ 
suuden raunioiksi. Mokomakin, kun esti 
tytön hyvin ansaitun selkäsaunan! 

Parin päivän perästä Tipuli kysäisi Er¬ 
kiltä, miksi tämä esti piiskajaisten toi- 



meenpanon. 

”Miksikäkö?” virnisti poika pilkallises¬ 
ti. ”Sinä olet liian laiha lyötäväksi. Turhaa 
ajanhukkaa katkoa vitsoja luihisi.” 

Tipuli siirsi Erkin takaisin ”sellaisiin 
miehiin, joita hän ei ikinä ottaisi miehek- 

Kesä meni. Meni toinen. Päiväjäijestyk- 
seen joutui Tipulin kouluunlähtö. Oli 
huisketta ja hälinää Lepikkomäen koulul¬ 
la. Koululaisia laitettiin matkakuntoon. 
Paikattiin, parsittiin, uutta ommeltiin, sil¬ 
lä vasta jouluna vaatteet jälleen joutuisivat 
äidin käden ulottuville. Neuvoja ja ohjeita 
sateli. Tipulia, ensikertalaista, erikoisesti 
evästettiin. Valitettavasti hän ei tunnin pe¬ 
rästä muistanut sadatta osaa ohjeista. 

”... ja muista pitää puhdas nenäliina 
taskussasi! Et saa ominpäin juoksennella 
kaduilla, eksyt tai jäät hevosen alle! Et saa 
esiintyä siellä minään ihmeenä ja kumma¬ 
na! Tee kuten toverisi tekevät! Puheitasi 
varo! Sinulla on tapa sanoa räikeitä to¬ 
tuuksia päin naamaa. En neuvo valehtele¬ 
maan. Koeta pitää vastenmielisyydet omi¬ 
na tietoinasi!” tuohon tapaan äiti puheli 
pitkät, pitkät tunnit. 




Tipuli auttoi äitiä ja koetti kuunnella. 
Mutta ei hän sille voinut mitään, että kou¬ 
lu, kaupunki, ero kodista, uudet vaatteet, 
neuvot, kaikki, kaikki pyörivät yhtenä se¬ 
kamelskana hänen mielessään kuin jyvät 
myllynkiven silmässä. 

Hänellä oli yllään uusi puku. Tällä ker¬ 
ralla se ei ollut Tainan tähde, ei äidin van¬ 
hasta tehty, vaan ihka uusi, punainen, ko- 

risteena valkea pitsikaulus. Äiti olisi teet¬ 
tänyt pukuun kasvun varan, mutta Taina 
pani jyrkästi vastaan. Hän ei ilkeäisi sanoa 
sisarekseen sellaista rumulia, jolla olisi isot 
vaatteet. Välisti oli Tainasta iloa ja hyö¬ 
tyä. 

Entä kaikki uudet liinavaatteet! Aivan 
halutti hyppiä niitä ajatellessa. Taina kyllä 
vaati vahvasti, että hänelle uudet laitettai¬ 
siin ja Tipuli vanhat saisi. Äiti oli suostu¬ 
vainen vaihtokauppaan, mutta silloin isä 
sanoi painavan sanansa, ettei Tipulikaan 
ollut emintimän lapsi, vaan tuli hänenkin 
saada osansa uusista vaatteista. 

Jaloissa narisivat juuri neulalta heitetyt 
kengät. Juhlalliselta tuntui niissä kävele- 



minen. Eteisessä seisoivat vieretysten 
uutuuttaan loistavat kalossit, Tipulin en¬ 
simmäiset kalossit. Kunhan ei vain Killi 
menisi niitä repimään. Pentukoira oli aina 
valmis ja hanakka sellaiseen hommaan. 

”Minne sinä nyt lennät?” keskeytti 
äiti. 

"Minusta tuntuu, kuin Killi näreksisi 
kalossejani.” 

"Hyvä lapsi, tuossahan Killi nukkuu 
uunin edessä! Sinä et saa mutistella huu¬ 
liasi, kun joku sinua puhuttelee! Älä seiso 
niin! Kenkäsi läntistyvät...” ja ohjeita 
tuli kuin kaljaa täysinäisen tynnyrin tapis¬ 
ta. 

"Äiti, luultavasti isäkin haluaa antaa 
minulle neuvoja. Menen nyt niitä kuule¬ 
maan.” 

"Oikein sydämeeni koskee, kun ajatte- 
len...” 

Tipuli ei enää kuullut, mikä äidin sydä¬ 
meen koski. Hän laukkasi isän luo työ¬ 
huoneeseen. Siellä vasta oli hävityksen 
kauhistus. Tauno, herra seitsemäsluokka- 
lainen, laitteli lattialle levitettyjä vöryjään 



matkakoriinsa. Isä kiristeli hampaitaan 
kauluksen kiinnityspuuhissa. 

”Tyttö, tule auttamaan isääsi komistus- 
hommissa.” 

Isän piti lähteä saattamaan nuorim- 
maistaan kaupunkiin ja muutenkin järjes¬ 
telemään koulukodin taloutta. 

Tyttö harppasi paitapinon ja kiijakasan 
yli isälle avuksi. 

”Sinä olet viisas ihmisen alku”, jutteli 
isä tyttären voimistellessa keljun kaulus- 
napin kimpussa. "Toivottavasti ei ilkeä 
kaupunki tee sinusta jonkinjoutavaa 
himphamppua. Muista aina olla oma itse¬ 
si! Soo tyttö! Aiotkos hirttää vanhan isäsi 
kaulukseensa? Kapise matkoihisi! Yritän 
itse! Ja varo, ettet opi lipeväkieliseksi kie- 
lastelijaksi! Puhu totta, vaikka maailma 
rävähtäisi kahtia! Soo! Nyt se taas luiskah¬ 
ti.” 

"Kuule, isä! Se on Taunon kaulus.” 

”No, eikös olekin! Tuossa on, poika, pii- 
mälänkesi! Johan minun olisi pitänyt hok¬ 
sata, etteivät poikasten kaulukset ole aika- 
miesten vehkeitä. Tyttö, laputa hakemaan 



isälle kaulus!” 

”Tipuliii! Käy hakemassa Taunon su¬ 
kat! Ne ovat aidalla kuivumassa!” komen¬ 
si äiti. 

”Tipuli! Tyttö, kuuletkos! Mihin olet 
pannut kenkähaijani? Hae se heti käsiin!” 
ärisi Tauno. 

”Tipuli, Tipuliii! Mene ottamaan kasvit 
pois puristimesta! Ne muuten unohtuvat”, 
ulvoi Taina. 

Välisti, etenkin kiireellisinä lähtöhetki- 
nä, oli hirveän hankalaa olla nuorin. Jo¬ 
kainen käski, komensi, torui. Omat asiat 
jäivät rempalleen. Tipuli juoksi hakemaan 
aidalta sukkia. 

”Tipuliii!” Asikaisen emännän ääni ka¬ 
jahti pellon poikki. ”Tokko sinä meinoot 
meijän väille hyvästiä sannookkaa?” 

Todella! Asikaisen väki oli aivan unoh¬ 
tua hyvästelemättä. Sukat lennähtivät 
keittiön portaille. Tipuli pinkoi piennarta 
pitkin naapuriin. 

Kaikki ämmät ja tyttäret keräytyivät 
lähtijän ympärille. Kovin oli tyttö nyt 
pyntätty! Villakankaasta pukukin tehty. 



Paljonko lienee tuo pitsikaulus maksanut? 
Ja alushameen helmassa oli oikein ”rot- 
tuuria”. 

Päällyshame kohotettiin. Jokaisen täy¬ 
tyi saada omin sormin hypistellä ”rottuu- 
ria”. 

”On mulla housunlahkeissakin brodyy- 
ria”, kehaisi Tipuli ja näytti. 

”No, onpas! Kyllä noihin kommeuksii- 
he pitäs tok hiuka näkyvä ja vilahella. 
Eihä niihe tiijä muute oleva olemassa- 
kaa”, neuvoi emäntä. 

”Kyllä nyt on jo mualimaloppu lähellä, 
kun naiseläjättii ruppeevat housut jalassa 
kävelemmää”, urahti Maija-Liena 
uuninpenkiltä.”Minä oon elänä kolome- 
kaheksatta ajastaikoo enkä oo äkypakka- 
sellakaa housuja tarvinna.” 

”Sulla eivät lie hammeet koskaa olleet 
polovee asti?” 

”Varjelkoo! Minä oon elänä ikänj kun¬ 
niallisesti.” 

”Mitkäs ämmiikäräjät tiällä o käynnis¬ 
sä?” kysyi tupaan tullut isäntä mätkäyt- 
täen märät rukkasensa penkille. 



"Koulun Tipuli o sanomassa jiähyvväi- 
siää." 

"Vai jo sitä sinnäi lähet isäs rahoja hä- 
vittämmää! Paremp ois panna nekkii ra¬ 
hat pankkii, niin ois jottai hyötyvä niistä. 
Tyhjä soon tyttäriä kouluuttoo. Kyllä ne 
ossoovat kouluitta penikoita pyöräytel- 
lä" 

"En mene ikinä naimisiin", huusi tyttö 
loukkautuneena, posket kilpaa hehkuen 
puvun kanssa. Hän oli mielessään päättä¬ 
nyt mennä naimisiin jonkun ylhäisen rita¬ 
rin kanssa, mutta Asikainen julkaisi asian 
niin räikeästi, että iljetti ja pani vaistomai¬ 
sesti puhumaan vasten parempaa tietoaan. 
"Minusta tulee virkanainen, ja minä hoi¬ 
dan isää ja äitiä, kun he tulevat vanhoik¬ 
si." 

"No, no!” myhäili isäntä piippuunsa tu¬ 
pakkaa tunkien. "Viisas kakarahan sin 
oot, vua joutuu viisassii vippuu. Ja miehep 
puoleen pittää sinu halus oleman, sanotaa 
sanassai." 

"Elä kiusoo lasta!" keskeytti emäntä, 
kun näki tytön kyyneliin asti loukkaantu- 




neen.”Oha se hyvä, että suap oppia. On 
meitä tuhmia tollikoita tiällä jo kosolta 
ennestäännii. Elä vua tule nii ylypeeks ku 
sisaresi” 

Pitkän pakinan perästä Tipuli vihdoin 
sai hyvästelleeksi Asikkalan väen. Saunan 
suojassa hän uskalsi ryhtyä tarkastele¬ 
maan vaatteitaan. Eikös vain Riitta noen¬ 
nut alushametta. Jo hän sen arvasi, mutta 
sanopas heille siitä, niin heti olisivat ylpe¬ 
äksi haukkuneet. 

”No, Amerikastako sinä ne sukat kävit 
hakemassa, kun näin kauan viivyit?” alkoi 
äiti Tipulin sisään pujahdettua. 

”Tipuli, missä ne kasvit ovat?” 

”Tipuli, joko harja löytyi?” 

”Tipuli, mihin sinä kannoit sen täyden 
arkun?” 

” Kävin Asikkalassa sanomassa hyväs¬ 
tit”, vastasi Tipuli rauhallisesti. 

Tipuli pantiin Kaupungin yhteiskouluun 
monesta pätevästä syystä; koska tyttökou¬ 
lusta, jota Taina kävi, ei päässyt ylioppi¬ 
laaksi; koska lyseoon, mikä oli Taunon 
koulu, ei huolittu tyttöjä; koska yhteiskou¬ 
lu oli ainoa tie, jota myöten Kaupungin 
tyttölapset pääsivät yliopiston ovelle; kos¬ 
ka Tipulista teräväpäisenä tyttönä aiottiin 
kouluttaa suuripalkkainen virkanainen; 
koska yhteiskoulussa oli ensiluokkainen 
tilaisuus perin pohjin kyllästyä poikiin ja 
saada heistä niin kamala käsitys loppuiäk¬ 
seen, että nauttien jäisi vanhaksipiiaksi 
eikä ajattelemattomasti uhraisi ”ranskoja 
ja proosia” avioliiton alttarille. 

Asianomaiselle itselleen antoi saman sä¬ 
väyksen, mihin kouluun hän joutui. Mie¬ 
luimmin hän olisi palannut isän mukana 
kotiin. Urhoollisesti hän sentään itkut nie¬ 
li. 




Kaupunki — muurahaispesä! Onko ke¬ 
nestäkään hauskaa istua muurahaispesäs¬ 
sä? Kaikki kaupunkilaiset olivat toistensa 
kaltaisia kuin muurahaiset. Ja niin kiire 
niillä oli. Siinä ne erosivat muurahaisesta, 
etteivät ketään outoa tunkeilijaa purreet. 
Äkäisiä silmänmulauksia ne kyllä antoi¬ 
vat, kun tietämättömänä niiden sivuutta- 
mistavoista törmäsi niitä päin. Tipuli kul¬ 
ki aina keskellä katua, missä hevosetkin, 
silloin vältti syliintörmäykset ja silmän- 
muljaukset. Kaupunkilaiset näet pelkää¬ 
vät vasikoita, sikoja, lampaita, kuinka ne 
uskaltaisivat kulkea hevosten kanssa sa¬ 
malla tiellä. Tipuli ei pelännyt kuin sutta 
ja karhua. 

Metsiä Tipuli ikävöi. Kaupungissa kas- 
voi puu siellä, toinen täällä. Jos ikävissään 
meni hyväilemään niiden runkoja, niin 
kohta oli joku haukkumassa ilkeäksi ka¬ 
karaksi. Inhoittava Kaupunki! 

Kaupunki muutti Taunon ja Tainan. 
Tuskin heitä tunsi sisaruksikseen. He oli¬ 
vat täysverisiä kaupunkilaisia. Joka ilta he 
menivät kaupungille kävelemään ja tulivat 




kotiin läksyjään lukemaan niin myöhällä, 
että Tipuli ei jaksanut tikkupönkkien va¬ 
rassakaan pitää silmiään auki. Ensimmäi¬ 
sellä viikolla Tipuli pyrki heidän mukaan¬ 
sa kaupungille, mutta sai niin ankaran 
kiellon, ettei toiste uskaltanut edes siihen 
suuntaan suutansa avata. Välisti tuli hei¬ 
dän luokkatovereitaan, suuria herroja ja 
neitejä, iltakaudeksi istumaan Taunon ka¬ 
mariin. Hurjan hauskaa heillä tuntui ole¬ 
van, mutta Tipuli ei päässyt seuraan, kos¬ 
ka oli ”lapsi”. Neidit puhuttelivat ystäväl¬ 
lisesti Tipulia, taputtivat hänen päätään ja 
sanoivat: ”Vai olet sinä Tainan sisko.” 
Herrat eivät suvainneet häntä edes huo¬ 
mata. 

Koulussa oli mukiinmenevää. Siellä oli 
toisiakin Kaupunkia kammoavia, kotia 
kaipaavia sieluja. Koko ensiluokka oli sel¬ 
lainen. Saipa Tipuli sieltä ensimmäiset ys¬ 
tävät, pari tytön tanttaraa. Molemmat hy¬ 
vin kilttejä, hyvin tyhmiä, jäivät heti en¬ 
simmäisenä vuotena luokalle ja muuttivat 
takaisin tuntemattomuuteen. 

Tämä ensimmäinen luokka näytti opet- 




tajakunnasta tavallista harmaammalta ja 
mitättömämmältä. Eipä siltä. Ensimmäi¬ 
nen luokka on aina opettajistolle massaa. 
Harvat massayksiköt uskaltavat silloin 
vielä kirkastautua luonteiksi. Pysyvätpä 
jotkut, suunnilleen puolet luokasta, koko 
kouluaikansa opettajistolle tuntemattomi¬ 
na suureina. Toiset onnettomat antavat 
heti alkajaisiksi sattuman kautta itsestään 
väärän kuvan, jota ei kahdeksan vuoden 
ahkera ponnistus voi opettajiston mielessä 
kokonaan muuksi muuttaa. 


Tipulista opettajat olivat suuria, kunni¬ 
oitettavia herroja, keisarin jälkeen suurim¬ 
pia. Sitä hän ei vain käsittänyt, miksi he 
hymyilivät, kun hän heille nimensä sanoi. 
No, hän hymyili vastaan. Pian hänelle kui¬ 
tenkin asia vaikeni. 


Pari viikkoa oli kulunut koulun alkami¬ 


sesta. Silloin tuli luokkaan uusi oppilas, 


Ampiainen, ilkeä poika, pormestarin poi¬ 
ka. Hän oli kokeillut lyseon ensimmäistä 
luokkaa pari vuotta ja tuli nyt koetta¬ 
maan, olisiko yhteiskoulussa paremmat 
ylenemismahdollisuudet. 



Ampiainen joutui Tipulin vierustove¬ 
riksi, ja Ampiainen vihasi tyttöjä. 

Ensi töikseen Ampiainen piirsi Tipulista 
pilakuvan lähettäen sen luokalle kiertä¬ 
mään. Tipuli mittasi samalla mitalla ta¬ 
kaisin ja teki Ampiaisesta niin onnistu¬ 
neen kuvan, että tämä näki parhaaksi jät¬ 
tää hänet sillä alalla rauhaan. Seuraavan 
kerran Ampiainen pani piirustusnastan 
Tipulin tuolille. Luokka varoitti Tipulia. 
Vaara välttyi. Ampiainen vihasi koko 
luokkaa. 

Kaikki opettajat kutsuivat ensiluokka¬ 
laisia etunimeltä, ainoastaan suomen 
opettaja lateli kaikki nimet, olipa niitä 
vaikka kymmenen. Hän se aina Tipulia- 
kin sanoi Anna Tipuli Pusuksi. Tältä 
maisterilta Ampiainen kuuli ensi kerran 
vierustoverinsa nimen. Ja sitten se ilkimys 
alkoi ratkuttaa: 

”Anna, Tipuli, pusu! Anna, Tipuli, 
pusu!” 

Nyt kirkastui Tipulille nimensä merki¬ 
tys, kirkastui opettajain hymy. Kuumat 
veret kihahtivat tytön poskille. Ampiainen 




ei ainakaan saisi hänen nimeään rankaise¬ 
matta ratkuttaa. 

"Oletkos vaiti!” varoitti vihastunut tyt¬ 
tö. Ampiainen nauroi halveksivasti mui- 
kistaen suunsa entistä kiusottavammin 
torvelle. 

”Anna, Tipuli, pusu!” 

Silloin oli Tipulin vaaksainen kärsivälli¬ 
syys lopussa. Äidin varoitukset unohtui¬ 
vat. Hän hyökkäsi pahaa aavistamatto¬ 
man pojan kimppuun kuin raivostunut 
kissa, kynsi, tukisti, puri. Ampiaisparka ei 
liene milloinkaan saanut niin perinpoh¬ 
jaista selkäsaunaa kuin sen maantiedon- 
tunnin alussa. 

Tappelun kuumimmillaan raivotessa 
laahusti luokkaan Koulun Äiti, pyylevänä 
joka kulmaltaan, kengän kärjet metrin 
päässä töyssähdellen. Omin käsin hän 
erotti sydämistyneet tappelupukarit. 

"Kuinka sinä, tyttö, tappelet kuin pahin 
katupoika?” 

Tipuli oli niin tappelusta tuohtunut, et¬ 
tei saanut sanaa suustaan. Toverit selitti¬ 
vät rehellisesti tappelun syyn ja synnyn. 



”Sinä olet ilkeä lapsi, Tipuli”, tuomitsi 
Johtajatar. Hän lähetti riitaveljet peseyty¬ 
mään. 

Seuraavana päivänä tappelusta vasta jy- 
räkkä nousi. Mamma Ampiainen tuli 
koululle. Hän ei ollut lempeimmällä tuu¬ 
lellaan. Millainen koulu tämä oikeastaan 
oli! Hänen rakkaalta, kiltiltä, siivolta po¬ 
jaltaan oli toinen silmä melkein poskelle 
väännetty. Jos nyt näkö ei ollutkaan vaa¬ 
rassa, niin jäisi poskeen iänikuinen ruma 
arpi. Sellainen tyttöpeto olisi erotettava 
koulusta. Hänhän turmelee kaikki viatto¬ 
mat karitsat sekä henkisesti että ruumiilli¬ 
sesti. Kuka sivistynyt ihminen uskaltaisi 
panna lastaan tällaiseen petojen luolaan. 
Ellei ilkeää tyttöä heti eroteta, niin Mam¬ 
ma Ampiainen heti ottaa poikansa kou¬ 
lusta pois. Amen! 

No, arvaahan sen, kun pormestarin rou¬ 
va kerran tällaisen vaihtoehdon laati, kuka 
siinä pelissä lyhyemmän korren veti. Joh¬ 
tajatar ilmoitti Tipulille, että hän ei saanut 
tulla enää koskaan kouluun, koska oli 
käyttäytynyt pahennusta herättävästi. Ei 




tarvinnut olla niin oikeudenmukainen 
tuollaisia maalta kotoisin olevia, tunte¬ 
mattomien perheiden lapsia kohtaan. Ar- 
vohenkilön suosio on aina arvokkaampi 
kuin oikeus. 

Tipuli tuli itkien kotiin. 

”Mitä sinä itkeä kohotat?” kysyi Tauno, 
kun Tipuli ei tullut syömään, vaan itkeä 
tuhersi nurkassa. 

”Minut erotettiin koulusta! Yhyy!” 

”Häh? Erotettiin? Mitä ihmettä sinä olet 
tehnyt?” 

”Annoin selkään yhdelle pojalle, Ampi¬ 
aiselle.” 

”Mistä syystä?” 

”Hän ratkutti aina ivallisesti nimeäni.” 

”Se oli oikein!” ymmärsi veli. Nähtä¬ 
västi hänellä oli siitä omaperäiset koke¬ 
mukset. ”Elähän itke. Minä lähden huo¬ 
menna puhuttelemaan johtajaanne. Satut¬ 
ko muuten tietämään, missä asuu pieksä- 
mäsi raukka!” 

”Hän on pormestarin poika.” 

”Yki Ampiainenko?” 

”Yrjöksi häntä kutsutaan.” 



’Tukka punainen, naama kesakkoi- 
nen?” 

”Niin.” 

”Älä ole milläsikään, Tipuli! Lue läksysi 
vain. Ylihuomenna varmasti pääset kou¬ 
luun.” 

Ja Tipuli pääsi kouluun. Seuraavana 
päivänä tuli Mamma Ampiainen yhteis¬ 
koulun johtajan luoja aneli hätäytyneenä, 
että se erotettu tyttö otettaisiin takaisin 
kouluun. Rouva oli muka kotonaan aja¬ 
tellut ja huomannut rangaistuksen liian 
ankaraksi tyttöparalle. Ehkä hänestä sen¬ 
tään taitavan käden ohjaamana kehittyy 
kunnon ihminen. Johtaja ei aluksi ollut 
taipuvainen tällaiseen soutamiseen ja huo¬ 
paamiseen. Mutta silloin rupesi Mamma 
Ampiainen itkemään ja sanoi johtajan te¬ 
kevän hänet onnettomaksi loppuiäkseen. 
Koska johtaja kuului niihin miehiin, joi¬ 
hin naiselliset kyyneleet vaikuttavat. Lu¬ 
pasi hän ottaa syntisen armoihinsa. 

Jotta ei kukaan erehtyisi luulemaan 
Mamma Pormestari Ampiaisen tulleen 
omasta halustaan edellistä aikaansaannos- 



taan perumaan, jäljennetään tähän se voi¬ 
ma, joka sai Mamman liikkeelle. 

Kunnioitettava rouva Ampiainen. 
Kaupungissa herätti viikko sitten suuren 
skandaalin painoasiamies Lundin rouvan 
lempikoiran kova kohtalo. Tiedätte, että 
koiran tappo on selitetty kapinaksi keisari- 
valtaa vastaan. Tappajalle ei kunnian kuk¬ 
ko laulane —! Onneksi sitä ei ole saatu sel¬ 
ville. 

Arvoisaa rouvaa kai suuresti huvittaa 
tietää, kuka oli tuo uljas koirarakin tappa¬ 
ja? — Poikanne Yijö! — Älkää pyörtykö, 
armollinen rouva! Asian tietää vain sata¬ 
kunta lyseolaista, ja ne osaavat olla vaiti. 

Nyt on tämän saman sankarin tähden 
erotettu yhteiskoulusta eräs pikkutyttö, 
joka on uskaltanut hiukan kovakouraisesti 
opettaa sankarille gentlemannin tapoja 
naisia kohtaan. 

Tämän kirjeen kirjoittajan nöyrä pyyn¬ 
tö on, että kunnioitettava rouva Ampiai¬ 
nen toimittaa tytön huomenna kouluun. 

En ole ryssien kätyri, mutta tuo pikku- 



tyttö on sisareni, ja veri on vettä sakeam¬ 
paa. Arv. rouva toimikoon, miten par¬ 
haaksi näkee! En ole huvikseni tätä kirjet¬ 
tä kirjoittanut. 


Tytön veli. 

Tavallisen kuolevaisen historiassa ovat 
merkilliset tapaukset harvinaisia. Eihän 
hän muuten olisikaan tavallinen. Tipulista 
kehittyi ensimmäisen kahauksen jälkeen 
tavallinen, tottelevainen koululainen, jon¬ 
ka jokaisen päivän täyttivät luvut tai lo¬ 
mat. Pitivätpä muutamat, ennakkoluulot¬ 
tomat opettajat häntä kilttinä oppilaana. 
Toiset, hyvämuistiset, vaanivat uusia vi¬ 
koja. 

Toveripiirissä Tipuli kuului luokan hil¬ 
jaisiin. Hän oli saanut maineesta tarpeek¬ 
seen ensiluokalla sattuneen tapauksen joh¬ 
dosta. Hän liittyi luokan synnynnäisiin 
vanhoihinpiikoihin. Ne tyttötoverit, jotka 
olivat imetetyt miehiä miellyttämään, sa¬ 
noivat lievästi häntä kakaraksi. Pojat juuri 
tiesivät, että tuo pieni, pitkälettinen kää¬ 
piö oli heidän luokallaan. 

Vasta viidennellä luokalla Tipuli pomp- 



pasi kansan syvistä riveistä pintakerrok¬ 
siin. Se tapahtui kuusijuhlassa. Erkki Ero¬ 
nen, vanha riita veikko, lyseon penkit peh- 
mitettyään istumakelvottomiksi, oli ylei¬ 
sen tavan mukaan hakenut kovempaa 
puuta yhteiskoulun penkeiltä. Niin hän 
sattui joutumaan Tipulin kanssa samalle 
luokalle. Erkistä oli kasvanut pitkä, ko¬ 
mea herra, joka oli päätänsä pitempi muu¬ 
ta kansaa. Hän seurustelikin vain kahdek¬ 
sasluokkalaisten kanssa. Kaikissa toveri- 
kunnan juhlissa hän esiintyi viuluineen, ja 
kaikki kohtelivat häntä tulevana suuruute¬ 
na. 

No niin. Siinä edellä mainitussa kuusi¬ 
juhlassa piti Erkin taaskin esiintyä. Mutta 
nyt sattui niin ikävästi, että säestäjä kään¬ 
tyi aivan viime minuuteissa sairaaksi, tuli- 
rokkoon. Niin jäi Erkki säestäjättä. Samal¬ 
la sattui niin ikävästi, ettei kukaan yäluok- 
kalaisista uskaltanut harjoittamatta lähteä 
säestämään. 

Tipuli istui Elli-ystävänsä kanssa kan¬ 
san seassa. He ihmettelivät parhaillaan, 
mitä ihmettä herra Erkki Eronen ”taiteili- 



jahuoneen kynnyksellä” kaulaansa veny¬ 
tellen kansan seasta haki. Eikä ystävysten 
ihmettely pienentynyt, kun Erkki loikki 
pitkin askelin heidän luokseen. 

”Tipuli, tule heti! Sinun täytyy säestää 
minua.” 

"Minunko?” ällistyi Tipuli odottamat¬ 
tomasta kunniasta. 

Erkki ei alentunut vastaamaan. Hän 
nosti hintelän tytön seisomaan ympäröi¬ 
vien riemuksi ja työnsi hänet edellään pia¬ 
non luo. Tipuli ei ehtinyt kunnolleen vas¬ 
tustavaa sanaa lausua, kun hän jo istua 
keikotti pianotuolilla nuotit edessä. Ei sil¬ 
tä, etteikö hän olisi osannut säestää. Hä¬ 
nen kanssaan Erkki kaikki kappaleensa 
haijoitteli, mutta tuo tuijottavien naamo¬ 
jen paljous tahtoi väkisinkin pelottaa. 

"Soitakin kunnolleen!” komensi Erkki, 
ja etupenkissä istujat hymyilivät. 

Tipuli soitti kunnolleen. Ellin vakuutus¬ 
ten mukaan "miljoona kertaa paremmin” 
kuin Erkin tulirokkoinen säestäjä. Elli oli 
puolueellinen arvostelija. Ampiainenkin 
tunnusti, että osasi tyttö muutakin kuin 



raapia, ja hän rupesi tervehtimään Tipu- 
lia. Opettajakunta tarkisti kantaansa tyt¬ 
töön. Toverikunta löysi uuden toimivan 
kansalaisen ja hänen kauttaan muutamia 
muita uinuvia kykyjä. Synnynnäiset van- 
hatpiiat osoittautuivat näet kykeneviksi 
ohjelmansuorittajiksi. 

Viidennellä luokalla Tipuli rakastui ensi 
kerran. 

Oli kevätilta. Lumi venyi arveluttavana 
vellinä kaduilla ja teillä. Taivas oli kylläs¬ 
tytetty vesihöyryllä melkein kepillä häm¬ 
mennettäväksi. Koko maailma näytti kyl- 
vystänousseelta, kylmästä kylvystä. Sinä 
iltana se tapahtui. 

Elli-ystävä ja Tipuli kulkivat lumivelliä 
pitkin. He eivät vaivanneet aivojaan iki¬ 
liikkujan keksimisellä. Matemaattiset on¬ 
gelmat olivat myös rauhassa. He harkitsi¬ 
vat vain sitä, mitä mahtoi olla Ampiaisen 
tavattoman, yliluonnollisen kohteliaisuu¬ 
den takana, jota hän oli alkanut ystävyk- 
sille osoittaa. 

"Anteeksi, neiti! Tämä putosi teiltä." 
Miellyttävä herra ystävällisesti hymyillen 



ojensi Tipulille tämän toisen lettinauhan. 
Miellyttävä herra oli niin pitkä, että virren 
säe "oi, iäisyys, en pelkää pituuttasi” ko¬ 
hosi Ellin runolliseen sieluun. Miellyttävä 
herra sai tästä nimen "Iäisyys”. 

Tipuli lehahti punaiseksi kuin "Iäisyy¬ 
den” ojentama lettinauha. Hän sopersi hy¬ 
myillen kainon kiitoksen. "Iäisyys” nosti 
leveälieristä hattuaan kuin tytöt olisivat 
olleet ruhtinattaria ja poistui pitkin, reip¬ 
pain askelin pari ihailevaa katsetta seläs¬ 
sään. 

Samassa Tipuli tunsi sydämensä lyövän, 
oudon nopeaan. Mitä se oli? Oo! Hän oli 
rakastunut "Iäisyyteen”. Sanokaapas, 
kuka teistä ei rakastuisi pitkään, miellyttä¬ 
västi hymyilevään, komeaan, nuoreen 
herraan, joka teitä ensi kerran sanoo nei¬ 
diksi koko muun maailman röyhkeästi si¬ 
nutellessa! 

Tämä Tipulin ensimmäinen rakkaus 
kehittyi kaikin puolin onnettomaksi rak¬ 
kaudeksi. Ensiksikin hänelle ei suotu tilai¬ 
suutta nähdä toista kertaa "Iäisyyttä”, 
vaikka hän koko kevään haki häntä. "Iäi- 



syys” oli ollut tähdenlento. Toiseksi hän ei 
uskaltanut edes Ellille vihjaista tunteis¬ 
taan, kun pelkäsi joutuvansa väärinym¬ 
märretyksi. Elli sanoi viisitoistavuotiaiden 
tyttöjen rakkauden olevan vedellä mie- 
donnettua kaljaa ja kelpaavan vain vasi¬ 
kanjuomaksi. Tämä ei varmastikaan ollut 
hänen oma keksintönsä, vaikka hän sillä 
pröystäili. Tipulin sydän oli haljeta purka- 
mattomien salaisuuksien ponnistuksesta. 
Onneksi onnettomuudessa oli hänellä 
hyvä ruokahalu ja ensiluokkainen yöuni. 

Samaan aikaan lämpenivät Ampiaisen 
tunteet Tipulia kohtaan jostain aavista¬ 
mattomasta syystä. Lämpimät tunteet il¬ 
menivät karamellien ja mantelien muo¬ 
dossa. Tipuli söi hyvällä omallatunnolla 
makeisia, sillä itse hän harvoin voi kustan¬ 
taa suulleen sellaisen nautinnon. Sitten 
näytti Ampiainen erittäin kernaasti uutta 
kelloaan Tipulille matematiikantunnilla, 
mistä tämä oli hyvin kiitollinen. Mutta, 
että tämä kaikki johtui lämmenneistä tun¬ 
teista, siitä ei Tipulilla ollut aavistusta¬ 
kaan. 




Kun Tipuli ei vielä sittenkään ymmär¬ 
tänyt kiinnittää ansaittua huomiota Am¬ 
piaiseen, vaikka tämä oli urheasti väittä¬ 
nyt koko luokan kuullen Tipulin hiuksia 
koulun kauneimmiksi, rohkaisi Ampiai¬ 
nen itsensä ja pisti kirkkohistoriantunnil- 
la, itse johtajan nenän edessä, valikoitusa- 
naisen rakkauskirjeen tytön niskaan. 

Tipuli, joka eleli onnettoman rakkau¬ 
tensa lumoissa, ei ollenkaan ymmärtänyt 
tarjona olevaa onnellista rakkautta. Hän 
suuttui. Kaikki kimeä-ääniset koulupojat 
tässä rakastuakin uskalsivat! Johan nyt! Ei 
Simon Montfort kohdellut sen julmem¬ 
min albigensseja kuin Tipuli Ampiaisen 
kirjettä. Hän repi sen tuhanneksi siruksi ja 
johtajan poistuttua heitti ne päin pojan 
naamaa. Minkälaisen rangaistuksen 
Montfort sai tihutyöstään, sitä ei ”kirkko- 
historia lyseoita ja tyttökouluja varten” 
kerro. Tipuli sai sensijaan näpsäyksen, 
joka opetti hänet ajattelemaan, ettei saa¬ 
nut hyljeksittyäkään kosijaa halveksia. 

Ampiaista ei oltu näet luotu sellaisista 
tarpeista, jotka vaieten kärsivät vastoin- 



käymiset. Hän ei tiennyt, mikä nautinto 
on salatusta tuskasta kuihtuminen. Hän ei 
tiennyt, että todellinen rakkaus on kärsi¬ 
mystä ja kuolemaa. Hän, Ampiainen, tun¬ 
si olevansa verisesti häväisty luokan ja 
koko Euroopan edessä. Maksoi mitä mak¬ 
soi, mutta hänen täytyi saada häpeä mah¬ 
dollisimman runsaskorkoisena heitetyksi 
takaisin tytön silmille. 

”Ha ha ha! Luulitko sinä sen tottakin 
olevan”, räjähti Ampiainen kapistellen 
paperisiruja vaatteistaan. ”Kaikkea vielä, 
pieni hottentotti! Älä keikuttelekaan nis¬ 
kojasi! Rumien tyttöjen ei kannata keiku¬ 
tella, se on kaunotarten oikeus. Katsokaa! 
Oikeinhan se kalpeaksi lävähti. Ei tainnut 
tietääkään olevansa ruma, pieni marakat¬ 
ti.” 

Meluava luokka jähmettyi, kuin olisi 
johtaja ukkospilvessä luokkaan pöllähtä¬ 
nyt. Kaikki tuijottivat Tipulia, joka todel¬ 
la oli valkea kuin kauluksensa. 

"Katsokaa! Nyt se rupeaa itkemään.” 

"Panetko juuri tällä hetkellä suusi kore¬ 
asti suppuun!” Erkki Eronen seisoi miehen 



mittaisena Ampiaisen edessä. 

”Hän taitaakin olla sinun nimikkosi!” 

”01etko sinä herrasmies olevinasi ja 
käyttäydyt noin säädyttömästi pikkutyttöä 
kohtaan”, uskalsi Heikkikin mennä jo Ti- 
pulin puolelle. 

”Käyttäytyikö tyttö säädyllisesti minua 
kohtaan?” 

”Kiitä onneasi, ettei hän taasen sinua 
kynsillään opettanut”, letkautti joku tyt¬ 
tö. 

Miltä näyttääkään hienosti kiilloitettu 
lattia, kun siinä pyörähdellään terävänau- 
laisella kengän korolla? Juuri samanlaisel¬ 
ta näytti Tipulin sydän. Lattia ei osaa itkeä 
suruaan. Tipuli osasi. Hän vaipui synk¬ 
kään toivottomuuteen, niin synkkään, että 
Taina kysäisi, vaivasiko sisarta hammas¬ 
särky. Ja olisi siinä joku toinen viisitoista¬ 
vuotias neito vaipunut synkempäänkin 
toivottomuuteen. 

Kaikki kauniit unelmat loistavista kosi¬ 
joista täytyi heittää romukoppaan. Ei ku¬ 
kaan mies huolisi rumaa tyttöä vaimok¬ 
seen. Hyvästi, ”Iäisyys”! Terve, vanhan- 



piian mökki! Oli paras aika ruveta sitä jo 
unelmin koristamaan, jottei sinne ikävään 
kuolisi. 

Opettajakunta sanoi kuudennesta luokas¬ 
ta, ettei niin kyvytöntä luokkaa ole ennen 
koulussa ollut eikä luultavasti tule ole¬ 
maankaan. Kuudes luokka röyhisti rin¬ 
taansa ja oli ylpeä kyvyttömyydestään. 
Ennätys kuin ennätys. Sodanjälkeinen 
holtittomuus oli siis jo kauniilla oraalla. 

Kyvyttömyyskin kai lasketaan algebran 
tai geometrian avulla? Ikuistetaan tähän 
luokan matemaattinen keskitaso, että jo¬ 
kainen voi omakohtaisesti luokkaa arvos¬ 
tella. 

Synnynnäiset vanhatpiiat saivat 7+, nai¬ 
misia varten luotujen tyttöjen numerot 
heiluivat 4:n ja 5:n välillä, pojat saivat 7- 
ja Tipuli keinutuolin eli 6. 

Koulun kyvyttömimmässä luokassa oli¬ 
vat ensimmäiseltä luokalta asti jaksaneet 
pysytellä mukana: Ampiainen, jonka luo¬ 
kalle jääntiä luokan kaikki tytöt toivoivat, 



mutta joka ei tätäkään toivomusta täyttä¬ 
nyt; kolme synnynnäistä vanhaapiikaa, 
joista täytyy ennen unohtumista mainita, 
että he kaikki joutuivat naimisiin; Heikki, 
joka oli siistimpi, huolellisempi, tarkkaa¬ 
vaisempi kuin koko luokka yhteensä; Elli- 
ystävä, jota auttoi isän yhteiskunnallinen 
poliisimestarinasema vaikeissa paikoissa, 
esim. algebrassa; ja Tipuli. Muut luokan 
kymmenen oppilasta oli noukittu matkan 
varrella kyvykkäämmiltä luokilta, että 
kaikki olisi mahdollisimman täydellistä 
kyvyttömimmällä ja kyvykkäillä luokilla. 

Ei tämä luokka olisi kauneuskilpailussa¬ 
kaan päässyt ensipalkinnolle. Lyseon vas¬ 
taava luokka julkaisi viidennen luokan 
sulottarien välityksellä, että kuudennen 
luokan tytöt olivat kaikki "löttösiä”. Nai¬ 
misia varten luodut tytöt muuttuivat heti 
lyseon kuudesluokkalaisten verivihollisik¬ 
si. Synnynnäiset vanhatpiiat kohauttivat 
harteitaan ja piirtelivät hiekkaan todistet¬ 
tavia geometrian kuvioita. Tipuli lainasi 
peilin ikiviholliseltaan Ampiaiselta, josta 
oli venynyt täydellinen keikari, ja kysyi 



huolellisesti tutkittuaan pikku naamansa, 
antaisiko Ampiainen hänelle ensipalkin¬ 
non marakattinäyttelyssä. Ampiainen vas¬ 
tasi halveksien, etteivät hännättömät ma¬ 
rakatit pääse edes näyttelyyn. Senkin nolk- 
ki! Tipuli lausahti tuon ääneen. 

Tipuli oli jo täydellisesti tyytynyt osaan¬ 
sa, kovaan osaansa elämään rumana tyttö¬ 
nä. Hän oli hyvästellyt viehkeän naiselli¬ 
suuden päättäen elää reilusti kuin pojat 
Siihen hänellä taisi olla synnynnäisiä tai¬ 
pumuksiakin Toverit olivat yksimielisiä 
siitä, että Tipuli oli hauska tyttö, jonka 
seurassa ei tarvinnut kuolla ikävään. 

Opettajakunnan mielipiteet samasta 
asiasta olivat hyvin ristiriitaisia. Sen näki 
Tipuli todistuksestaan. Tyttö itse tuumi, 
että oli hullua ahertaa yhdeksikön eteen, 
kun kuutosellakin voi luokkaa muuttaa, ja 
vielä hullumpaa oli kuunnella kymmenen 
edestä ikäviä asioita, kun seitsikonkin täh¬ 
den piti jo hiljaa istua. 

Tulipa sitten kouluun uusi opettaja, Si¬ 
jainen vain. Vakinainen opettaja meni 
Normaaliin kuuntelemaan, antamaan 



näytetunteja ja tuntemaan muutenkin ole- 
vansa vain ihminen. Se on opettajille perin 
tärkeää se. 

Sijainen oli mies, nuori, kaunis, naima¬ 
ton, ja luuli olevansa parempi kuin koko 
muu kansa. On erittäin vaarallista ottaa 
yhteiskouluun opettajaksi nuori, kaunis, 
naimaton mies. Koko tyttölauma häneen 
rakastuu. Niin kävi nytkin. Koko koulu 
rakastui. Tipuli koulun mukana. Niin hy¬ 
vätkin päätökset tulevat syödyiksi. 

Tipulilla oli kuitenkin yksi arka paikka, 
josta hän ei sallinut edes rakastetun Sijai¬ 
sen leikkiä laskea. Arka paikka oli hänen 
nimensä. Mistä lienee rakastettu Sijainen 
sen täydellisenä laitoksena tietoonsa onki¬ 
nut, ja Tipulin suureksi harmiksi hän vilje¬ 
li sitä koko loistossaan jokaisella tunnil¬ 
laan. Ei se vielä mitään olisi ollut, kyllä 
Tipuli olisi sen niellyt mukisematta, jos 
hän ei olisi käyttänyt Ampiaisen korostus¬ 
ta ja äänensävyä. Se se niin kiukutti. Mut¬ 
ta Sijaista ei käynyt opettaminen gentle- 
mannin tavoille samoin kuin Ampiaista. 
Häntä vastaan täytyi käyttää tepsivää, 



mutta vaaratonta keinoa. 

Ei aikaakaan, kun rakastettu Sijainen 
huomasi eräällä tunnilla, että Tipuli istui 
haaveillen eikä tiennyt opetuksesta tuon 
taivaallista. 

”Anna Tipuli Pusu!” sanoi Sijainen he- 
rättääkseen tytön. Edellä ei ollut vastatta¬ 
vaa kysymystä. 

Tyttö ei värähtänyt. 

”Anna Tipuli Pusu!” 

Jo käänsi tyttö ihmetellen silmät Sijai¬ 
seen. 

”Anna Pusu!” Sijaisen äänessä väreili jo 
kiukku. Luokka jännitti ja oikaisi selkän¬ 
sä. Se odotti jotain. 

Anna Pusu nousi punastellen seiso¬ 
maan, painoi päänsä kainona alas ja ujona 
virkkoi: 

”Herra maisteri, pitäisikö se antaa näin 
koko luokan nähden?” 

Että rakastettu Sijainen punastui ja että 
luokka aivan kiemurteli naurusta, on sa¬ 
nomattakin selvä. Tipuli pääsi lopputun- 
niksi vilvoittelemaan raittiiseen ilmaan, 
mutta se ei häntä surettanut. Herra Sijai- 



nen lakkasi sanomasta Anna Pusu, ja se oli 
tärkein pykälä siinä luvussa. 



4 


Koulukoti kaupungissa oli hävitetty. Tau¬ 
no oli Helsingissä lukemassa lääkäriksi. 
Tainalla oli paikka Kaupungin pankissa. 
Hänellä ja Tipulilla oli yhteinen huone 
Erkki Erosen kotona. Vuokran he suoritti¬ 
vat kahtia. 

Pankkineiti oli kaupungilla päivät pääk¬ 
sytysten. Siellä söi, siellä joi, siellä työsken¬ 
teli, siellä huvitteli. Yösilmän, tavallisem¬ 
min aamuyön kamarissaan vietti, välisti 
illalla pistäytyi pukua muuttamassa. 

Tipuli ruokaili Erosien pöydässä huo¬ 
mattavalla hinnanalennuksella. Hän oli si¬ 
toutunut hinaamaan Erkkiä läpi läksyjen 
vaikean salakarikon. Raskasta hommaa. 
Mutta köyhän tytön täytyi tehdä kaikken¬ 
sa tullakseen mahdollisimman vähällä toi¬ 
meen. Aika oli huimasti sodan takia kal¬ 
listunut, isän palkka oli pysynyt kallistu- 
• • 

matta. Äidin oli täytynyt sanoa palvelija- 



tarkin irti, jotta nekin pennit voitaisiin 
käyttää lasten hyväksi. Isä ja äiti olivat 
niin epäitsekkäitä. Itse kärsivät puutetta, 
kunhan lapsilleen saisivat taatun toimeen¬ 
tulon. 

Hyinen tammikuun ilta. Erkki loikoili 
huoneensa uunin edessä kuin elämäänsä 
tyytyväinen kissa. Tipuli istui pöydän vie¬ 
ressä parhaansa mukaan ajaen historian- 
läksyä hänen kalloonsa. 

Ei Erkin muistissa mitään vikaa ollut. 
Se oli hyvä ja toimi melkein ensiluokkai¬ 
sesta kun sai hänet vain tarkkaavaisesti 
kuuntelemaan. Siinä sitä konstia kysyttiin¬ 
kin. Poika ei yhtään välittänyt läksyistä. 
Viulu, viuluja viulu oli hänelle kaikki kai¬ 
kessa. Pitääkseen hänen ajatuksensa hiu¬ 
kankin mukana oli Tipuli heittänyt hänen 
niskaansa kaikki esineet pöydältä. Muste¬ 
pullo yksin oli jäljellä, läksyä pari sivua. 
Taas hän näytti tuleen tuijottavan, vaikka 
Caesarin tunteet Rubiconilla olivat sillä 
hetkellä tärkeämpiä kuin jokin sävelluri- 
tus. 

”Arpa on heitetty!” hihkaisi läksyn- 



valmentaja. 

Erkki kimposi istumaan. 

"Mitä sinä huudat?” 

”Vai minä huusin. Caesar niin huusi 
mennessään Rubiconin yli.” 

”Minusta kuulosti, kuin olisit sinä...” 

"Kuinka minä voisin historiallisia lau¬ 
seita sanella.” 

Erkki seurasi viisi minuuttia Caesaria 
Roomaan. 

"Sanopa, minkä kappaleen esittäi¬ 
sin ...” 

"Jos et kunnollisesti kuuntele tätä läk¬ 
syä loppuun, en vastaa ainoaankaan kysy¬ 
mykseen.” 

"Vie hiiteen historia Caesareineen!” 

"Vie itse! Paremminkin kai sinne tien¬ 
kin tietänet.” 

Voi tai vahan tabernaakkeli, tuota poi¬ 
kaa! Höyrykoneen keksiminenkään ei kai 
vaatinut niin suurta neroa kuin tämän her¬ 
ran hereillä pitäminen. Tipuli ei lannistu¬ 
nut. Erkin isä oli luvannut Tipulille kaksi¬ 
sataa markkaa, jos Erkki keväällä pääsee 
luokalta siirtymään. Kaksisataa markkaa 



olisi oikea aarre viitosiin tottuneessa kuk¬ 
karossa. Täytyi yrittää, vaikka homma oli 
yhtä vaikeaa kuin tervapytyssä kävelemi¬ 
nen. Kekseliäs läksynvalmentaja nousi sei¬ 
somaan. Historia librettona hän sävelsi ja 
näytteli maaliskuun iduksen. 

”Äläs!” murahti Erkki. Kuunteli, innos¬ 
tui, haki historiansa ja pöytäliina toogana 
saapui senaattiin. Tipuli lauloi Cascan, 
Brutuksen ja senaatin osan. 

”Tipuli, sinun täytyy kehittää ääntäsi! 
Sinusta voi tulla mainio oopperalaulaja.” 

”Se on sen ajan murhe! Nyt on parasta 
opetella saksaa, että voi mennä Berliiniin 
jatkamaan opintojaan.” 

”Joko sinne saa tulla?” kysyi rouva Ero¬ 
nen, ja harmaja pää kurkisti ovelta. 

"Tervetuloa!” vastasi toiveikas poikan¬ 
sa. 

Ketterästi kuin nuori tyttö kapsahti 
pyöreä mamma poikansa kamariin. Hän 
oli jo kuusi vuotta yli viidenkymmenen, 
mutta iloisuudessa ja reippaudessa hän 
voitti monen kaksikymmenvuotiaan. Lap¬ 
sia hänellä oli ollut kymmenen, joista vain 



puolet oli elossa, neljä tyttöä, yksi poika. 
Tyttäret olivat kaikki akateemisen sivis¬ 
tyksen saaneita ja 75 % oli heistä jo onnel¬ 
lisesti naimisissa. Tämä nuorin vesa, pe- 
rintöruhtinas, oli kumma kapine. Hänelle 
täytyi valaa viisautta tipottain päähän. 
Isoisältään oli perinyt soittovimman. Sel¬ 
lainen oli sekin. Juoksi ympäri kyliä soitte¬ 
lemassa kaikissa kissanristiäisissä. Talo ja 
perhe saivat tulla toimeen, miten parhaak¬ 
si näkivät. Erkkiä oli toki siunattu järke¬ 
villä vanhemmilla, etenkin järkevällä äi¬ 
dillä, ja järkevät vanhemmat olivat päättä¬ 
neet kouluttaa ainoan poikansa ylioppi¬ 
laaksi. Siinä eivät silloin auttaneet ”Antin 
armot, eikä Tuomahan tulukset”. Ihmi¬ 
nen ei ole ihminen, ellei hän vähintään ole 
ylioppilas. 

”Nyt on mailman nurin”, alkoi rouva. 

”Enpäs minä ole sitä huomannut”, sa¬ 
noi poika. 

”Sinä!” Ääni ei imarrellut poikaa. ”Sinä 
et toki sellaisia asioita huomaa.” 

”Mikä maailman myllisti?” kysyi Tipu- 
li. Rouvan sydämellä tuntui olevan pois- 



vierittämistä kaipaavia kiviä. 

"Ryssät!” 

”Äiti! Älä huuda! Voi kuulua kadulle. 
Joudut vielä Spalemajaan!” 

”Nykyään ovat kaikki kunnon ihmiset 
Spalemajassa. Hulttioimet vain vapaalla 
jalalla juoksevat. Ryssien perässä. Hyi!” 
Rouva turisti nenäänsä täynnä pyhää vi¬ 
haa. Viaton nenäparka hohti tulipunaise¬ 
na kovakouraisen kohtelun jälkeen. 

”Kenet täti on nyt taas tavannut siitä 
seurasta?” 

”Kenet! Hyvä luoja, tuota lasta, mitä 
kysyy! Kaikki!” — Selvyyspaussi. — 
"Kansalaiset. Minä näin insinööri Ekin 
rouvan kävelevän upseerin kanssa.” 

”Nyt sinä, äiti, uneksit. Tänne peukalo¬ 
si! Puraisen, jottas heräjät.” 

"Poika, anna peukalolleni rauha! Minä 
en nuku seisoallani sinun tavallasi, arvoisa 
poikani. Siinä et ole tullut äitiisi. Ensin 
luulin itsekin silmieni ruvenneen vanhuut¬ 
taan huristamaan. Päätin tarkistaa ne. Ta¬ 
lonomistaja Erosen rouvalla on vielä ket¬ 
terät kintut allaan. Yks kaks tulin paria 



vastaan. Minun silmäni eivät hurista vielä. 
Siinä pasteeraili rouva Ek, jonka mies on 
Krestyssä oppimassa kumarrusta. Eikä sii¬ 
nä vielä kaikki. Mitä luulette minun keit¬ 
tiössäni tavanneen?” 

"Ryssän.” 

"Iivana illastamassa. Kaisa vieressä kat¬ 
somassa. Silloin valaisi herran kirkkaus 
mun sieluni. Tuli lähtö Iivanalle. Tuli läh¬ 
tö Kaisalle. Minä puhdistan puimatante- 
reni.” Ja rouva iski vakuutukseksi nyrkillä 
polveensa. 

"Joko sinun puimatanteresi on nyt puh¬ 
das?" 

"Ei." Rouva huokasi kuin vieläkin olisi 
sydämellä kiviraunio. Hän kai voi silmäla¬ 
sit taskustaan. Huolellisesti pyyhittyään 
hän nosti ne arvokkaasti nenälleen ja tui¬ 
jotti murheellisena Tipuliin. 

"Minulla on vakava sana sanottavana 
sinullekin, Anna Tipuli Heikintytär 
Pusu." Rouva Eronen oli harras sanan¬ 
kuulija, ja hänen sielunpaimenellaan olisi 
nyt ollut oiva tilaisuus nähdä, miten kuoh¬ 
keaan multaan hänen sanansa olivat sin- 



gonneet. Ellei olisi nähnyt rouvan suusta 
sanojen putoilevan, olisi varmasti luullut 
pastorin aloittavan pienen puheen, niin oli 
ääni samanlainen. 

"Minulle?” ällistelihe Tipuli. Hän toi¬ 
mitti pikaisen kertauksen eletyssä elämäs¬ 
sään. 

"Oletko pitänyt silmällä kaunista sisar¬ 
tasi?" 

Tipulista tuntui, kuin olisi kylmä viisi- 
penninen solahtanut pitkin paljasta sei- 
kaa. 

"Se ei ole juolahtanut mieleenikään." 

"Ei! Mutta minun mieleeni on johtunut. 
Pankkineidin palkalla ei osteta sellaisia 
ranne- ja korvahelyjä. Ne minut oikeille 
jäljille johtivat. Mutta siitä on tehtävä pi¬ 
kainen loppu. Ymmärrät, mitä sinun rau¬ 
haasi sopii, Tipuli?" 

"Ymmärrän.” 

Tipuli väänsi huoneensa kaikki lamput 
palamaan. Kaikki oli kaksi tässä tapauk¬ 
sessa. Hänen täytyi valaista ympäristönsä 
voidakseen kirkkaasti ajatella. 

Perhehuolet olivat yllättävän raskaina 
pudonneet hänen harteilleen. Hänen kun¬ 
nia-asiansa oli kantaa ne yksin. Isällä ja 
äidillä oli murheita muutenkin, ilman tä¬ 
täkin kommellusta. Taina, Taina, minkäs 
tempun teitkään! 

Sisarusten välit eivät olleet koskaan ol¬ 
leet oikein luottamukselliset. Heillä oli 
niin erilaiset luonteet ja erilaiset harras¬ 
tukset. Taina oli ruhtinatar. Tipuli pieni 
piika. Se tuntui luonnolliselta. Pusun per¬ 
heessä oli järkähtämättömänä lakina, että 
nuoremman on palveltava vanhempaa. Si¬ 
täpaitsi Taina oli perheen kaunotar, jota 
oma ja vieras väki hemmoitteli. Varsinkin 
äiti oli valmis uhraamaan hänelle vaikka 




silmän päästään, jos hän olisi sitä halun¬ 
nut. Puhtaalla omallatunnolla Taina otti 
vastaan äidin uhraukset. Niinpä hyväsy¬ 
däminen, epäitsekäs äiti kulki talvet ja ke¬ 
sät niissä päällysvaatteissa, jotka isä oli 
kerran lahjoittanut nuorelle morsiamel¬ 
leen. 

”Kunhan Taina viran saa, kyllä hän mi¬ 
nulle kaiken korvaa”, sanoi äiti, kun isä 
koetti pitää hänen puoltaan. 

Nyt oli Taina jo pari vuotta ollut viras¬ 
sa, mutta äidillä ei ollut vielä uusia pääl¬ 
lysvaatteita. 

"Kansakoulunopettajat rouvat tuntee 
vaatteista”, sanoi Tipulille eräs toveri ker¬ 
ran. 

"Miten niin?” 

"He ovat ainoat antiikkisesti puetut 
rouvat.” 

Toverin tarkoitus ei ollut loukata Tipu- 
lia. Hän ei tiennyt, että Tipulin äiti kuului 
tuohon antiikkipukuiseen luokkaan. Mut¬ 
ta huomautus pisti Tipulia. 

Sinä iltana Tipuli sanoi sisarelleen: 

"Jättäisit kerrankin tuon itsesi pynttää- 



misen ja ostaisit äidille uuden takin!” 

Taina käännähti ympäri hämmästynee¬ 
nä. 

”Saahan äiti itse hankkia takin, jos ha¬ 
luaa. Jäähän hänelle nyt kaikki ne rahat, 
jotka menivät minun elatukseeni.” 

”Niin kyllä. Mutta ota huomioon ajan 
kallistuminen. Isän palkka ei ole yhtään 
noussut. Minun kouluttamiseni vie paljon 
rahaa, ja Taunokin tarvitsee välisti 
apua.” 

”Tauno ottakoon velkaa riittävästi! 
Niin tekevät muutkin opiskelijat. Ja sinä! 
Kehtaatkin puhua kouluttamiskuluistasi! 
Sinunlaisesi on hävytöntä lukea ja tulla 
ylioppilaaksi ja tuhlata vanhempiesi varo¬ 
ja.” Ja kaunotar haukkui pienen sisarensa 
itsekkyyden ja kunnianhimon huipuksi. 
Tipuli kuunteli ääneti. 

Tänä iltana hän ei enää alistuisikaan 
sisaren tahdon alle. Tänä iltana tehtäisiin 
selvä jutusta. Tänä iltana katsottaisiin, ke¬ 
nenkä paidassa kaulus kestää. 

Kello oli puoli yksi, kun Taina vihdoin 
viimein tuli kotia. Tipuli istui täysissä pu- 



keissa pöydän ääressä. Hän oli valmista¬ 
nut täydellisen hyökkäys- ja puolustuslin¬ 
jan. 

"Mitä sinä vielä olet valveilla, tyttö?” 

”Valveillapa tuota näyt vielä sinäkin 
olevan.” 

Hyvä Luoja! Kuinka hän saattoi olla 
noin viattoman näköinen, vaikka oli häpe¬ 
ään tahrimassa nimensä, mikä pahempi, 
perheensä nimen! 

”Mitä sinä tuijotat minua kuin heikko¬ 
päinen? Ala riisuutua!” 

”Katselen huuliasi.” 

”Mitä niistä?” 

"Näyttää siltä, kuin niissä riippuisi rys¬ 
sän suukkoja, ja täällä haiseekin ryssältä. 
Vedä ilmanvaihtaja auki!” 

Taina hätkähti. Hän sipaisi huuliaan 
kuin pistääkseen juoruavan suudelman 
taskuunsa. Rouva Eronen ei siis ollut näh¬ 
nyt väärin. 

"Mitä sinä tarkoitat?” 

"Niinkö olet jo venäläistynyt, ettet sel¬ 
vää suomea ymmärrä?” 

"Sinä olet hullu!” 



”Sinuna en olisi siitä niinkään varma.” 

"Kuillehan, tyttö, minä olen päättänyt 
nyt antaa sinulle hyvän tukkapöllyn.” 

Sisarukset seisoivat vastatusten, Tipuli 
korttelia lyhyempänä sisartaan, mutta 
koko hänen olennossaan oli jotain uutta, 
outoa uhmaa, jota Taina ei ollut ennen 
nähnyt. Tukistava käsi painui alas. Tainan 
edessä ei enää seisonut pikkutyttö, jota voi 
letistä ravistella tottelevaisuuteen, vaan 
nuori nainen, joka tiesi, mitä tahtoi. 

"Seurustelen kenen kanssa tahdon”, 
Taina polkaisi vihaisena jalkaa. 

"Kai sinulla lienee tiedossasi esimiehesi 
mielipide sellaisista naisista? Edeltäjäsi 
potkittiin juuri sentähden pois paikastaan. 
Sinä et siis olisi ensimmäinen.” 

Taina peräytyi kuin iskua torjuen. 

"Sinä et voi mennä sitä hänelle sano¬ 
maan. Olethan sisareni.” 

"Näin tosissani en ole elämässäni ollut. 
Joko luovut miehestä tai huomenna käyn 
tervehtimässä päällikköäsi.” 

"Hän ei usko sinua.” 

"Kuvitteletko hänen luulevan, että hu- 



vin vuoksi olen tullut perheeni häpeää hä¬ 
nelle kertomaan?” 

”Minä rakastan Koljaa, minä rakastan. 
En välitä, onko hän ryssä vai saksalainen. 
Minä olen hänen morsiamensa”, huusi 
Taina kiihtyneenä kuin kiukkuinen pikku¬ 
lapsi. 

Tipuli valahti kalpeaksi. Hänen huulen¬ 
sa kapenivat punaisiksi viiruiksi, joiden 
välistä loisti uhkaava hammasrivi. Hänen 
silmänsä leimahtelivat. 

"Sittenkin sinä luovut!” 

”Si-nä ta-apat mi-nut!” Taina heittäytyi 
itkien sänkyyn. Hän kiemurteli kuin tus¬ 
kissa oleva sairas. 

Tipuli-raukan sydän ei ollut kivestä. 
Hänen romanttinen mielikuvituksensa, 
jonka hän oli salvannut taistelun tuoksi¬ 
nassa telkien taa, lennähti nyt säälin va¬ 
pauttamana kaikessa loistossaan esiin. Eh¬ 
käpä Tainan upseeri oli kunnon mies. Jos¬ 
pa hän todella rakasti Tainaa! Oli vaikka 
ylhäinen herra, ruhtinas, jolla oli ihana 
linna Krimillä. Ja Tainasta tulisi sen lin¬ 
nan valtiatar. Samanlainen tapaus näytet- 




tiin hiljan elokuvissa. Siinäkin suku oli 
hirveän vihainen tytölle ... 

Sovinnollisena Tipuli kumartui sisaren¬ 
sa puoleen. Hän aikoi antautua rauhan¬ 
neuvotteluun. Silloin kohosi Tainan jalka. 
Kirpeä potku sattui Tipulin poskeen. Sala¬ 
mat välähtelivät silmissä. Hän pyörtyi. 

Viikon makasi Tipuli vuoteessa. Poski 
oli pahasti paisuksissa. Lääkäri pelkäsi sil¬ 
mänkin olevan vaarassa. 

"Oletteko varma, neiti, että poskenne 
sattui pöydän kulmaan?" epäili tohtori. 

"Ettekö te usko sitä, tohtori?" 

"En, sillä tässä on selvä kengän koron 
jälki.” 

"Minun täytyy kuitenkin uskoa, että 
poskeni sattui pöydän kulmaan." 

Taina oli kuin sulkasato kana. Hän oli 
saanut rouva Eroselta kunnollisen rippi- 
saaman. Eikä ollut varmaa jaksoiko rouva 
pitää näitä potkujuttuja omina tietomaan¬ 
kaan. 

Potku oli sittenkin onnenpotku, vaikka 
Tipuli saikin siitä ainaisen muistoarven 
poskeensa. Viikon perästä levisi huhu 




kaupungille, että eräs tyttökoulun kolmas¬ 
luokkalainen oli karannut upseerin kanssa 
Venäjälle. Karkulainen saatiin Moskovas¬ 
sa kiinni ja palautettiin oikeille omistajil¬ 
leen. Upseeri oli nainut mies ja kolmen 
lapsen isä, sama Kolja, jota Tainakin niin 
armottomasti rakasti. 

Taisi Taina olla kiitollinen sisarelleen 
tämän karkausjutun valjettua hänen tie¬ 
dokseen. Mutta ei hän pyytänyt Tipulilta 
anteeksi potkua, ei kiittänyt hänen väliin- 
tuloaan, joka esti hänen joutumasta ”Jo- 
ron jäljille”. Ettei hänen sydämensä ollut 
aivan näitä tunteita vailla, sen todistaa se, 
että hän maksoi lääkärin laskun ja käski 
olla hiiskumatta asiasta vanhemmille. 

Tipulin omat asiat ottivat tiukalle. Hän oli 
astahtanut rakastetun Sijaisen henkiselle 
liikavarpaalle, ja se ei ole sallittu oppilaal¬ 
le. Herra Sijainen päätti opettaa nenäk¬ 
kään tytön kunnioittamaan ja pelkää¬ 
mään esivaltaansa. Hyvin se opettajalta 
käykin. 

Maisteri Sijainen oli kyvykäs mies, 
omien kehujensa mukaan nero. Ilmankos 
hän osasi taitavasti pistellä ja letkautella 
Tipulia. Tyttö ei ollut millänsäkään, sa- 
noipahan olevan hauskaa, kun sai olla ko¬ 
vasimena, johon maisteri kiilloitti ruostu¬ 
nutta älysäiläänsä. Ja sehän se rakasta 
maisteria enimmän kaiveli, kun hänen na- 
sevimmatkaan iskulauseensa eivät saaneet 
tyttöä itkemään. Sijaisen mielitehtäviin 
kuului myös tyttöoppilaiden itkettämi¬ 
nen. 

"Oletteko innostunut naisasiaan?" ky- 



säisi maisteri kerran taas Tipulilta. Hän ei 
itsekään ymmärtänyt, ehkei hän sitä sen¬ 
tään erikoisesti tutkinutkaan, mikä tuossa 
tytössä kiusasi häntä ja sai hänet melkein 
raivostumaan. 

"Valitettavasti ei minulla ole ollut tilai¬ 
suutta siihen syventyä ja innostua. Mutta 
jos maisteri on innostunut, niin luokka ja 
minä ilolla kuuntelisimme liikkeen pää¬ 
piirteet", vastasi tyttö järkähtämättömän 
kohteliaana. 

"Vahinko, ettei ole aikaa! Te olette syn¬ 
nynnäinen naisasianainen." 

Luokka riemastui. Se antoi kaikessa 
rakkaudessa liikanimiä jäsenilleen. Nyt sai 
Tipuli sellaisen. Sijaisen kylvöstä se nousi 
kauniille oraalle. Hänet ristittiin "Sufrake- 
tuksi". Muutaman viikon kuluttua pitkiä 
sanoja kammoava luokka jätti sufra-tavut 
pois, ja tyttöä sanottiin paljaaksi "Ketuk¬ 
si". 

Sitten meni pari tuntia pahemmitta 
kommelluksitta. Tällainen meno tuntui 
kuitenkin Ampiaisesta ikävältä. Hän päät¬ 
ti hiukan virkistää "teemoihin" hukkuvaa 





luokkaa. Luokassa alkoi kierrellä salakäh- 
mäinen paperipala, joka hyvässä jäijestyk- 
sessä joutui Tipulinkin niskaan, kaivettiin 
ylös ja luettiin. 

"Siveä neito, sufra-Kettu, Anna Tipuli 
Pusu ja einiinsiveä maisteri Krister Am¬ 
brosius Sijainen kuulutetaan täten hulivili- 
avioliittoon, neljäs kerta", oli paperissa. 

Tipuli puristi kauhistuneena paperin 
pieneksi palloksi. Ettei vaan maisteri ollut 
sitä nähnyt? 

"Tipuli Pusu, mikä paperi teillä on kä¬ 
dessänne?" 

Eikös, kelmi, nähnyt! Hänellä vasta kor¬ 
pin katse. Kyllä hän haaskat havaitsi. 

"Hiis!" mutisi Ampiainen. Hän tunsi jo 
narun kaulassaan. Tietysti "Kettu" antaisi 
hänet ilmi. Sellaisia tytöt aina ovat, rei- 
luimmatkin. 

"Ei minulla ole mitään paperia kädessä¬ 
ni." 

"Te panitte sen suuhunne." 

"Nielin sen", totesi syntinen vedet sil¬ 
missä. Kuivan paperipallon nieleminen ei 
ole hauskaa hommaa. 



”Vai niin! Vai haijoitatte te lunttaamis¬ 
ta.” Maisteri hykersi käsiään. Saipas hän 
kerran tytön kiikkiin. 

”Se ei ollut luntti.” 

”Noo, mikäs se sitten olisi ollut?” Ivalli¬ 
sesti. 

”01ipahan vain.” 

”Se oli luntti. Muuten ette olisi sitä niin 
innokkaasti niellyt.” 

”Se ei ollut luntti!” 

”Vaiti! Viitsittekin!” Maisteri pisteli ja 
haukkui. Hyvin osasikin, olihan hän oppi¬ 
nut mies. Luokka kuunteli hölmistyneenä, 
kaunottaret vahingoniloisesti hölmistynei¬ 
nä, synnynnäiset vanhatpiiat epäilevinä, 
pojat hiukan virkistyneinä. Kenenkään 
mieleen ei iskenyt äskeinen viaton ”kuulu- 
tuskiija”, paitsi Ampiaisen, joka oli in¬ 
nokkaana seurannut neronleimauksensa 
vaellusta luokassa. 

Maisterin marssittua matkoihinsa, pii¬ 
rittivät synnynnäiset vanhatpiiat ja pojat 
syntisen, jolta rakas maisteri oli luvannut 
ainoan kympin raksia pois todistuksesta. 
Miehiä miellyttämään luodut tytöt kiersi- 



vät kaaressa ilmitullutta ja olivat onnelli¬ 
sia, etteivät itse olleet satimessa. 

"Mitä siinä paperissa oli?” kiljui Elli- 
ystävä ylinnä muita. 

”Sehän oli 'pastori' Ampiaisen kuulu¬ 
tuskin a”, vastasi Tipuli hartioitaan ko¬ 
hauttaen. 

”Ooo!” kirkastui luokka, alkaen pom¬ 
mittaa Ampiaista tunnustuksen tekoon. 

”Ei siinä taida muu auttaa kuin tunnus¬ 
taa syntinsä ja tehdä parannus”, myöntyi 
Ampiainen. 

''Parannuksesta sinun ei kannata pu¬ 
hua, mutta tunnustus on tehtävä, siitä et 
pääse yli, et ympäri.” 

"Annetaan olla akan järvessä! Koetan 
itse selviytyä asiasta. Emme kerro heille, 
mitä siinä lapussa oli. Sen verran he saavat 
uskoa sanoja ja rehellistä naamaa. Jos ei¬ 
vät usko, niin otan käytöksenalennuksen. 
Sillähän aloitin koulunkäyntiäkin. Minkä 
nuorena oppii, sen vanhana taitaa”, pau¬ 
hasi Tipuli. 

Kolmen jälkeen oli kansliassa poliisitut- 
kinto. Läsnä olivat johtaja, luokanvalvoja, 



Sijainen, syntinen. Luokka odotti nurkan 
takana kadulla. Hetken juhlallisuus sai 
syntisen housut hotajamaan. Hiljaisessa 
sielussaan päätti syntinen uhrata heka- 
tombin, punakuvaisen paperimarkan, pa- 
kanalähetyksen pahvialttarille, kun lem¬ 
peä kohtalo jätti äidillisen johtajattaren 
pois juhlasta. 

Johtaja, hiljainen, sävyisä mies, joka 
parhaansa mukaan koetti sovitella asioita 
kaikkien opettajatoverien mieliä myöten, 
kuulusteli lainrikkojaa. Hän silmäili kiin¬ 
teästi pientä perhosneulaa pyöreän leuan 
alla, ikäänkuin se olisi luvatta pistäytynyt 
Sijaisen hunajakupilla ja nyt nuoleskeli 
tyytyväisenä sormiaan. Isä neuvoi ennen 
tytärtään katsomaan aina puhuteltavaa 
silmiin. Se oli puhtaan tunnon merkki. 
Mutta eihän niin arvovaltaisen henkilön 
kuin johtajan tarvinnut piitata mitään 
tuollaisesta silmiintuij otusj outavuudesta. 
Ei ollut ollenkaan välttämätöntä johtajan 
tarkastella koululaisten silmäkuita. Pojan- 
rieskat väittivät, että johtaja oli aikoinaan 
ollut aikamoinen vintiö ja risti koulussaan 



ja siksi ei nyt uskaltanut "aatetovereita” 
silmiin katsoa. Kuka hänet tiesi! Tipuli 
olisi voinut vannoa, ettei johtaja koskaan 
ole ollutkaan nuori poika. 

"Olen kuullut jälleen ikävän uutisen si¬ 
nusta, Tipuli. Luulin jo, että olisimme on¬ 
nistuneet taltutella raisun luonteesi (sitä 
varten ei opettajakunta ollut todellisuu¬ 
dessa pannut kahta tikkua ristiin), mutta 
huomaan erehtyneeni. Maisteri Sijainen 
kertoi sinun harjoittavan vilppiä. Voihan 
se ehkä olla erehdyskin. Kysyn sinulta vie¬ 
lä kerran, mitä oli siinä paperissa, jonka 
olit niellyt?” 

Tipulin käsi nousi vaistomaisesti perho¬ 
seen. Tuntui, kuin se olisi saanut todella 
eloa ja ruvennut sätkyttelemään siipiään. 
Olihan johtaja siksi jämerä äijä, ettei olisi 
ollut kovin suuri ihme, jos elotonkin olisi 
katseestaan ruvennut elämään. 

"Jos voisin sen sanoa, en olisi paperia 
niellyt", vastasi tyttö katsoen rehellisesti 
johtajaan. 

"Si-nä kieltäydyt sanomasta?" 

"Niin. Jos ette usko sanaani, en voi sille 



mitään. Totuutta en halua sanoa, valeh¬ 
della en viitsi.” 

Johtaja siveli leukaansa. Luokanvalvoja 
seisoi tuijottaen Tipuliin kuin Lootin vai¬ 
mo Sodomaan. Maisteri Sijainen ravasi 
hermostuneesti edestakaisin ahtaassa 
kansliassa. Hänen teki armottomasti mieli 
ravistaa tyttöä pitkistä palmikoista. 

”Tämä on kiusallinen juttu”, mutisi 
johtaja.”Minusta tuntuu siltä, kuin olisit 
syytön. Mutta ei tällaista voida läpi sor¬ 
mienkaan katsoa. Se voisi johtaa kaiken¬ 
laiseen kurittomuuteen. Ellet voi miten¬ 
kään puhdistautua, on velvollisuutemme 
antaa sinulle käytöksenalennus.” 

”En voi, kun ei sanani kerran riitä.” 

”No niin. Asia on sitä myöten selvä. 
Saat poistua.” 

"Anteeksi! Ehkä ei vielä vedetä asiaa 
umpisolmuun”, puuttui puheeseen har¬ 
maapäinen luokanvalvoja-neiti. "Haluai¬ 
sin vielä kuulla muutamia seikkoja. Tipu- 
li, jää! Sinä et ole valehtelijan näköinen, 
etkä sinä ole koskaan valehdellut meille. 
Luvallasi, johtaja, saanen tehdä hänelle 



muutaman kysymyksen?” 

”01e hyvä!” 

”Keneltä sinä sait paperipalan?” 

Tipuli punastui. Hän avasi huulensa, 
mutta puristi ne jälleen kiinni. Pitikö hä¬ 
nen vielä sotkea Ampiainen tähän jut¬ 
tuun. Ei. 

"Antoiko joku poika sen sinulle?” 

Tipulin silmät painuivat noloina ensi 
kerran lattiaan koko kuulustelun aikana. 

"Antoi.” 

"Voisitko kertoa minulle, mitä siinä la¬ 
pussa oli?” 

"Voisin toki”, livahti tytöltä. "Neitihän 
ymmärtäisi eikä pisteleisi sillä joka tunti. 
Ooo!” Säikähtyneenä pisti syntinen käten¬ 
sä lörpöttelevän suunsa tukkeeksi. 

Luokanvalvoja hymähti. 

"Hyvä on. Saat mennä! Et sinä ole lun¬ 
tannut.” 

Eikö hän ollutkin hurmaava vanhanei- 
ti? Oikea opettajan esikuva. Tipuli olisi 
mennyt vaikka tuleen hänen puolestaan. 
Luokanvalvoja oli suoranuottinen opetta¬ 
ja. Hän rohkeni katsoa oppilasta silmiin, 



sieluunkin, jos tarvittiin. Hän uskalsi olla 
oma itsensä oppilaitaan kohtaan. Hän 
kiitti ja moitti sukuun ja nuttuun katso¬ 
matta. Oppilaat olivat hänelle kiintoisia 
yksilöitä, joiden nuoresta reippaudesta 
hän osasi ammentaa itselleen työniloa, 
reippautta, uskallusta. Hän näki kaikki ta¬ 
pahtumat suurpiirteisesti, ajan hengessä. 
Hänen tunneillaan oppilaat tunsivat ole- 
vansa ihmisiä eikä läjä kepposrikasta mas¬ 
saa. Luokanvalvoja oli ankara, mutta oi¬ 
keudenmukainen. Koko koulu kunnioitti 
häntä. 

Tipuli ei saanut käytöksenalennusta. 
Eläköön Luokanvalvoja! Synnynnäiset 
vanhatpiiat päättivät tulla hänen kaltai¬ 
sikseen. Elli ja Tipuli jumaloivat häntä. 
Ampiainen katsoi velvollisuudekseen 
käydä pari kertaa auttamassa takin hänen 
ylleen. Toiset pojat arvelivat, että ”on 
suuri vahinko, kun sellainen ihminen ei 
ole mies”. Ja miehiä miellyttämään luo¬ 
dut tytöt kuhersivat: ”On ihmeellistä, että 
hän on jäänyt vanhaksipiiaksi, kun hänel¬ 
lä on vielä vanhanakin noin suuri vaiku- 




tusvoima herroihin.” 

Sijainen oli hapan ja pistävä, rätisi välis¬ 
ti kuin palava kataja. Hän piti Tipulia 
entistä ankarammin silmällä. 

No, eikös vain hän keksinytkin jälleen 
paperipalaa tytön kourassa. Se päivä oli 
”den första april”. 

"Kiellän jyrkästi Tipuli Pusua nielemäs- 
tä sitä paperipalaa, joka hänellä nyt on 
kädessään!” 

Tipuli nousi seisomaan koettaen näyt¬ 
tää syylliseltä syyttömältä. 

"Avatkaa käsi!” Maisteri loikki Tipulin 
luo. Mutkitta, metkuitta hän tarttui tytön 
hentoon ranteeseen. Nyt ei paperi pääsisi 
karkuun. 

"Ei siinä mitään merkillistä ole”, sanoi 
tyttö, mutta ei avannut sormiaan. Maiste¬ 
rin täytyi ottaa toinen kätensä apuun. Yli¬ 
voiman edessä täytyi antautua. Hän sai 
paperin. Kuin Austerlitzin voittanut Na¬ 
poleon hän marssi takaisin korokkeelle. 

"No niin, Tipuli-neiti, on hauska näh¬ 
dä, minkä pienen romaanin te tästä pape¬ 
ripalasta laitatte”, sanoi hän ivallisesti. 



Hän avasi paperin. 

"Aprillia, herra maisteri" oli paperissa. 

Miltä taasen näyttääkään sen naama, 
joka nuolaisee ennen tipahtamista? 

Luokan naama muistutti hyvin kohon¬ 
nutta ruisleipää, joka hymyilee joka raol¬ 
laan. 

Pää on pohjalla isossakin lankakerässä. 
Pää on pohjalla pitkässäkin kevätlukukau¬ 
dessa, toisille surullinen, toisille riemuinen 
pää. Tipulille pää oli ratkiriemuinen. Hän 
pääsi ehdoitta seitsemännelle ja veti Erkin 
mukanaan. Riemastuneena hän tanssi 
"skipiooni-polskaa” palatessaan tutkin¬ 
nosta säteilevän luokan etunenässä. "Ski- 
piooni-polska” oli Tipulin tieteellisen tut¬ 
kimuksen tulos. Hän väitti Publius Come- 
lius Scipio Aemilianus Africanus Numan- 
tinus Minorin tanssineen sitä savuavan 
Kartagon raunioilla. Tällä kerralla tanssi 
muistutti enemmän intiaanien skalppi- 
tanssia kuin kankean roomalaisen arvo¬ 
kasta riemua, mutta Tipulin täytyi nähdä 
luokan keväinen naama ja siksi hän tanssi 
takaperin. 

"Ajatelkaa, rakkaat kansalaiset!" huusi 
Tipuli, koettaen saada äänensä kuulu- 



maan yli puhepuuron. ”Eikö ole kaupun¬ 
gin suurin ihme, että yhteiskoulun kyvyt¬ 
tömin luokka lentää ehdoitta... Aijai!” 

Takaperin kulkeva Tipuli lensi ehdoitta 
passissa olevan poliisin syliin. Luokan rie¬ 
mu kohosi huippuunsa. Pönäkkä poliisi, 
joka oli aikonut hiukan ripittää meluavaa 
luokkaa sen häiriöstä kaupungin rauhaa 
vastaan, heltyi odottamattomasta syleilys¬ 
tä ja auttoi horjahtaneen nuoren neidon 
tasapainoon omille ketterille kintuilleen. 

”On sentään siunattu asianhaara että 
poliisit ovat miehiä. Jos tuo nyt olisi ollut 
nainen, niin olisinpa saanut viikon oljen- 
nella poliisikamarin pahnoilla törkeästä 
ajostani esivallan yli”, tuumi Tipuli selvit¬ 
tyään syleilystä. 

Ja Erkin isä, pappa Eronen, luki Tipulin 
eteen kolme kaunista satamarkkasta, jois¬ 
ta kaksi tyttö heti koijasi, ja ottihan hän 
kolmannenkin, kun ensin oli hiukan kur¬ 
saillut. 

Hip hellettä, sanoi jänis pakkasella! Nyt 
sai äiti vihdoinkin uuden takin. 

Tipuli unohti olevansa iso daami ja ar- 



vokas seitsemäsluokkalainen. Hän pinkoi 
kuin Tatu Kolehmainen maratonia suo¬ 
raapäätä lähimpään takkikauppaan. Se oli 
kaupungin kallein ja hienoin liike. Välipä 
tällä! Hän tunsi olevansa kolmisatasineen 
miljonääri. 

”Mitä teille saisi olla?” kysyi käherretty 
myyjä, sillä hän luuli henkihapatuksissa 
olevan tytön olevan rouvansa kiireellisellä 
asialla. Ostajat eivät koskaan rynnänneet 
paljain päin tähän puotiin. 

”Minä ostan takin”, julisti Tipuli. 

”01kaa hyvä ja katselkaa!” sanoi käher¬ 
retty yliolkaisesti viitaten halpoihin tak¬ 
keihin ja alkoi kehua kahdelle maalaisty¬ 
tölle takkeja, jotka tekivät heidät pahasti 
pehnatun olkikuvon näköisiksi. Tyttöpa- 
rat kääntelehtivät ujoina peilin edessä ei¬ 
vätkä uskaltaneet sanallakaan vängätä 
vastaan. Ja myyjättäret tunsivat olevansa 
parempia kuin nuo ”publikaanit”, maalai¬ 
set, joita hekin olivat olleet kolme, neljä 
vuotta sitten! 

Tipuli ei mennyt takkeja katselemaan. 
Tuolla seisoi kaksi myyjätärtä laiskoina. 



Heidän sopi tulla näyttämään. 

Samassa putkahti kadulta puotiin kaksi 
kaunista kukkaa Luojan ruusustosta ja 
yksi, joka muistutti täyteläistä tähkää. 
Laiskat myyjättäret hyökkäsivät kukkien 
kimppuun. Täyteläinen tähkä pysähtyi 
odottavan Tipulin viereen. Siinä he sitten 
yhdessä katselivat, miten koko puoti kään¬ 
nettiin ylösalaisin niin, että se muistutti 
Japania maanjäristyksen jälkeen. 

”Kiitoksia paljon! Emme me nyt tällä 
kerralla mitään osta”, ja kukat Luojan 
ruusustosta pujottautuivat hymyillen ka¬ 
dulle. 

Myyjättärien hymy jäätyi. He sähisivät 
kiukusta. Toinen alkoi viskoa tavaroita 
paikoilleen. Toinen tuli palvelemaan täy¬ 
teläistä tähkää. 

”Mitä saisi olla?” 

”01kaa hyvä ja antakaa tälle pikkunei- 
dille ensin. Hän on kauemmin odottanut”, 
sanoi tähkä. 

”No, mitä sinä haluat?” 

Tipuli vilkaisi taakseen, mutta kun ei 
siellä huomannut ketään sinää, niin hän 



arvasi kysymyksen koskevan itseään. 

"Ostan takin.” 

” Itsellesikö?” 

”En. Äidilleni.” 

”Minkä kokoinen on äitisi?” 

"Onpahan samanlainen kuin sinä.” 

Myyjätär muljautti koirannylkysil- 
mäyksen tyttöön. Sitten hän meni ja nak- 
kasi pari harmaata, Ukko Noan aikana 
muodissa ollutta takkia tytön eteen. 

"Ostaisin paremman takin!” sanoi Ti- 
puli, mutta myyjätär ei kuullut, jupisipa- 
han vain itsekseen, että kaikki mutakuo¬ 
not tässä pakkailevat sinuttelemaan. 

Kun myyjätär, satulanenäinen muuten, 
ei kuullut Tipulin pyyntöä, meni tämä itse 
valitsemaan takkia. Kohta hän tulikin ta¬ 
kaisin, sievä, musta takki kädessään. 

"Olisiko rouva ystävällinen ja koettaisi 
tätä takkia”, rohkeni Tipuli kääntyä täyte¬ 
läisen tähkän puoleen, kun tällä oli niin 
perin ystävälliset silmät. Rouva suostui 
heti. Takki kävi hänelle kuin valettu. Ti¬ 
pulin silmät rupesivat jälleen loistamaan. 
Hän ei mitenkään malttanut olla vieraalle 



rouvalle kertomatta äidistä, kodista ja yl¬ 
lätyksestään. Oikein epäkohteliaat puoti- 
puksut, hyvä arvonimi heille, unohtuivat. 

”Tämän takin otan”, sanoi Tipuli myy- 
jättärelle. Tämä kääri sen tuhisten pape¬ 
riin. 

”Paljonko se maksaa?” 

”Kuusisataa markkaa.” 

Tipuli lennähti kalpeaksi. Hyvä luoja! 
Niinkö kallis se olikin! Ja hän kun luuli 
voivansa ostaa hyvän takin, että äiti olisi 
kerrankin puettu kuten muutkin rouvat! 

”Ei, neiti, en voikaan ostaa sitä takkia. 
Minulla on rahaa vain kolmesataa mark¬ 
kaa”, sopersi tyttö häpeissään. 

Satulanenäkös oikaisi vartalonsa. Hän 
oikein käristi tytön katseellaan. Kaikenlai¬ 
sia moukkia, kun eivät ensin hintaa älyä 
kysyä. Nyt oli takki rypistynyt pilalle. Oli 
uudestaan ”prässättävä”. 

Tipulin silmissä pyörivät kyyneleet. Hä¬ 
net oli tasoitettu maan tasalle. 

”Kuulkaapa, neiti!” puuttui puheeseen 
täyteläinen tähkä. ”Miksi ette äsken samal¬ 
la tavalla ripittänyt noita kahta naista jot- 




ka mitään ostamatta käänsivät puotinne 
ylösalaisin? Minä ostan tämän paketissa 
olevan takin, jonka hinta muuten on nel¬ 
jäsataa markkaa. Se on merkitty hintalap¬ 
puun. Tälle nuorelle neidille ostamme ta¬ 
kin toisesta liikkeestä, jossa on kohteli¬ 
aampia myyjiä, joille kelpaa raha ’nuttun- 
sa näköisien’ kukkarosta. Tässä ovat ra¬ 
hat. Voitte kerrata terveiseni liikkeenne 
johtajalle, että hänen serkkunsa, Sopasen 
hovin rouva, kävi täällä. Itse kyllä aion 
ilmoittaa hänelle käsitykseni henkilökun¬ 
nastaan, sillä te olette puolueellinen sitä 
sanomaan. Hyvästi!” 

Täyteläinen tähkä ja Tipuli menivät ka¬ 
dulle. 

”Kas tässä on pakettinne, pikku neiti”, 
sanoi ystävällinen tähkä Tipulille, kun he 
pääsivät ensimmäisen kadunkulman taa. 

”Hyvä rouva, teidänhän se on.” 

”Teidän se on. Antakaa minulle vain 
rahanne!” 

"Mutta takki maksoi neljäsataa. Ja mi¬ 
nulla on vain...” 

”Ei se minulle tuota tappiota. Minä 



saan tavallisesti serkkuni liikkeestä alen¬ 
nusta. Karhuan sieltä pois satamarkkase- 
ni. Kas niin. Olkaa nyt vain kiltti!” 

”Te olette niin hiiirrrveän hyvä! Kiitok¬ 
sia!” 

”Ei ansaitse, ystäväni! Olkaa aina yhtä 
kirkassilmäinen! Kirkkaat silmät ovat sy¬ 
dämen avain. Terveisiä äidillenne!” 

Ja laivat Kaupungin satamassa olivat val¬ 
keita kuin joutsenet Niemen lammikoissa. 
Lippu perässä vilkutteli punasinivalkois- 
taan. Koululaiset ajoivat selkäkenossa ”is- 
sikoilla” rantaan ja olivat hirveästi ollak¬ 
seen. 

”Satasalmi” oli sataman komein laiva. 
”Satasalmen” kapteeni oli komein kaptee¬ 
ni. Talven aikana oli hänen ympäryksensä 
levinnyt niin, että juuri parahiksi hän sopi 
yläkannen porrasaukosta soluttautumaan 
alakannelle. Mutta iloinen hän oli ja huusi 
jo kaukaa koululaisilleen, että ”nyt ei an¬ 
neta luottolippua ollenkaan. Jolla ei ole 
rahaa kotimatkan lunastamiseen, saa py¬ 
syä kauniisti rannalla.” 

”Noin te sanotte aina. Kuitenkin te hiu¬ 
kan maksaisittekin meille, että paremmin 
tulisimme laivaanne”, huudettiin vas¬ 
taan. 



”No, viisikö teitä nyt palaa kotimaa¬ 
han? Missä pikku-Pusu on? Ei suinkaan se 
raukka liene jäänyt luokalleen ja epätoi¬ 
voissaan hirttänyt itseään palmikoihinsa? 
Ee-ei! Tuoltahan hän tuleekin! Eikä ole 
kasvanut senttiäkään!” 

”Enkö ole kasvanut!” huusi Tipuli 
muka loukkautuneena. ”01en kasvanut 
kolme senttiä.” 

” Alaspäin.” 

”Kapteeni, ostakaa silmälasit! Olette 
talvella lukenut pitkällänne, nyt on näkö 
pilalla.” 

”Oho, vai näkö pilalla! Luulenpa, että 
erehdytte, neiti. Vanhalla kapteeni-sedällä 
on vielä ensiluokkainen näkö. Todistan 
heti väitteeni. Te vekkulit olette jääneet 
joka ainoa luokalle.” 

”Hoohoo! Eeei!” 

”Herra, älkää kiljuko! Tehän tuotte 
moisella mellakalla poliisin laivaan. Tar¬ 
koitin sanoa, että teillä on ehdot matema¬ 
tiikassa. Naisen aivot, kanan aivot!” Sen 
sanottuaan kapteeni painoi kädet korvil¬ 
leen paeten ahdistava tyttöparvi kintereil- 



lään hyttiinsä. 

"Oletteko te henki vakuutettu?" kysyi 
kapteeni hetken perästä eräältä nuorelta 
herralta, kun hän tyttöjen huomaamatta 
pujahti kannelle. 

"Kuinka niin?" 

"Keväiset koulutytöt ovat hengen päälle 
käypiä. En voi ollenkaan vastata omasta 
enkä matkustajien turvallisuudesta, kun 
heitä on laivassa.” Kapteeni lylleröitteli 
ällistyneen herran luota laivan perälle, jos¬ 
ta kuului iloinen "sen kansa kaikki kärsi¬ 
nyt ja onnehensa tyytynyt". 

"Jos kielin voisi kertoa ...", aloitti kap¬ 
teeni, mutta hänet keskeytettiin, piiritet¬ 
tiin ja vaadittiin ankarasti peruuttamaan 
"kanan aivot", koska ei kukaan tytöistä 
ollut saanut matikasta ehtoja. 

"Mitä? Oletteko te kaikki niin pelotta¬ 
van järkeviä? Pikku Pusu lienee sentään 
saanut viisi. Hän on tänään niin naisellisen 
näköinen. Mitä hänellä on tuossa paketis¬ 
saan, jota hän noin uskollisesti kädessään 
riiputtaa?" 

"Niin, Tipuli, mitä sinulla on paketissasi?” 



Tipuli sävähti punaiseksi. Tytöt sitä ute- 
liaammiksi. 

”Näytä heti! Onko siinä uusi puku?” 

”Älkääpäs kiusatko tyttöäni!” Kapteeni 
meni heti ystävänsä puolelle. 

”Siinä on vain uusi takki äidilleni”, sa¬ 
noi Tipuli ja pisti paketin muka välinpitä¬ 
mättömästi penkin alle. Eiväthän tytöt 
ymmärtäneet, mikä aarre hänelle takki oli. 
Ostapa vaikka puulusikka ensimmäisillä 
itse hankkimillasi rahoilla, niin se on ar¬ 
vokkaampi kuin tusina toisen rahoilla 
hankittuja hopeisia omasta mielestäsi. 

Siinä melutessa ja peuhatessa sentään 
takki viimein unohtui. Toverit alkoivat 
toivotella hauskoja kesiä, pujahtaen yksi 
toisensa jälkeen jollekin vaatimattomalle 
puulaiturille. Vihdoin oli sakista Tipuli 
yksin laivassa. Hänkin rupesi kokoamaan 
kamppeitaan. 

Takkipaketti oli hävinnyt perältä pen¬ 
kin alta! 

Kylmä käsi puristi Tipulin lämmintä 
sydäntä. Hän muisti ihan varmasti pan¬ 
neensa paketin penkin alle. Varmuuden 



vuoksi hän haki laivasta joka paikan, jos 
tytöt olisivat sen hyvinkin piilottaneet. 
Mutta ei. Hehän olivat aina yhdessä. Mil¬ 
loin he olisivat sen kätkeneet? 

Laiva huusi Kanavaan. Parin minuutin 
perästä oli Tipulin noustava laivasta. Hän 
ei voinut sille mitään, että purskahti itke¬ 
mään. 

"Mikä nyt on tullut?” kysyi kapteeni, 
kun Tipuli itkien nosteli tavaroitaan Ka¬ 
navan reunalla. Laiva oli jo lähtötöräyk- 
sensä puhaltanut. Miehet päästelivät köy¬ 
siä pollareista. 

”Mi-nulta hävisi se paketti”, tunnusti 
Tipuli. 

"Äidin takkipakettiko?” ymmärsi kap¬ 
teeni. 

"Niin.” 

"Antakaa köysien olla!” huusi kapteeni. 
Laivalla pantiin toimeen yleinen etsimi¬ 
nen. Tipuli ja kapteeni selittivät tarkalleen 
paketin ulkomuodon. Kaikki olivat tietä¬ 
vinään ja muistavinaan, ettei kenelläkään 
laivasta poistujalla ollut sellaista pakettia 
kädessä. Kaikista ponnisteluista huolimat- 



ta ei vain pakettia löytynyt. Laivaväki, 
joka erikoisesti piti Tipulista, lupasi pitää 
silmällä kaikkia poistujia ja ottaa paketin 
pois. Kapteeni saatteli haikeasti itkevän 
Tipulin Kanavalle. 

”Se roisto pitäisi hirttää, joka tytöltä 
paketin kehtasi varastaa”, jupisi kapteeni 
ja oli hyvin onnistuneesti suuttuneen vir- 
tahevosen näköinen. 

Laivalla oli aina Kaupungista asti mu¬ 
kana nuori, komea upseeri. Upseeri oli 
huvitettuna seurannut kapteenin ja tyttö¬ 
jen yhteistä ilakoimista. Erikoisesti oli 
häntä juuri miellyttänyt pieni, leimuava- 
silmäinen Tipuli, jonka nauru ja laulu oli 
kaikunut ylinnä muita. Hän hyökkäsi heti 
kapteenin kimppuun ja kysyi, mitä pieni 
satakieli itki. 

Kapteeni, joka oli ennen nuoma miesnä 
ollessaan osannut tehdä krukommin nalie- 
vo ja napraavo, oli unohtanut tyyten tai¬ 
tonsa. 

”Nie panimaaju”, sanoi kapu. 

Upseeri toisti kysymyksensä englannik¬ 
si. 



Kapteenin naama alkoi lauhtua äkeistä 
poimuistaan. Englannin puhuminen lauh¬ 
dutti aina hänen mielensä. Siinä kielessä 
on ensiluokkainen varasto sadattelusano- 
ja, eikä kapteeni niitä säästellyt kertoes¬ 
saan upseerille lemmikkiään kohdannees¬ 
ta onnettomuudesta. 

Äkkiä upseeri kääntyi ja livahti tiehen¬ 
sä. Kapteeni tuijotti ällistyneenä hänen 
heliseviä kantapäitään. Oli tainnut tulla 
puhutuksi liian paksua herramamsellille. 
Merillä ei siilailtu sanoja, ja tuo engelska 
tahtoi aina mennä entisellä painollaan. 

Samassa upseeri palasi takaisin. Hänellä 
oli kädessään Tipulin paketti. 

”Mitä hittoa!” huudahti kapteeni. 

Upseeri selitti olevansa hyvin pahoil¬ 
laan. Hän oli tavannut paketin käytävältä, 
johon tuuli sen penkin alta heitti. Hän 
nosti paketin hyttien eteisen naulaan. Joku 
herra oli pannut takkinsa sen päälle. Piilo 
oli mainio. 

Kapteeni käski heti laivan peräytyä Ka¬ 
navan luona olevaan laituriin. Tipuli oli 
vielä sovittelemassa tavaroitaan kärryihin. 



Hän itki yhä niin katkerasti, ettei avosui¬ 
nen kievarin kyytipoika uskaltanut hänel¬ 
tä mitään kysyä. Ajattelipahan vain, että 
”on tainna tulla jiätyä luokalle”. 

Molemmat nuorittivat tavaroita kärryi¬ 
hin niin ajatuksissaan, etteivät hoksanneet 
laivan paluuta, ennenkuin se oli melkein 
laiturissa kiinni. 

”Paketti löytyi”, kajahti laivasta. 

Tipuli hyppäsi kärryistä alas kuin orava 
puusta. Pian oli kallis paketti hänen käsis¬ 
sään. Loistavin silmin hän puristi sen sy- 
limsa. 

”Kiitos!” huusi hän poistuvan "Satasal- 
men” selittävälle kapteenille ja heitti len¬ 
tosuukon. 

Kapteeni oli jälleen pilvetön isäntä lai¬ 
vallaan. Hän taputti upseeria isällisesti ol¬ 
kapäälle. 

"Neljännestunnin se tyttöreppana vei 
kalliista ajastamme, mutta siivekkään 
suukon sai. Ja se on maksu, jota meikäläi¬ 
set vanhatpojat emme saa kuin kerran vii¬ 
dessä vuodessa.” 



Kotona olivat isä ja äiti portilla vastassa. 
Heidän kasvonsa loistivat kuin Kullanvaa- 
ran tuvan akkuna auringon säteissä. Tipuli 
loisti itse kuin täysikuu. 

”Tyttö, mitä oletkaan tehnyt! Olethan 
virunut pituutta kyynärän verran”, tun¬ 
nusti isä. 

”01en sataviisikymmentä senttiä.” 
”Kuinka voi pieni isäsi enää pitää sinua 
kurissa. Onneksi ovat palmikkosikin pi¬ 
denneet. Painat tietysti vähemmän kuin 
nälkiytynyt kärpänen?” 

”Neljäkymmentäkuusi kiloa ja viisisa¬ 
taa grammaa.” 

”Oijoi! Kylläpä puuro löysi kotinsa tänä 
kesänä. Montako nelosta sinulla on?” 
”Kuutonen pienin.” 

”Montako käytöksenalennusta?” 

”Ei yhtään.” 

"Sinusta näyttää paisuvan kunniaa su¬ 
vulle. Mikä arpi on poskessasi? Ethän liene 
tapellut sikäläisten poikaviikarien kanssa? 
Puolitoistametrinen tyttö!” 

”En poikien tällä kerralla, mutta tyttö- 

* _ n 

jen. 



"Miten naisellista. Kumpi teistä ensin 
potkaisi? Sinä?” 

"Henkisesti potkaisin.” 

"Oikein, tyttö! Käytä sinä vain varmasti 
henkistä kantapäätäsi.” 

Äiti oli heti ensi tervehdyksen jälkeen 
ryhtynyt tarkastelemaan tyttären tavaroi¬ 
ta, olivatko kaikki mahdolliset kampsut 
mukana. Huomattuaan niin olevan kään¬ 
tyi hän haastattelemaan kuopustaan. 

”Miten Taina jaksaa?” 

"Hyvin. Tervesiä häneltä!” 

"Milloin hän tulee lomalle?” 

"Hänellä on nyt juuri loma.” 

"Miksi hän ei sitten tullut kanssasi ko¬ 
tia?” 

"Hän meni hiukan matkoille Helsin¬ 
kiin.” 

"Eikö hän tulekaan kotona käymään?” 

"Arveli pitäytyvänsä teitä katsomassa 
jonakin sunnuntaina.” 

Äiti huokasi. 

”’Mikä ruma arpi sinulla on poskessa¬ 
si?” 

"Onko se ruma?” 



”On. Mistä sen sait?” 

”Vahingossa.” Tipuli kierteli neuvotto¬ 
mana harteitaan. Hän ei ollut vieläkään 
tottunut valehtelemaan vanhemmilleen. 

”Missä sellainen vahinko tuli?” 

”Tässä olisi äidille pieni tuliaispaket- 
ti.” 

”Kaaduitko, vai löikö joku sinua?” 

”Mitä ihmettä sinä sillä tiedolla teet, 
äiti!” ryhtyi isä pelastamaan tytärtä risti- 
kuulustelusta. ”Avaa pakettisi, että näh¬ 
dään sen sisällys!” 

”Voihan hän nyt kertoa vahingon! 
Vaikka olisi silmä mennyt. Löikö joku 
sinua?” 

”Ei lyönyt.” 

”Kaaduitko?” 

”En. Jospa äiti nyt avaisi pakettinsa.” 

"Mäenlaskussa helmikuun 24 p:nä kello 
5 ip. hän kaatui ja iski kulmansa kan¬ 
toon”, runoili isä. 

”Älä sinä, isä, rupea tytön puolesta va¬ 
lehtelemaan! Uskonpa, että olet vielä ta¬ 
pellut, koska asia noin vaikeasti valuu 
huuliltasi. Voi, voi, minkälainen villikissa 



olet! Milloinkahan sinusta oikein on iloa 
vanhemmillesi.” 

Tipuli kuunteli ääneti. Tuo oli äidin 
vanha virsi, ei niin tosi kuin totuttu. 
Kuunnellessaan hän avasi paketin ja nosti 
takin suoristumaan. 

Äidin virsi lopahti. Hän löi ihastuneena 
kätensä yhteen. 

"Hyväinen aika! Takki! Minulleko? 
Voi, voi kuinka sievä! Kyllä on Taina taas 
huputellut rahojaan. Olisinhan vanhalla¬ 
kin toimeen tullut. Voi, sitä lasta! Taina se 
aina äitiä muistaa! Siitä lapsesta on vain 
pelkkää iloa.” 

Tipuli meni Asikkalan akkoja tervehti¬ 
mään. 

Oli kesäinen sunnuntaiaamu. Aurinko ko¬ 
hosi juuri metsien takaa. Kastehelmet ui¬ 
nuivat vielä kukkien korsilla, heinien var¬ 
silla. Koko ihana maailma kuvastelihe 
Ison Sompajärven väreettömässä kalvos¬ 
sa. Rakasteleva sorsapari narahteli ruoho¬ 
kon rinnassa. Käen kultainen kukunta ka- 
jahteli yli vääräin ja vetten. Tuhannet rie- 
murinnat säestivät kultahelkkää harpuil¬ 
laan, huiluillaan. 

Valkamassa lyötiin veneen perätappi 
kiinni. Riemuiten heitteli kaiku ääntä ran¬ 
nalta toiselle. Kirkkomiehet siellä laitteli- 
vat kulkuneuvojaan kuntoon. Jos peräpi- 
täjäläinen mieli kuunnella Jumalan sanaa 
kirkossaan, täytyi hänen nousta kilpaa ke¬ 
säisen auringon kanssa. Mutta sen hän 
toki teki riemuiten. Mitä oli kirkossa 
käynti ilman kirkkomatkaa? Ei mikään! 
Kirkkomatka kuului välittömästi peräpi- 



täjäläisen jumalanpalvelukseen. Se hänen 
sielunsa vei kiitollisena Jumalan jaikain 
juureen. Ja vaikka hänet Runebergin sa¬ 
naan siirrettäisiin ”loistoon kultapilvien”, 
niin tällaista kirkkomatkaa hän aina kai- 
paisi. 

Siltä ainakin Tipulista tuntui, kun hän 
istui ääneti veneen perässä ohjaten sitä 
päin auringon kultaista kehrää. 

Ja Kullan vaaran Jussi hoiteli airoja. 

Jussista oli venynyt pitkä, harteikas 
nuorukainen. Lepikkomäen neitoset kat¬ 
selivat häntä pitkin silmäripsin. Mutta 
Jussi ei heistä paljoa piitannut. Hänellä oli 
parempiakin taijolla. Kirkonkylän sääty- 
läisneitoset, sopivan kavaljeerin puutetta 
potien, tanssivat ja kävelivät kuutamopo- 
luilla mielellään kauniin ja rikkaan talon- 
jussinkin kanssa. Tämä sai Jussin ajattele¬ 
maan paljon korkeita asioita itsestään. 
Korkeat ajatukset rupesivat myös näky¬ 
mään ympäröivälle kansalle. Jussi puki it¬ 
sensä osto verkaan. Ei edes arkipuvuksi 
enää kelvannut herralle harmaa kotikutoi¬ 
nen. Patiininsa hän kiillotti kerran päiväs- 



sä. Sunnuntaisin oli hänellä korviin ulot¬ 
tuvat ”kovat” kaulassa. Hm, hymähti ko¬ 
tikylä ja antoi Jussille köllinimen Herra. 

Viime talven oli Herra-Jussi ollut semi¬ 
naarissa, eikä se seikka ollenkaan opetta¬ 
nut häntä vähäksymään kykyjään. Päin¬ 
vastoin. Nyt kruunasi kaiken hänen ko¬ 
meutensa silmälasit ja hopeahelainen kä¬ 
velykeppi. 

”Herrijee”, sanoi Tipuli suorasukaisesti, 
”mitenkähän hieno sinusta paisuukaan, 
kun opettajaksi pääset! Ensi keväänä kai 
saamme nähdä sinut hännystakissa ja silk- 
kistormarissa.” 

Jussi suuttui ja ilmoitti pukeutumisky- 
symyksensä olevan kokonaan hänen 
oman asiansa. Kenen kannatti, se könnöt- 
ti. 

Nyt näytti Jussi leppyneen ja unohta¬ 
neen kokonaan Tipulin nenäkkään huo¬ 
mautuksen. Kaunis kesäaamu irroitti täy¬ 
delleen hänen kielensä kannat, eikä hän 
voinut olla kehuskelematta voitoistaan se- 
minaarikaupungin sulotarparvessa. 

Tipuli kuunteli äänetönnä, hengessään 




huutomerkitellen Jussin kehuja. 

"En ollenkaan epäile, etten saisi naista 
kuin naista rakastumaan itseeni, jos vain 
tahdon.” 

”Ohoh!” pääsi Tipulilta. 

”Epäiletkö sitä?” 

”Vahvasti, veikkonen.” 

Jussi kuvasi vakuuttavin sanoin ja vielä 
vakuuttavammin ilmein, miten seminaa- 
rikaupungin naishammaslääkäri oli hä¬ 
neen pikiintynyt. Oli aina kutsunut hänet 
iltaisin kotiinsa, ja miksei, hauskaahan 
siellä pidettiin. Siitä olisi helposti saanut 
vaimon, mutta oli niin ruma — ja van¬ 
ha. 

”Sitäpä arvelinkin jo”, ilmoitti tyttö pa- 
hanilkisesti. 

”Saan minä nuorien ja kauniidenkin 
päät pyörälle.” 

”Ehkä, mutta et kaikkien.” 

"Koetetaan! Sano joku tyttö, jonka luu¬ 
let voivan hylätä minut!” 

"Hyvä! Sanon heti erään, jota et saa iki¬ 
nä rakastumaan itseesi.” 

"Olenpa todella utelias.” 



”Sinä?” 

”Niin minä.” 

”Odota! Sinä teet pilkkaa minusta. 
Mutta minä olen näyttävä sinulle, että 
pääsen tässä maailmassa korkeammalle 
kuin sinä, ja silloin on ivasi lopussa. Olet 
katsova kunniaksesi kuulua minulle. 
Muista se!” 

”Muistan.” 

Pieni, valkea laivanreuhkana nukkui la¬ 
hon laiturin kyljessä. Eivät olleet vielä lai¬ 
turin luona olevassa talossakaan muut he¬ 
reillä kuin emäntä ja porsas. Edellinen sei¬ 
soi pirtin portailla syyhytellen, haukotel¬ 
len niin, että rannat raikuivat. Jälkimmäi¬ 
nen kihnutteli kylkeään lonksuttavaan 
portin pieleen. 

Pyhäpukuista kirkkorahvasta alkoi ver¬ 
kalleen valua metsä veräjältä laiturille. 
Miesväki sijoittautui syljeksien ja tupakoi¬ 
den ranta-aitan seinuksille. Naiset nostivat 
helmuksensa, levittivät isot nenäliinat 
nurmikolle ja lysähtivät niiden päälle istu- 



maan. Kiljava eväs vakka sijoitettiin ku¬ 
peelle. Pyhäaamun hohde oli kaikkien 
kasvoilla. 

Tipuli kulki vakan luota vakan luo 
maistellen emäntien eväitä. Palkkioksi 
hän sai selittää perheensä ja kylän kuulu¬ 
miset. Tämän puolen emäntien tuli niin 
harvoin käydyksi sillä puolella, kun oli tuo 
iso Sompajärvi välissä. Emännät kertoivat 
kilvan omat tapahtumansa. 

Jutellessa, kalakukkoja katsellessa hu¬ 
mahti aika nopeasti laivan lähtöön. Siu¬ 
natkoon! Aivan höyrypillin ääni koholle 
säikäytti. Nenäliinat taitettiin huolellisesti 
kokoon, hakattiin kämmenien välissä pa¬ 
himmat rypyt suoriksi, pujautettiin ava¬ 
riin taskuihin. Sitten mentiin varovasti la¬ 
hoa, reikäistä laituria myöten laivaan. 
Näin sunnuntaiaamuisin ei ollut mitään 
kiirettä ja hoppua sinne. Istumapaikkoja 
riitti jokaiselle. Kiireelliset ja ”perillä kirk¬ 
koa kävijät” olivat jo edellisenä päivänä 
menneet kirkolle yösimöihin. 

Hiljalleen laiva puksutteli niemen ja 
saarien lomitse. Ei niillä vesillä äkkinäinen 



olisi osannut liikkua, mutta tämän laivan 
ajomies tunsi jokaikisen nyrkkiä suurem¬ 
man kiven niillä main. 

Kolmen, neljän lankun nenästä käytiin 
ottamassa väkeä laivaan. Sitten lähdettiin 
halkomaan selkävesiä kohden korkealla 
kummulla komeilevaa kirkkoa. Mummot 
kiekuttelivat hiljaista suvivirttä laivan pe¬ 
rällä. Miehet juttelivat sadontoiveistä. 
Nuoret katselivat toisiaan, välkkyviä ve¬ 
siä, kimaltelevaa kirkon ristiä mielessä sa¬ 
naton kiitoslaulu olemassaolon riemusta. 

Kimeästi ulvahtaen tervehti laiva kirk- 
kolaituria, joka oli kukkurapäänä laivaa 
"passaamaan” tullutta pyhäpukuista vä¬ 
keä. 

Laivalla syntyi kuhina. Jokainen ha- 
muili eväsvakkaansa. Naiset oikoivat ry¬ 
pistyneitä hameitaan. Tyttäret vilkuilivat 
hyttien akkunoista, olivatko huivin rusetit 
sutkassaan, ja työnsivät hassottavat hap¬ 
sensa korvan taa. 

Hiljalleen solui väki laivasta maihin. 
Eväsvakat jätettiin tuttuihin taloihin. Jo¬ 
kainen lähti kampeamaan jyrkkää rinnet- 



tä ylös mäkiin. 

Urut pauhasivat, seurakunta veisasi, 
kun Tipuli saapui kirkkoon. Hän oli pis¬ 
täytynyt Harjulassa pyytämässä Liisaa 
kirkkoon, mutta tyttö oli hävinnyt eikä 
häntä kuulunut kotiin. Äitipuolensa arveli 
hänen menneen ongelle. 

Tipuli painui parvelle. Asettui akkunan 
ääreen niin, että paata kääntämättä näki 
hautausmaan kukkeiden koivujen yli jär¬ 
ven saarineen, selkineen, salmineen katoa¬ 
van etäisyyden sinessä häämöttävien kum¬ 
pujen kätköön. 

Kappalainen piti rippisaaman, piiskasi 
okaruoskalla teko- ja perisyntiä. Sanoivat 
häntä hyväksi saamamieheksi! Olkoon! 
Tipulille sanat putoilivat liian harvassa 
tahdissa. Hänen ajatuksensa tekivät sano¬ 
jen välillä kymmeniä sivuloikkauksia. 
Hän ei saanut selvää saaman sisällyksestä, 
vaikka hän välisti todenteolla koetti. Yks 
kaks huomasi hän jälleen ajatustensa len¬ 
televän omilla teillään. Sen hän saamasta 
tajusi, että rakas Jumala on hirveä pöpö, 
joka armotta syöksee hairahtuneen ihmi- 



sen tulipätsiin. Miksei kappalainen puhu¬ 
nut rakkaudesta? Sehän aivan loisti, sätei¬ 
li, lämmitti joka puolella. Se otti sielun sii¬ 
villeen, puisteli arkitomut ja valkaisi sen. 
Se syleili mustaa tuomaripappia alttarilla, 
valaisi riemuitsevalla loisteellaan saarna¬ 
kirjan. Mutta pappi astui askelen pimen¬ 
toon. Hän aivan haltioitui vyöryttämään 
ukkosia, salamoita, rakeita seurakunnan 
niskaan. Ja seurakunta nyyhki. Joku 
mummi-riepu aivan ääneen vaikerteli. 
Koko kirkko tuntui vapisevan syntisten 
hädästä. 

Kirkko hetkahti ja seurakunta hätkähti, 
kun lukkari urkujen säestyksellä pauhautti 
amenen. 

Päiväsäämän piti rovasti. Hän oli kuu¬ 
sissakymmenissä oleva mies. Hän kuului 
niihin ihmisiin, jotka eivät pidä turhaa 
hälyä itsestään. Monesti hän kulki niin 
huonoissa pukimissa, että vieraat ihmiset 
häntä puhuttelivat kuin mitä ukon-tuija- 
ketta ainakin. Kesällä hän ajeli pyörällä 
virkamatkoillaan, talvella hiihteli suksilla. 
Ihmiset soihittivat häntä ahneeksi, mutta 




liekö tuossa jutussa ollut perää. Kerjäläiset 
eivät lähteneet nälkäisinä hänen talostaan, 
ja monesti hän maksoi köyhille seurakun- 
talaisilleen papinmaksut takaisin omalta 
osaltaan. 

Mutta saarnata ei mies osannut, ei aina¬ 
kaan seurakuntalaistensa mielestä. Kuin¬ 
ka sellainen mies osaisi saarnata, joka aina 
haluaa pyyhkiä kyynelet pois surevien sil¬ 
mistä? Hyvän saamamiehen tunnusmerk¬ 
ki on itkevä seurakunta. Kas kappalainen, 
hän puristi veden paatuneimmankin äm¬ 
män silmäkulmaan! Minkätähden satasal- 
melaiset sitten valitsivat niin huonon saar- 
namiehen rovastikseen, kun oli parempia 
tarjolla? Hyvin yksinkertaisesta syystä. 
Rovasti oli ollut monta monituista vuotta 
kappalaisena Satasalmella ja hiukan liho¬ 
nut. Kun sitten entinen rovasti siirtyi vai- 
najain joukkoon, valittiin kappalainen sii¬ 
tä syystä hänen seuraajakseen, että hän oli 
lihavin kaikista vaalisaamaajista. 

Tänä sunnuntaina rovasti puhui siitä, 
mikä kappalaisen saamasta kokonaan 
puuttui, rakkaudesta. Hän käski kuivaa- 



maan kyynelet, avaamaan sydämen ovet 
ja ikkunat, että Jumalan armas aurinko 
paistaisi sinne, jotta uudistuisimme niin¬ 
kuin kotkat ja kohoaisimme korkeuteen 
nähdäksemme kaiken sen kauneuden 
ylenkylläisyyden, jonka keskellä meidän 
on suotu syntyä ja elää. 

Ja Tipulista tuntui, kuin olisivat hän ja 
rovasti muuttuneet kahdeksi pitkäsiipisek- 
si kotkaksi, jotka levitetyin siivin kohosi¬ 
vat korkeuteen, että kirkkorahvas vain 
näki kaksi pientä pistettä taivaan laella. 
Oi, miten se .matka huumasi! Miten sielu 
täyttyi riemulla ja kiitoksella! 

Mutta alhaalla kirkossa torkahtelivat 
paatuneet syntiset. Muutamat vetelivät 
täysiä unia. Oli niin raukaiseva ilma. Taisi 
olla ukkosen edellä. 

Yhdessä penkissä kiljui pieni pakana, 
joka oli tuotu kirkkoon liittyäkseen tähän 
kristilliseen seurakuntaan. Pilarin suojassa 
istui nuori pari, hyvin lähellä toisiaan, hy¬ 
vin rakkaasti puristellen toistensa käsiä. 
Olivat tulleet kuuluttamistaan kuule¬ 
maan, ettei lapsen itku pitäisi tulevasta 



kodista puuttuman. 

Nuoret tytöt astua napsuttelivat pitkin 
kirkon käytäviä uusissa nappaskengissään. 
Istahtivat hetkeksi jonkun tuttavan vierel¬ 
le salaisuuksia sipajamaan. Pälyilivät sala¬ 
vihkaa poikien penkkiin. 

”Amen, amen!” Kotkat laskeutuivat 
kirkkoon. Seurakunta hiljentyi kuulutuk¬ 
sia kuulemaan. 

Kirkkorannassa oli jälleen hälinä ja hils- 
ke. Jokainen koetti pakkautua pieneen lai¬ 
vaan, ettei vain jäisi ”reen sijalle”. 

"Ylävesien kirkkomiehet viijään enis- 
tään. Alaveteläiset pois laivasta! Teijät vii- 
jää er kerralla”, komensi laivan päällikkö 
Turunen. 

Yläveteläisten ja alaveteläisten letkau¬ 
tellessa toisiaan erkani laiva laiturista. 

"Mummot konehuoneesee! Kyllä työ 
sinne syksyllä pakkauvutta, olokeete siellä 
kesälläkkii!” jakeli Turunen määräyksi¬ 
ään. 

Mummot eivät ottaneet puhetta kuule¬ 
viin korviinsakaan, availivat vakaassa rau¬ 
hassa vakkojaan ja näyttivät kukon liisteil- 





le viimeisen vilauksen päivän valoa. 

Niin oli kannella ahdasta, että mihin 
jouduit, niin pysyit siinä. 

”Tämä on täynnä kuin Turusen pyssy”, 
tuumi Kitti-Ville, vanha, hampaansa tyn¬ 
giksi syönyt maalari, kun Turunen poimi 
laivamaksuja. 

Turunen ei tarttunut tarjottuun kouk¬ 
kuun, meni menojaan, teki tekojaan. Kit- 
ti-Ville oli auttamattomasti puhetuulella. 
Hän yritti uudesta paikasta. 

”On se tuo meijän rovast sentää lokosa 
mies. Seijoo semmone ku kappalaine, joka 
kaikki immeiset kuumassa veissä keittäs. 
Täytee se seekkii tuljkivjärv ajapitkää tul- 
loo. Rovast tok sennii asija ymmärtää. 
Sentähe se lupasj minuttii taivaasee.” 

”Se on vale ja vihapuhe. Enpäs minä 
sitä kuullu!” kivahti ämmä vierestä, niel- 
tyään ensin valtavan annoksen kukkoa 
vatsaansa. 

”Sin oot muanna kirkossa!” hyrähti Vil¬ 
le. 

”Minä en oo ikinä kirkossa muanna. Ite 
makasit.” 



”Elä nyt selevällä päivällä kehtoo vale- 
hella! Muistan ku öylösen päivä, kun äitis 
sylissä makasit kirkossa. Siilo sinua ristit- 
tii. Minä tuas makkoon aina piene ettonee 
kirkossa, mutta rovasti suaman tok aina 
sentää kuuntelen. Se ossoo voijella syntise 
huavat palsamiinilla eikä tiputa niihin 
suolavettä niinku kappalainen.” 

”Mutta rovast ei sinuva taivaasee luvan- 
na, kuuntelin minnäi sen verra sen suar- 
noo”, intti ämmä. 

”Eikö rovast sanona näi: ’Ja joutuuvat 
sinne, missä on itku ja hammasten kiris¬ 
tys’? Häh?” 

”Sano se nii.” 

”Se sano iha jullillee nii. Ja siinähä se 
luppaus taivaasee piäsyy onnii. Millä ne 
hampaattomat kiristelisivät hampaitaa? 
Sanopas!” 

Ville sai ympäröivän kansan niskaansa, 
mutta urhoollisesti hän piti puoliaan. Hän 
aivan hytisi hyvästä mielestä. 

”Kuulkeeha työ, opettajan neiti”, sanoi 
Ville Tipulille maihin noustessa, ”työ ku 
ootta koulujai käynä! Otetaanko akolta 




taivaassa kiel pois, vai puhkaistaanko mie¬ 
hiltä korvat?” 

”En ole kuullut, mutta uusi kieli siellä 
kyllä annetaan.” 

"Varjelkoon! Nyt soon sekkii toivo 
männyttä! Mutta jos kerran taivaassa an- 
netaa uus kiel, niin vissiinnii pahassa pai¬ 
kassa annetaan uuvet hampaat.” 

"Tipuli!” 

"Se on nimeni.” 

”Minulla on tärkeätä asiaa sinulle.” 

”Ala purkautua!” 

Tipuli lennätti kirkkohistorian kiinni. 
Kesän jälkeen maistui pietismi Spenerei- 
neen ja Franckeineen asketismilta. Erkki 
pani oven lukkoon. Avain sujahti housun¬ 
taskuun. 

”Mitä sinä nyt? Aiotko pitää kanssani 
collegium pietatiksen lukittujen ovien ta¬ 
kana?” 

”En. Estän sinun karkaamasta. Istu soh¬ 
vaan!” 

"Käskystä! Mutta ala nyt heti, äläkä ole 
noin hirveän juhlallinen! Räjähdän kohta. 
Saat kustantaa huoneen puhdistusku- 
lut.” 

"Etkö voi olla viisastelematta viittä mi¬ 
nuuttia?” 



”Voin kymmenenkin, kun oikein pin¬ 
nistäni 

”Kuule, Tipuli... tuota ... tuota ... 
tuota.. 

”Minä kuulen tuota, tuota, tuota, en 
muuta.” 

”Näithän sinä sen uuden tytön, joka tuli 
luokkaamme.” 

”Hänet toki näin ensiksi.” 

”Niin minäkin. Hänen nimensä on Saa¬ 
ra.” 

”Ajattele, vanhan ämmän nimi nuorella 
tytöllä! Minä olen aina kuvitellut Saaran 
82 vuotta 6 kuukautta vanhaksi. Ja sitten 
minä kuvittelen hänelle aina Aaprahamin, 
jota hän kutsuu herra Aaprahamiksi.” 

”Tipuli, sinä lupasit olla viisastelematta!” 

”Ai, lapasinko tosiaankin? Huono 
muisti. Unohdin. Mitä haluat keskustella 
kanssani Saarasta?” 

”Hän on ylpeä. Ei ole vilkaissut kertaa¬ 
kaan minuun, vaikka olen kuukauden is¬ 
tunut hänen rinnallaan.” 

”Oijoi! Eikö hän kysy kelloa matikka- 
tunnilla?” 



”Hänellä on kello ranteessaan.” 

”Kysy sinä häneltä!” 

”01en kysynyt, mutta hän ei...” 

”... ei vilkuta silmääkään. Onpa siinä 
meillä uusi Sandels Virran sillalla.” 

Erkki haroi neuvottomana hiuksiaan. 
Tällaiset asiat olivat niin ilkeitä keskustel¬ 
taviksi. Mutta hän oli oppinut turvautu¬ 
maan Tipuliin, luotti häneen kuin pukki 
suuriin sarviinsa. Nyt ei tyttö näyttänyt 
kovinkaan avuliaalta. Hänen silmänsä vä- 
lähtelivät ilkikurisesti. 

”Hän, Saara on kaunis, luokan kauno¬ 
tar, ehkä koko koulunkin. Käyntinsä kuin 
keinuva sävel. Entä hiukset — kuin yö. 
Äiti kuuluu olevan etelämaalainen. Otsa 
kuin kukkiva päivärinne. Suu kuin ... 
kuin...” 

”... kuin perunakuoppa päivärinteen 
notkossa”, täydensi Tipuli viattomana. 

Erkin kädet tarrautuivat pitkiin palmik¬ 
koihin. 

”Älä ole inhoittava tai vedän letistäsi! 
Olisiko sinusta hauskaa, jos joku sanoisi 
suutasi perunakuopaksi?” 



”Suu on perunakuoppa. Mitä suuhuni 
tulee, niin olet sinäkin verrannut sitä jä¬ 
niksen ristiturpaan, hyvä herra.” 

"Kakarana puhutaan paljon tyhmyyk¬ 
siä. Minusta on suusi hyvin omintakeinen. 
En voi sitä muunlaiseksi kuvitella. Se sopii 
sulle mainiosti.” 

”Kiitos! Mitä hurskaita toiveita sinulla 
lieneekään minulle esitettävänä, kun olet 
näin sivistys päällimmäisenä?” 

”Sinun pitää saada Saaran huomio kiin¬ 
tymään minuun.” 

”Häh? Pidätkö minua noita-akkana, 
joka osaa keittää lemmenjuomaa?” 

”Kuule, jollet auta minua, pistän nuppi- 
neulalla.” 

”Ohoo! Vai on sinulla inkvisiittorin ko¬ 
jeet mukana. Aijai! Älä väännä neulaa la¬ 
paluuhuni! Autan.” 

"Kunniasanalla?” 

"Kunniasanalla, domini canis! Mutta 
siihen tarvitaan sentään kakku, sokerikak- 
ku.” 

"Kakku?” 

"Luuletko, höpäkkö, että Saaran kaltai- 




siä tyttöjä ruisleivällä satimeen saa¬ 
daan?” 

”En ymmärrä..?” 

”Ei huoli ymmärtääkään. Sinä vain 
hankit kakun.” 

Poika nousi seisomaan. 

”Lähden heti soittamaan Augustalle”, 
sanoi hän. 

”Sen jätät kauniisti tekemättä. Ei hän 
niin päätäpahkaa sinulle kakkua lahjoita, 
rakas sisaresi. Se pitää hankkia rehellisesti 
pienellä viekkaudella. Istu! Annan sulle 
siinä aineessa pienen oppitunnin.” 

Ja iso poika, päätänsä pidempi neuvon- 
tajaa, istahti tottelevaisesti tytön vierelle. 

”Paina asia visusti mieleesi! En saamaa 
kahdesti. Kun sisaresi tulee — sen hän 
tekee luultavasti huomenna, sillä tänään 
en ole häntä nähnyt, — tulee katsomaan, 
kuinka paljon me jaksamme yhdeltä istui¬ 
meltamme hävittää kallista jumalanviljaa, 
niin muista silloin avata leveä leukasi ja 
puhua tähän tapaan: Meidän luokalla on 
uusi tyttö, aikamoinen keikkanokka. Luu¬ 
lee olevansa prinsessa, vaikka isä on insi- 




nööri. Kahvileivän mukaan toveriensa ko¬ 
ditkin arvostelee. Hyvässä perheessä hyvä 
kahvileipä. On siinäkin periaate. Saapa 
nähdä, mitä hän meistä tuumii, kun saa 
meillä vain jämerää vehnästä.” 

”Luuletko tuon auttavan?” 

”Yhtä varmasti kuin sisaresi on talous- 
koulun johtajatar. Saatpa nähdä, miten 
komean kahvipöydän me saamme.” 

”Sinä olet kultakimpale, Tipuli!” 

”Älä puhu vertauksilla! Se ei luonnistu 
sinulta. Jos olisin kultakimpale, niin etpä 
olisi nuppineulalla saanut minua liittolai- 
seksesi. Siihen olisi tarvittu vähintään kilo 
dynamiittia.” 

Juhlailta pimeni. Talonomistaja Erosen 
salissa upeili kahvipöytä hopeineen ja hai- 
karankuvakuppeineen. Ylimmällä sijalla 
komeili kauniisti kuorrutettu suklaakak- 
ku, Augusta-neidin ylevä lahja. 

Tipuli koetti parhaansa mukaan sovit¬ 
taa chrysanthemumia tämän komeuden 
huipuksi. 

"Sano, mistä sä saitkaan loistosi 
noin hiekalla tomuisen turun? 

Mä luulen, että sun juuresi 
on ruokkima salaisen surun.’’ 


Hän lausuili melkein hyräillen Koskennie¬ 
men samannimistä runoa. Voitonriemus¬ 
ta sädehtivät silmät, kepeänä kepsahteleva 
jalka todistivat ajatusten olevan kaukana 
runosta. Erkistä oli Tipuli sen näköinen, 
kuin hän äkkiä liittäisi hyräilyynsä ’’hur- 



raa, me nuoret meripojat, ilo ompi meillä 
aina ...” Sitä hän ei onneksi tehnyt. 

Erkki katseli kädet taskuissa Tipulin 
hommaa. Ei ollut muuta tekemistä. Tyttö- 
riiviö oli lukinnut viulun ja pianon eikä 
suostunut luovuttamaan avaimia. Tämän 
illan ohjelmistoon ei soitto saanut kuulua. 
Erkillä oli herttainen tapa seurustella vie¬ 
raiden kanssa. Hän soitti niin kauan, että 
vieraat luikkivat tiehensä. Mutta tänä ilta¬ 
na ei viulu saisi pilata suklaakakun vaiku¬ 
tusta. Suloinen Saara ei näet ollenkaan 
pitänyt musiikista, paitsi tanssimusiikista 
tietysti. Hyvät kakut, komeat pojat, kas 
siinä Saaran erikoisala. Tipulilla oli nyt 
taijottavana molempia. 

Kunniavieras Saara sekä esiliinat Elli ja 
Ampiainen myöhästyivät. Isäntäväki is¬ 
tahti kahvipöydän taa. Sokerimalja pujot- 
telihe posliinisten salakarien lomitse hei¬ 
dän ulottuvilleen. Heillä ei ollut minkään¬ 
laista tarkoitusta tyhjentää tai edes vajaut- 
taa sitä. 

”Kunpa nämä kaksi kirottua vuotta 
luiskahtaisivat salamana loppuun, että 



vihdoinkin voisin omistautua viululleni.” 

”Sitten sinusta tulee suuri herra ja kuu¬ 
luisa taiteilija. Anna Tipuli Pusua et enää 
muistakaan.” 

'Tarttukoon kieleni kitalakeeni, jos sen 
teen!” 

”Älä niin! Katketkoot kielet viulustani, 
olisi parempi sanoa!” 

”Tipuli, sinun täytyy ruveta taiteilijak¬ 
si!” 

”Vai ei muuta kuin ruveta! Minä luulin, 
että taiteilijaksi synnytään. No? Minkä tai¬ 
delajin luulet minussa uinuvan?” 

"Sinähän laulat, piirustat, lausut, soitat, 
näyt...” 

"Tarkoitatko, että arvalla ratkaisisin, 
minkä niistä ottaisin erikoisalakseni?” 

"Sinulla on mahdollisuuksia niihin 
kaikkiin.” 

"Sepä juuri kamalinta onkin. Osata 
rääppiä vähän kaikkia, mutta ei mitään 
kunnolleen. Loppujen lopuksi tunnen 
pyöristyväni nollaksi.” 

"Sinä et ole nolla. Sinä olet viisain tyttö, 
mitä olen koskaan tavannut. Valitse alak- 



sesi musiikki, piano! Opiskelemme yhdes¬ 
sä. Sitten rupeat säestäjäkseni. Kierrämme 
yhdessä maailmaa, kokoamme laakerei¬ 
ta.” 

”En välitä laakereista, mutta rahaa tah¬ 
toisin hankkia, paljon rahaa.” 

”Rahaa! Mitä sinä rahalla?” 

”Antaisin mennä. Olisi niin hurjan ki¬ 
vaa, jos saisi aina suklaakakkua kahvin 
kanssa, saisi ostaa kauniita vaatteita itsel¬ 
leen, ja äiti voisi ottaa silloin kaksi palveli¬ 
jaa, isä rakentaisi oman kodin, Taunon 
velat maksaisin. Minä olen kyllästynyt 
köyhyyteen.” 

”Ei sinusta tule taiteilijaa, jos sinä rahaa 
ajattelet. Taiteilijalle raha on mitätön si¬ 
vuseikka. Hän on kuin taivaan lintu, ei 
hän kylvä, ei...” 

”Älä höpise ja rupea totuutta verhoa¬ 
maan lainalauseilla! Mitä on maine taitei¬ 
lijalle? Rahaa, rahaa! Mitä kuuluisampi, 
sitä enemmän hän saa rahaa. Eikö jonkun 
taiteilijan puku ole omaisuus? Eikö ...” 

Erkki pyöräytti sokeripalan suuhunsa. 
Hän seisoi hengessään komeassa frakkipu- 



vussa ihastuneen yleisön edessä. Kukkia 
sateli. Kauniit naiset hymyilivät. Koko 
maailma puhui Erkki Erosesta. 

”Eikö Erkki Eronen ole ruma nimi?” 
keskeytti Erkki äkisti Tipulin, joka par¬ 
haillaan pauhasi maineen muuttamisesta 
rahaksi. 

"Minusta se ei ole rumempi, ei sievempi 
kuin monet muutkaan nimet.” 

"Erkki Eronen”, tavaili Erkki. "Ei, ei se 
miellytä minua. Olen ajatellut ottaa jon¬ 
kin italialaisen nimen. Niin tekevät monet 
muutkin ...” 

"Hullut”, pilkkasi Tipuli. "Minä tiedän. 
Ota nimeksesi Pia Desideria! Pitäähän 
toki taiteilijalla olla kirkkohistoriasta hyö¬ 
tyä. Taikka Theo Calli, atsteekien temppe¬ 
lin mukaan.” 

"Sinä pilkkaat!” 

"Minä pilkkaan aina sellaista ihmistä, 
joka koettaa nimellä tehdä itsensä kuului¬ 
saksi eikä itse tehdä nimeään mainehik¬ 
kaaksi." 

Sinä hetkenä kohosi sokerimalja ilmaan 
taiteilijaparin nenän alta. Augusta Eronen, 



talouskoulun johtajatar, seisoi yleväryhti- 
senä pöydän toisella puolella melkein tyh¬ 
jä sokerimalja kädessään. Tipuli, joka oli 
syönyt vain viisi sokeripalaa, sai osakseen 
ankarimmat torat. Pääasiallinen sokeri- 
lokki livisti käpälämäkeen järjestämään 
sisarellisesti pöyhennettyjä hiuksiaan. 

Augusta-neiti, Tipuli ei uskaltanut edes 
hiljaisessa hengessään sanoa häntä pelkäk¬ 
si Augustaksi, Erkin vanhin sisar oli per¬ 
heen ainoa lopullisesti naimaton tytär. 
Kihloissa hän oli nykyään kolmatta kertaa 
ja ehtisi luultavasti olla vielä toiset kolme 
kertaa, sillä vasta viidentoista vuoden pe¬ 
rästä hän olisi viisikymmenvuotias. Ko¬ 
mea nainen hän oli, pitkä, paksuja punak¬ 
ka. Mutta aijai, miten tuhannenvietävän 
saita ja kiukkuinen! Joka toinen päivä hän 
pistäytyi isänkodissaan nuuskimassa kaik¬ 
ki paikat, ja mamma Eronen sai silloin 
varmoja oikaisuja, että tällainen tuhlaa¬ 
vaisuus veisi vanhukset kerran vaivaista¬ 
loon. 

Tipuli oli Augusta-neidin silmätikku. 
Tyttö söi liian paljon ja maksoi liian vä- 



hän. Sen hän sai myös kuulla yhtä usein 
kuin mamma Eronen oikaisuosansa. Mo¬ 
lemmat olivat kuitenkin yhtä kovakorvai¬ 
sia, etteivät edes vastanneet Augusta-nei- 
din pajatukseen. Päinvastoin mamma luu¬ 
li rakkaan ”lapsen” olevan sairaan, jos sel¬ 
lainen ihme tapahtui, että Augusta jätti 
oikaisut antamatta. 

Mamma Eronen kertoili, että Augusta- 
neiti itse purki edelliset kihlauksensa. Mie¬ 
het eivät olleet tarpeeksi sivistyneitä. Vä¬ 
listi voi vaillinainen sivistyskin olla onnek¬ 
si, ajatteli Tipuli ja toivoi, että nykyisen 
sulhasen sivistys alkaisi rakoilla morsia¬ 
men silmissä. Tyttö kulta sääli miespolois- 
ta, joka oli pyöreä ja punakka kuin Kri¬ 
min omena. Varmasti puna poskilta puto¬ 
aisi, liha luista livistäisi, kunhan rakas vai¬ 
mo vierellä jokaisen suupalan laskee. 

Sokerin kallis hinta, sen vaikea saanti, 
uhkaava elintarvepula valuivat yhtenä 
koskena Tipulin niskaan. 

Erkki ilmestyi jälleen saliin. 

”Kuule, Akusta, älä kaakata, kun et 
muni kumminkaan!” neuvoi hän veljelli- 



sesti turvallisen välimatkan päästä. 

Se vasta oli tuulta purjeisiin. Onneksi 
helähti ovikello. Molemmat lipitettävät 
ryntäsivät kipin kapin avaamaan. Vieraat 
saapuivat. 

Augusta-neiti seisoi keskellä lattiaa kuin 
Rubensin madonna. Hän ei tehnyt pienin¬ 
täkään poistumiselettä. Täytyihän hänen 
vartioida suklaakakkua, ettei sitä aivan 
perustuksia myöten syötäisi. 

Elli ja kaunis Saara istuivat totisina kuin 
hierin jäähtyneessä puurossa. Ampiaisen 
jalat sensijaan heiluivat kuin riusa riuskan 


puijan kädessä. Ääh, sitä poikaa! Pitäisi 


nyt säärensä alallaan, muuten pian kuul¬ 
taisiin esitelmä mattojen kalleudesta ja 
vieraista, jotka eivät osaa antaa niille nii¬ 
den oikeata arvoa. 

Rubensin madonna rykäisi ja heitti val¬ 
mistavan silmäyksen heiluviin sääriin. 

Tipuli siirsihe Ampiaisen sivulle. 

”Pidä koipesi kohdallaan! Tuo vanha 
korppi alkaa muuten koikkua.” 

”Mitä hittoa te hänestä tänne olette 
haalineet? Livistän kohta tieheni.” 



”Paha kasvaa kylvämättä.” 

”Tipuli, on sopimatonta seurassa kuis¬ 
kutella!” neuvoi talouskoulun johtajatar. 

Tyttöjen selät oikenivat entistään suo¬ 
remmiksi. Ampiaisen jalat alkoivat hieroa 
mattoa. Erkki kiemurteli tuolilla kuin 
kirppujen ahdistama kahlekoira. 

Tipuli ei jaksanut istua paikoillaan. Hän 
ryntäsi keittiöön. Hyviä neuvoja kaivat¬ 
tiin. Augusta-neiti oli saatava talosta pois, 
maksoi mitä maksoi. Hän ja leipomansa 
kakku kumoaisivat muuten toistensa vai¬ 
kutuksen. 

Augusta-neiti siirteli silmiään vieraasta 
toiseen etsien, kenet hän nielisi. Poistuja 
oli paras pala. Niinpä saivat Saara ih¬ 
meekseen, Elli harmikseen, Ampiainen 
ilkkuakseen, Erkki hävetäkseen kuulla, 
miten tyhmä ja kyvytön Tipuli oli. Erkin 
avulla hän läksyistäänkin selviytyi. Ellei 
Erkki lukisi hänen kanssaan joka ilta, niin 
aikoja sitten tyttö olisi jo luokalle jäänyt. 

Tipulin vasen korva ei ehtinyt soida, niin 
innokkaasti hän ryntäsi ulos toimittamaan 
"laskuvirhettä” pois suunnitelmistaan. 




Viiden minuutin kuluttua kilahti Ero¬ 
sen puhelin. Johtajatarta vain kehoitettiin 
tulemaan talouskoululle, siellä oli sattunut 
pieni vahinko. 

Johtajatar nousi mennäkseen, eivätkä 
hänen piirteittensä viivat ennustaneet hy¬ 
vää ”pienen vahingon” aikaansaajille. Oli¬ 
pa johtajattarella vielä niin kiire, ettei jou¬ 
tanut hyvästiä nyökkäämään portissa vas¬ 
taan tulevalle Tipulille. 

Tämä ei kyllä kuulu asiaan, mutta mai¬ 
nittakoon kumminkin, että talouskoululla 
oli todella sattunut pieni vahinko. Tytöt 
olivat särkeneet telmiessään ison liemi- 
maljan. Sitä he vain eivät saaneet selville, 
kuka hävytön oli johtajattarelle soittanut. 

Mutta Tipulin suunnitelmasta oli las¬ 
kuvirhe” poissa. Jo tuntui ilo ilolle, riemu 
riemulle remahti Erosen salissa. Kynittiin 
hiukan opettajakuntaa. Laitettiin tulevai¬ 
suuteen muutamia polkuja. Syötiin suk- 
laakakku perustuksiaan myöten. Puhut¬ 
tiin karmivia juttuja mustista autoista 
naisryöstöineen. Mestattiin melkein kaik¬ 
ki ryssät ja suurin osa ranskalaisia ynnä 



miljoona engelsmannia. Saksalaisia ylis¬ 
tettiin, ja Suomen poikien salaperäisestä 
häviämisestä kuiskittiin, kuin nähtäisiin 
heidän parhaillaan livahtavan rajan yli. 
Aijai! Se oli hirveän jännittävää. Aivan 
sydän kutistui ajatellessa kuin etana kyl¬ 
mässä kädessä. Lopuksi siirryttiin kummi¬ 
tusjuttuihin ja spiritismiin. Kaunis Saara 
tuntui erikoisesti uskovan henkimaail¬ 
maan. 

Tipuli, joka tänä iltana näkyi erikoisesti 
huolehtivan Saaran henkisestä ja ruumiil¬ 
lisesta hyvinvoinnista, hankki paperin. Sii¬ 
hen piirrettiin kirjaimet kehään. Kehän 
keskelle sijoitettiin kello. Jokainen pani oi¬ 
kean etusormensa keveästi kellon päälle. 
Työntää ei saanut, piti uskoa lujasti, niin 
kello ihmeitä kertoisi. 

"Nielen algebrani kansineen, jos tuo 
kello heiluu muuten kuin työntämällä”, 
epäili Ampiainen. 

”Usko, usko ja ole hiljaa!” neuvottiin. 

Kello tikitti ikäänkuin hätäisemmin, 
mutta liikkeelle se ei lähtenyt. 

"Ampiainen pois pelistä! Hän ei usko, 




siksi ei kello liiku”, sanoi Tipuli. 

Ampiainen sai potkut. Hän vetäytyi Er¬ 
kin huoneeseen uhratakseen uunin edessä 
”tulenjumalalle”. 

Jopa kello kierähti ja lähti liikkeelle. 

”Mitä kysytään?” 

”Pääsenkö minä naimisiin?” ehätti Ti¬ 
puli. 

”Pääset toki!” huusi Ampiainen toisesta 
huoneesta. "Elleivät muut sinua koijaa, 
niin teen sen minä.” 

Kaikessa kiireessä Tipuli irvisti Ampiai¬ 
selle. 

”Et ikinä”, vastasi säälimätön kello. 

”Se henki on kuuro ...”, aloitti Ampi¬ 
ainen, mutta silloin Tipuli paiskasi väli¬ 
oven kiinni. Kylässäkään ei Ampiainen 
osannut olla ilkeyksiään latelematta. 

"Pääsenkö minä naimisiin?” tiedusteli 
Elli. 

"Kahdesti.” 

”Ooo! Hän pääsee kahdesti naimisiin! 
Hänen ensimmäinen miehensä kuolee.” 

"Tai ottaa eron”, pisti Ampiainen oven 
raosta. 



"Ampiainen!” kiljaisi Tipuli unohtaen 
kokonaan olevansa vieraanvarainen, koh¬ 
telias emäntä, jolloin tämä taas hetkeksi 
hävisi raosta. 

"Kysytään pääseekö Saara?" 

"Tietysti hän pääsee. Turha sellaista ky¬ 
syä! Tiedustellaan Saaran tulevan miehen 
tuntomerkit", kehoitti Erkki, joka oli 
koko illan ollut vaitelias ja nauttinut Saa¬ 
ran läsnäolosta. 

"Joooo!" innostuivat Tipuli ja Elli. 

"Älä ylenkatso kättä, joka on omasi vie¬ 
rellä! Se sinut kerran kunnian kukkuloille 
johtaa", tavasi kello. 

"Kaunis Saara, älä tartukaan Tipulin 
käteen. Se on aiottu kokonaan minun ta¬ 
luttamistani varten." 

"Ampiainen!" Tipuli karkasi julmistu¬ 
neena opettamaan Ampiaiselle tapoja. 

"Joko sinä nyt annat kätesi minulle? 
Ajattelin, että sentään ensiksi kävisimme 
koulun kunnialla loppuun..." 

"Nauta!” sanoi Tipuli, kun Ampiainen 
päästi hänen kätensä omistaan vapaiksi. 
Ampiaisesta oli paisunut oikea Goljat, jos- 



ta oli huijari metkaa kiusata pientä, hinte¬ 
lää toveria. Tipuli mestasi Ampiaisen sil¬ 
millään. 

"Ettekö nyt voisi olla riitelemättä?" 
pyysivät toiset. 

"Ampiaisen kanssa on aivan mahdo¬ 
tonta olla sovussa." Tipuli melkein nyyh¬ 
ki. 

"No, minä olen hiljaa kuin myyrä", lu¬ 
pasi Ampiainen, "pikku kultanen rupeaa 
muuten itkemään". 

"Ampiainen, muista, että olet kylässä!" 
sanoi Elli. 

Spiritistinen henki oli merkillisen suo¬ 
pea Saaralle ja Erkille. Elliäkin se ilahdut- 
teli. Tipulille se lupaili kaikenlaisia karvai¬ 
ta asioita. Ampiaista ei henki ollenkaan 
sietänyt. 

Elli ja Saara olivat pyhän innostuksen 
vallassa. Taisi Erkkikin kuulua uskovai¬ 
siin. Ampiainen oli auttamattomasti epä¬ 
uskoinen, ja Tipuli syytti, että joku oli 
työntänyt kelloa. Elli, Saara ja Erkki heti 
vannomaan, etteivät he sitä ainakaan teh¬ 
neet. 



Siitä illasta lähtien Saara seurusteli us¬ 
kollisesti Erkin kanssa koko kouluajan. 
Henkien käskystä. Mutta kun kunnian 
kukkulat vielä häämöttivät kaukana, meni 
Saara ylioppilaaksi päästyään erään van¬ 
han, rikkaan leskimiehen rouvaksi. Erkki 
soi sen täydellä riemulla tapahtua. Hänellä 
oli silloin jo uusi ”Saara” ihailtavanaan. 

”Miksi sinä, iso mies, olet aina ilkeä 
Tipulille?” nuhteli Elli Ampiaista, kun 
tämä saattoi hänet ritarillisesti kotiin ja 
käyttäytyi moitteettomasti kuin nuori her¬ 
ra konsanaan. 

”Sinun tähtesi, Elli, koetan olla hyvä 
pienelle, äkäiselle ystävällesi”, lupasi Am¬ 
piainen. 

Seuraavana päivänä Elli tunnusti ystä¬ 
välleen Tipulille kautta rantain, että Am¬ 
piainen oli hurjan miellyttävä poika, ja sit¬ 
ten hän punastui nenän latvaan saakka. 

Tipuli ei virkkanut mitään, puristi ym¬ 
märtäväisesti ystävän käsivartta. 

”Sinun tähtesi, Elli, koetan olla hyvä 
isolle, äkäiselle ystävällesi”, lupasi Tipuli 
uhrautuvaisena. 



Siitä lähtien nähtiin Ampiainen melkein 
joka ilta Tipulin ja Ellin kanssa kävele¬ 
mässä. 

Rakkaille spiritistisille hengille avaruuk¬ 
sien eetterissä lähetti Tipuli nöyrän an¬ 
teeksipyynnön, että oli puuttunut hänelle 
kuulumattomaan tehtävään. Ehkäpä hen¬ 
gillä oli kiire häärätä silloin muualla ja sik¬ 
si eivät tilaisuuteen saapuneet. Ehkäpä he 
olivat kiitollisia Tipulille hänen antamas¬ 
taan avusta. Kuka sen tiesi! 

Venäjän itsevaltias tsaari oli pantu pois 
viralta. Valtakunta vietti riemuisaa vallan¬ 
kumousta. Soltut marssivat punaisin li¬ 
puin pitkin katuja ja koettivat laulaa rans¬ 
kalaisten vallankumousveisua. Vanhan 
vallan kannattajat koljattiin talteen. San¬ 
tarmina ja santarmien kätyrinä pidettiin 
jokaista, jolla ei nähty punaista nauhan- 
kaistaletta roikkumassa. 

Koululaiset viettivät oikein perinpohjai¬ 
sen vallankumouksen. Sellaisia juhlia ei 
näet satu joka päivä. Ranskantunnilla 
luettiin "Marseljeesi” ulkoa. Välitunnilla 
laulettiin sitä pihalla alaluokkalaisten suu¬ 
reksi kateudeksi. ”Deutschland, Deutsch¬ 
land iiber alles”, jonka johtaja jokin aika 
sitten revitti saksan oppikirjasta pois kor¬ 
keiden herrojen määräyksestä, mutta joka 
siitä huolimatta oli erinomaisesti säilynyt, 
liimattiin nyt venäjän kirjan etusivulle. 



Ampiainen laittoi keisarin kuvalle piipun 
suuhun. 

Ja Saara, Erkin hellien tunteitten kohde, 
sairasti sikotautia. 

Sikotauti ei ole runollinen tauti. Se tekee 
ihmisen niin sikamaisen näköiseksi. Eikä 
rumakaan ihminen tahdo olla edes kau¬ 
niin sian näköinen. Kauniille Saaralle oli 
sikotauti täydellinen kuritushuone ja van¬ 
kila. Hän ei päästänyt Erkkiä tervehdys- 
käynnille luokseen. Tipulin hän kyllä las¬ 
ki. Tipuli oli Erkin lähettiläs ja vei Saaralle 
kukkia. 

”Kuinka hän voi?” kysyi Erkki. 

”Hyvin vain”, vastasi lähettiläs. ”Kaula 
oli vain niin paisunut, että siitä huoleti sai¬ 
si parin kärrinrumpuja.” 

Erkki-parka oli kovin yksinäinen ja ma¬ 
sentunut. Hän antoi palttua keisarin ku- 
kistusriemulle. Saaran kuvalle hän soitteli 
”Teit oikein, ystävä ainoo”. 

”Kun sikotautiin sairastuit”, jatkoi Ti¬ 
puli. Hän pilkkasi aina Erkkiä ja Saaraa, 
vaikka nämä pitivät häntä lemmenlähetti- 
nä. Siinä oli oikea nahjuspari, jota piti 



taluttaa kädestä, vetää nenästä kuin pieniä 
lapsia. 

Erkki käänsi pilkkakirveelle selkänsä. 
Tyttö oli todella pahankurinen, mutta niin 
perin tarpeellinen. 

"Tässä on sinulle vallankumousrusetti", 
tarjosi Tipuli. 

"Vie hiiteen koko rusetti!" 

Tyttö teki työtä käskettyä, heitti punai¬ 
sen silkkirusetin uuniin. 

"Johan minä sanoin Saaralle, ettet sinä 
siitä huolisi. Hän ei uskonut. No, nyt sen 
näki." 

Rakas viulu ja jousi kolahtivat pöydälle. 
Silkkirusetti ei ollut enää pelastettavissa. 
Erkki näki vain hajoavan tuhkakasan. Nyt 
julmistui ylkä. Hän nosti aavistamatto¬ 
man puhemiehen syliinsä ja kantoi hänet 
pihan korkeimpaan lumikasaan. Tipuli oli 
tällaisesta ennen kuulumattomasta hyök¬ 
käyksestä niin ällistynyt, ettei hoksannut 
edes vastaan harata. 

Tuntia myöhemmin ylkä pisti lauhtu¬ 
neena nenänsä, Tipulin huoneeseen pyy¬ 
täen tätä ulos kanssaan. 



"Lähden, mutta sinun on kohdeltava 
minua kaikella asiaan kuuluvalla kunnioi¬ 
tuksella.’’ 

"Mitä tarkoitat asiaan kuuluvalla kun¬ 
nioituksella?" 

"Paljoa. Sinun on kuljettava kanssani 
kuin olisin itse Saara." 

"Sitä en tee milloinkaan." 

"Mene sitten yksin! En viitsi kulkea sel¬ 
laisen miehen kanssa, joka voi milloin ta¬ 
hansa pujahtaa tiehensä tuntemattomaan 
poikasakkiin, kahvilaan tai elokuviin sa¬ 
naakaan virkkamatta ja jättää daaminsa 
yksin kadulle.” 

"Teenkö minä niin?" 

"Kuka muu niin tekisi?" 

”Ääh! Tule nyt! Lupaan kohdella sinua 
kaikella kunnioituksella.” 

Kädet syvällä takkien taskuissa kulkivat 
toverukset torille päin, missä sotilaat, nai¬ 
set ja huligaanit veljeilivät. He eivät vai¬ 
vanneet toisiaan pakinalla. Molemmat oli¬ 
vat omissa mietteissään. Erkin sielu soitti 
sonaattia Saaralle. 

Meluava parvi töksähti toveruksia vas- 

taan. Päästäkseen turvallisemmin pois pii¬ 
rityksestä Tipuli tarttui lujasti Erkin käsi¬ 
varteen. Vaikkei tällä ollutkaan miehen 
sisua, oli hänellä onneksi miehen koko ja 
näkö. 

Erkin sielu palasi temppeliinsä Saaran 
luota. 

”Mitä nyt?” kysyi hän ja katsahti ällisty¬ 
neenä ympärilleen, kun ei päässyt liikku¬ 
maan eteen, ei taa. 

Erkki, joka tähän asti oli elänyt viulul¬ 
leen ja välisti vähän Saaralleen, hoksasi 
nyt ensi kerran, että hänen yksityistä va¬ 
pauttaan sorrettiin. Uneksivat silmät lei¬ 
mahtivat. Hän puristi pienen käden lujasti 
kainaloonsa. Komeana, päätänsä pidem- 
pänä hän seisoi aikoen jatkaa muitta mut¬ 
kitta matkaa. 

Kahdeksan pistintä välähti. Tipuli kil¬ 
jahti. Kansaa kasaantui ympärille. 

”Mitä haluatte?” Erkki vapisi voimatto¬ 
masta vihasta. 

”Noori mees seuramas meitä!” 

”En ole tehnyt mitään, mikä oikeuttaisi 
teitä hyökkäämään kimppuuni.” 



"Vastustamas esivalta.” 

"Hiiteen kaltaisenne esivalta!” 

”Mite sanomas?” 

"Laskekaa tämä neiti menemään. Hän 
ei ainakaan ole tehnyt mitään esivaltaa 
vastaan.” 

Tipuliko olisi mennyt kotiin ilman Erk¬ 
kiä? Ei ikinä! Mamma ja Augusta-neiti 
söisivät hänet kastikkeetta, jos hän jättäisi 
Erkin. Tyttö tarttui molemmin käsin po¬ 
jan käsivarteen. 

"En minä lähde minnekään”, sanoi 
hän. 

"Flikuski seuramas kans”, päättivät rys- 
sät. 

"Kettee ne kulettaavat?” kyseli kansa. 

"Mies ja nainen näkkyy oleva.” 

"Mittää noo tehnä?” 

"Hyvinkös nuo lie tehnä mittää.” 

"Noo vanaha valla kannattajia. Niillä 
eijoo punasta rusettia. Noo keisari ja Ras- 
putiini ystäviä”, kiljui tikkuenkeli soltun 
kynkässä. 

Poliisimestarin silmät pöllähtivät suu¬ 
riksi, kun hän kaupungintalon portilla sat- 



tui erään upseerin seurassa tulemaan saat¬ 
tuetta vastaan. Pidätetyt sattuivat ole¬ 
maan poliisimestarin perhetuttavia, hänen 
tyttärensä Ellin ystäviä ja tovereita. 

Poliisimestari pysäytti saattueen. 

”Rakkaat lapset, mitä te nyt olette teh¬ 
neet?” 

”Setä kysyy noilta!” vastasi Erkki. 

Tipuli hiivittäytyi poliisimestarin tur¬ 
viin. Hiukan aikaa paruskia puhuttuaan 
hän sai pidätetyt vapaiksi. 

”Teillä pitää olla punainen nauhanpala 
vallankumousmerkkinä”, sanoi poliisi- 
mestari. 

"Vieläkö isompi?” kysyi Tipuli tem- 
maisten vallattomasti lakin päästään. Pää¬ 
laella lehotti suuri, tulipunainen ruusuke. 

"Krasiivaja dievotshka”, sanoivat ryssät 
leppyneinä. 

Erkki mumisi jotain "helvetin” tapaista. 
Tipuli jo suorastaan säteili. Olihan tällai¬ 
nen ihana seikkailu tipahtanut taivaan 
lahjana yksitoikkoiseen koululaiselämään. 
Ja eihän hän olisi ollut nainenkaan, jollei 
kauniiksi sanominen olisi mieltä valaissut. 



Huomenna ei olisi jutusta puutetta. 

Mutta Erkki ei ollut enää Erkki. 

Kun Tipuli illalla meni hänen huonee¬ 
seensa Biologia kainalossa iskeäkseen hä¬ 
nen ja omaan kalloonsa Surkastuneet eli¬ 
met, loiselämän ja atavismin”, nousi Erk¬ 
ki tuoliltaan ja tuli askelen tyttöä vas¬ 
taan. 

"No?" hämmästeli Tipuli. Hänen edes¬ 
sään ei seisonut veltto, haaveksiva nahjus, 
vaan suoraryhtinen, vakavakatseinen 
mies. 

"Kiitos avustasi, Tipuli! Olen sinulle 
paljon velkaa. Tästä lähtien koetan tulla 
omin neuvoin toimeen. Tahdon olla mies, 
en nahjus. Miehiä tässä maassa ennen 
kaikkea tarvitaan nyt. Aloitan läksyistä." 

"Erkki, tuollaista puhetta kuuntelen 
mielelläni." 

"En aio puhua, toimia aion.” 

Ja Erkki piti sanansa kuin mies. Keväällä 
siirrettiin hänet parhaana oppilaana kah¬ 
deksannelle. Ampiainen oli toinen. Tipuli 
vasta kymmenes. 

Oli puhjennut sota, kansalaissota. Koulut 
olivat suljetut, toimivat kasarmeina ja sai¬ 
raaloina. Koulupojat, aina pienintä nap¬ 
pulaa myöten, olivat sotatoimissa, suurin 
osa rintamalla saakka. Niin oli veriseksi ja 
synkäksi kääntynytkin se vuosi, jonka piti 
olla Tipulin ja hänen tovereidensa riemu¬ 
vuosi, ylioppilaaksitulovuosi. 

Tipuli käveli kädet syvällä takin taskus¬ 
sa pitkin tyhjiä katuja. Hänellä oli niin 
turkasen ikävä. Tauno oli Helsingissä, ei 
tiedetty, oliko hän hengissä vai ei. Kotipi- 
täjästä ei saatu tietoja. Huhuja oli liikkeel¬ 
lä, että se oli valkoisten hallussa, mutta 
kun sen ja Kaupungin välillä olevalla 
alueella olivat vielä punaiset isäntinä, niin 
varmaa tietoa ei ollut. 

Tipuli meni Teollisuuskoululle, jossa oli 
suojeluskunnan kanslia. 

”Onko tullut tietoja Satasalmelta?” ky- 



syi hän eräältä opettajaltaan. 

"Eilen tuli. Se on valkoisten hallussa, 
mutta heillä ei ole aseita. Eräs mies tuli 
sieltä. Hänet oli lähetetty hakemaan asei¬ 
ta. Nyt ei mies perha ..opettaja pysäh¬ 
tyi. Ei sentään sopinut sota-aikanakaan ki¬ 
rota oppilaan kuullen. Hän hymähti. 
"Mies ei tahdokaan palata asekuorman 
kanssa. On pelkuri raukka. En tiedä, mistä 
saisin miehen, joka osaisi ajaa talviteitse 
Satasalmelle. Siellä tarvitaan kipeästi asei¬ 
ta." 

Tytön silmät leimahtivat. 

"Jos kerran satasalmelainen mies on 
pelkuri, niin täytyy näyttää, etteivät Sata- 
salmen naiset pelkää. Minä lähden vie¬ 
mään asekuorman. Kyllä minä Satasal¬ 
melle osaan talvella ja kesällä." 

"Mutta”, esteli opettaja, "se on hengen¬ 
vaarallista hommaa. Tie menee punaisten 
alueen läpi. Jos asekuorma saadaan kiinni, 
on sen ajajalla viimeiset hetket käsissä." 

Tipuli valahti kalpeaksi kuin olisi jo 
joutunut punaisten käsiin. Rohkeuttaan 
hän ei menettänyt. 



"Nykyään olemme kaikki hengenvaa¬ 
rassa. Moni arvokkaampi henkilö kuin 
minä on saanut uhrata henkensä isän¬ 
maan hyväksi. Miksi en minä saisi? Sitä¬ 
paitsi minä ehkä kuitenkin voisin viedä 
asekuorman varmemmin punaisen seu¬ 
dun ohi kuin mies. Naisiahan ei sentään 
niin paljon epäillä.” 

Parin tunnin perästä ajoi kaupungista 
jäälle hevonen, jossa istui turkkiin ja shaa¬ 
liin huolellisesti kääriytynyt talonpoikais- 
nainen. Suuret koirannahkarukkaset kä¬ 
dessä hän ohjasteli laihaa hevoskaakkia. 
Reen sevillä oli sokeria, kahvia, jauhoja 
ym. tavaraa, mitä maalaiset kaupungista 
tuovat. Mutta reen pohja oli kaksinkertai¬ 
nen, ja lautojen välissä oli pomahtavaa ja 

.. . • • •••• 

räjähtävää. 

Eivät yksinäisen ajajan ajatukset olleet 
iloista laatua. Väkisinkin tuli mieleen raa- 
televia pistimiä, rääkkäyksiä, kidutuksia. 
Kunpa ne edes heti ampuisivatkin! Kuol- 
tavahan kerran oli. Mutta jos ensin pistel¬ 
lään ruumiiseen monta reikää ja sitten 
vasta tulee kuolema, niin... Nuori ruu- 




mis värähti kauhusta. Hän koetti ajatella 
jotain hauskaa. Ei. Hauskoja ajatuksia ei 
enää ollutkaan. Kaikki elämän riemut te¬ 
kivät vain kuoleman kauheammaksi. Hän 
otti piiskan ja hätisteli hevostaan liuk¬ 
kaampaan liikkeeseen. Ikäänkuin karkoit- 
taakseen kiusalliset ajatukset, hän hosui 
piiskalla ympärilleen. Monesti teki mieli 
vilkaista taakseen, niemien ja saarien suo¬ 
jaan katoavaan kaupunkiin, mutta hän ei 
uskaltanut. Hän oletti, että kaupunki oli jo 
kaukana. Paluu sinne mahdotonta. 

"Tipuliiii!” 

Mitä? Joko pelko oli niin hänen her¬ 
monsa turruttanut, että hän jo kuuli ole¬ 
mattomia. 

”Tipuli, pysäytä!” 

Se ääni tuli takaapäin. Varmasti kiusaa¬ 
ja, joka koetti häntä vietellä palaamaan 
kaupunkiin. 

”Tipuli, kuuletko, pysäytä!” 

Ei! Varmasti siellä sentään oli ihminen, 
koska hevonen tuntui puhaltavan melkein 
Tipulin niskaan. Ja ääni oli niin tuttu. 

Tipuli kumartui katsomaan taakseen. 



Hevonenhan siinä tuli aivan hänen re¬ 
kensä takana. Ampiainen huuteli hänelle 
reestään. 

Tipuli pysäytti hevosensa. Varmaankin 
oli unohtunut jotain kaupunkiin, ja Ampi¬ 
ainen oli tullut sitä hänelle tuomaan. 

Poika nousi reestään, tuli Tipulin luo. 

”No?” 

”Mene sinä tuohon hevoseen ja palaa 
sillä kaupunkiin. Minä vien kuorman pe¬ 
rille. Oli muuten hävytöntä lähettää nai¬ 
nen tällaiseen tehtävään, kun vielä mie¬ 
hiäkin oli sen verran jäljellä.” 

Tipulin rohkeus palasi. 

”En minä lähde minnekään. Palaa itse 
kaupunkiin! Kuka sinut tänne käski?” 

”Tämä on totta. Esikunta minut lähet¬ 
ti.” 

”Näytä käsky!” 

”Käsky! Tässä on käskyä tarpeeksi.” 

”Jaa, mutta minä en sellaisia käskyjä 
usko. Nyt ollaan virallisissa asioissa. Mistä 
tiedän, vaikka veisit kuormani suoraan 
punaisten päämajaan. Näytä esikunnan 
käsky, niin heti tottelen! Ellet, niin 



palaa kotiisi!” 

”Saakelin tyttö!” 

”Älä siinä kiroile, vaan mene tiehesi!” 

”Minä heitän sinut väkisin pois rees¬ 
tä.” 

”Siitä ei tule mitään. Tulen toisella he¬ 
vosella perästäsi, sillä kuormaani minä en 
jata. 

”Rakas Tipuli, ole nyt järkevä! Tämä ei 
ole tyttölasten leikkiä.” 

”Ei olekaan, tämä on kypsyneiden ih¬ 
misten, ja siksi on sinun parasta ajoissa 
ymmärtää, etteivät tässä asiat puheista pa¬ 
rane.” 

Ampiainen kiroili kuin kivikon kyntä- 

• •• 
ja. 

”No, odota sitten, niin tuon reestäni sul- 
le paketin!” 

Ampiainen käänsi hevosensa. Yhtäkkiä 
hän sivalsi sitä piiskalla niin, että se lähti 
säikähtyneenä juoksemaan täyttä neliä 
kaupunkiin päin. Itse Ampiainen heittäy¬ 
tyi Tipulin viereen. 

Nyt Tipuli raivostui. Hän riiteli ja hauk¬ 
kui, houkutteli ja uhkaili, tyrkki ja tuuppi, 



koetti saada Ampiaisen pois reestä konstil¬ 
la millä tahansa. Mutta Ampiainen käp¬ 
ristyi kuin siili kokoon. Tipuli ei mahtanut 
hänelle mitään. Lopulta hän vaikeni. Ai¬ 
noastaan äänekäs hengitys ilmaisi, etteivät 
tytön rinnassa erikoisen hellät tunteet pa¬ 
laneet. 

Näin he olivat ajaneet jo kolmisenkym¬ 
mentä kilometriä. Ilta pimeni. He joutui¬ 
vat lähelle punaista aluetta. 

”Me menemme nyt ensimmäiseen ta¬ 
loon hevosta syöttämään. Sinun on paras¬ 
ta riisua pois tuo valkea nauha käsivarres¬ 
tasi”, murahti Tipuli. 

”01etko varma, ettei punaisia ole siinä 
talossa?” 

”En, mutta jos et uskalla tulla mukaan, 
niin ala tallustella takaisin kotiisi. Hevo¬ 
sen täytyy saada levätä, muuten se ei jak- 

sa. 

Ampiainen oli ylen tottelevainen. Oike¬ 
astaan hän oli hyvin kiitollinenkin, ettei 
tyttö ollut ottanut hänen taijoustaan vas¬ 
taan. Mihinkäpä hän olisi osannutkaan 
näillä oudoilla teillä. Tipuli sensijaan 



näytti tuntevan joka tienhaaran. 

"Mihinkäs sitä ollaan matkalla?” kysyi 
isäntä, kun nuoret tulivat tupaan annettu¬ 
aan ensin hevoselle syötävää. 

”Satasalmelle.” 

”Eiköön liene parasta, että kiännyttä 
hyvän siän aikana takasi. Voitte joutuva 
suveh hännän alle.” 

”Onko noita susia käynyt jo näillä 
main?” 

"Hevoset veivät ja pari lehmää, ryökä- 
leet.” 

"Kettees nää vieraat oikee ouvat?” alkoi 
emäntä. ”Tuata tyttöö minoo vissiinnii 
nähnä montai kertoo. En vua jaksa muis- 
too nimmee. Tuota nuorta miestä en 
muista nähneen.” 

Kun tuvassa ei ollut muuta väkeä sillä 
haavaa, sanoi Tipuli suoraan, keitä he 
ovat ja millä asialla liikkuvat. 

”Ka, sitten teijän on parasta lähtee het 
matkoihinne. Suatte meiltä levännee hevo- 
se. Nyt ne, ryökäleet, tanssiivat niihen leh- 
märuatoihin ympärillä, jotka pari tuntia sit¬ 
ten meiltä veivät, eivätkä vahi tietä.” 



Niin tehtiin. Ja Ampiainenkin sai rengin 
kamppeet yllensä. 

Se yöllinen matka läpi tienohessa vaani¬ 
van vihollisen ei ikinä muistu Tipulin mie¬ 
leen niin, etteivät kylmät väreet puistata 
selkäpiitä. Hän voi puhua siitä leikillisen 
yliolkaisesti, mutta sydäntä aina puristaa 
sen yön nimetön kauhu. Ja kuitenkaan 
eivät he koko matkalla kohdanneet ainoa¬ 
takaan elävää olentoa. Pari kertaa he näki¬ 
vät tulen tuikkivan jostain pirtistä puitten 
lomitse. Kerran kuului halli haukkuvan 
järven toisella rannalla. Mutta kuun kel¬ 
meä valo, joka valaisi pensaat ja puut aa¬ 
vemaisella hohteellaan, sai yksinäiset aja¬ 
jat tuijottamaan silmät renkaallaan jokais¬ 
ta hämäränmuotoista puukonkeloa. Ja 
kun pakkanen ruski ja paukahteli oksilla 
ja rungoissa, hätkähtivät reessä istujat, sil¬ 
lä he luulivat vihollisen ryntäävän esiin 
kätköstään. 

Noin neljä tuntia kesti matka. Koko ai¬ 
kana ei reessä vaihdettu sanaakaan. Am¬ 
piainen hoiteli ohjaksia. Tipulilla oli kä¬ 
dessään ruoska. Sitä ei tarvittu. Hevonen 



juoksi kuin sekin olisi ymmärtänyt, millai¬ 
sella asialla se liikkui. 

”Satasalmen raja!” sanoi Tipuli, kun he 
ajoivat ohi pitäjän rajapyykin. 

”Valkoisten alueella”, vastasi Ampiai¬ 
nen. 

”Me olemme turvassa, Yrjö!” 

”Luojan kiitos! Kuinka pelkäsinkään — 
sinun tähtesi.” ”Ja minä - sinun.” 

He katsoivat kuutamossa toistensa sil¬ 
miin. Vaara, jonka he olivat yhdessä kes¬ 
täneet, pyyhki kaiken pikkumaisen riidan 
heidän sydämistään, jos sitä siellä todella 
lienee ollutkaan. Ampiainen sulki Tipulin 
syliinsä ja suuteli. Eikä Tipuli lyönyt Am¬ 
piaista korvalle. 

Oli kaunis toukokuun päivä. Kaupunki oli 
täynnä juhlapukuista kansaa. Oli vapau¬ 
den päivä. Kauan kaihottu vapaus oli 
koittanut. 

Parvi nuoria ylioppilaita, häikäisevän 
valkeat, uuden uutukaiset lakit päässä, kä¬ 
veli vakavana kaduilla. 

Miksi vakavana? Olivathan he juuri saa¬ 
neet lakit päähänsä, ilman tenttejä, ilman 
ylioppilaskin oituksia. 

Ei heidän sopinut riemuita. He kulkivat 
hautausmaalle. 

Miksi nuoret ylioppilaat menivät hau¬ 
tausmaalle? Ei se ole nuorten ylioppilai¬ 
den paikka. 

He menivät toverinsa haudalle, toverin¬ 
sa, joka oli antanut henkensä isänmaan ja 
heidän vapautensa puolesta. 

Lakit kädessä, avopäin he seisoivat va¬ 
kavina valkean ristin ympärillä, joka 



muistutti heille, että iloinen toveri Yijö 
Ampiainen oli poissa joukosta. Hänet yk¬ 
sin oli sota iloisesta toveriparvesta uhrik¬ 
seen vaatinut, hänet, iloisimman. 

Vaieten ottivat toverit ruusut rinnastaan 
laskien ne hiljaa valkean ristin viereen. 

Viimeisenä tuli Tipuli ristin luo. Ei ollut 
hänellä yhtään ruusua. Hän asetti uuden 
lakkinsa ristin juurelle. 

Sen jälkeen ei hän koskaan käyttänyt 
ylioppilaslakkia. Keväthalla oli vieraillut 
hänen nuoressa sydämessään. 



III 

”Vai musiikkiopistoon Tipuli aikoo! Ja isä 
on antanut siihen suostumuksensa?” Lää¬ 
ketieteen kandidaatti ja Pitkulin pitäjän 
v.t. kunnanlääkäri Tauno Hyrkäs näpsäyt- 
ti pikkuriikkisen halveksivasti etusormel¬ 
laan savukkeestaan tuhkan maljakkona 
toimivaan savikuppiin. 

”Tytön mieli tuntuu sinne kovasti teke¬ 
vän, ja onhan hänellä vähän taipumuk¬ 
sia”, puolustautui isä Pusu. 

"Meikäläisen ei kannata mennä musiik¬ 
kia opiskelemaan vähin taipumuksin. Ei 
jokaisesta, joka vähän pianoa rämpyttää, 
tule taiteilijaa, ja tusinataiteilijoita on jo 
liiaksikin nälkää näkemässä. Tytöstä on 
kapisteltava pois kaikki joutavat taiteili- 
jaunelmat. Kahdeksantoistavuotias tyttö- 
letukka uneksii aina korkeita unia. Mei¬ 
dän on nähtävä selvä totuus hänenkin 
puolestaan.” 




”Sitähän minäkin olen isälle koettanut 
puhua, mutta he ovat yhdenlaisia löyhkiä, 
isä ja tytär, eivätkä ota minun huomau- 
tuksiani ollenkaan kuuleviin korviinsa.” 
Äiti ei katsonut kehenkään, mutta selvästi 
saattoi hänen äänestään ymmärtää, että 
rakkaan pojan mielipide oli saanut hänen 
lämpimän kannatuksensa. 

”Minun tietääkseni sinä, äiti, olit aivan 
yhtä mieltä kanssamme siinä asiassa”, 
huomautti isä. 

Äiti kohautti harteitaan. No niin. Hän 
oli ainakin aluksi ajatellut asiaa vastaan, 
mutta kun se tyttö osasi puhua myös hy¬ 
vin asiansa puolesta, niin ... Nyt oli tois¬ 
ta, kun Tauno oli kotona. Siinä pojassa oli 
järkeä enemmän kuin koko muussa per¬ 
heessä yhteensä. 

”Äiti on tunneihminen. Hänen mielipi¬ 
teensä saa aina puolelleen pienellä hyväi¬ 
lyllä”, hymähti Tauno. 

"Älähän nyt!” sanoi äiti liikutettuna ja 
koetti olla ankaran periaatteellisen näköi¬ 
nen. Parsinneula heilui uhkaavan julmana 
isän sukan kannassa. 



”Tämä asia pitää nyt ratkaista minun 
täällä ollessani. Viime vuosina on tyttöä 
kovasti hemmoiteltu, kun hän on yksin 
saanut olla kotona luonanne. Hän on tul¬ 
lut omapäiseksi. Ja se ei ole kaunis omi¬ 
naisuus nuoressa naisessa. Hänen ikäisen¬ 
sä tytön on vielä tehtävä mitä hänellä tee¬ 
tetään.” 

”No, voithan taivutella hänet mieleisek¬ 
si. On kyllä perää puheessasi, ettei meikä¬ 
läisen kannata tuhlata varoja sellaiseen 
hommaan, mistä ei niitä takaisin saa”, 
myönteli isä. Hänkin kunnioitti sangen 
suuresti korkeasti oppinutta poikaansa. 

”En ollenkaan epäile, ettenkö saisi tyt¬ 
töä luopumaan musiikkihulluttelustaan.” 
Nuori mies naputteli hyvin itsetietoisena 
sormellaan pöydän kantta. 

”Tipuli, tule tänne heti”! huusi hän ak¬ 
kunasta sisarelleen, joka kaalimaassa par¬ 
haillaan poimi matoja pois lehdistä. 

”Onko sulia hengentiellistä asiaa?” 

”Etkö voi totella kyselemättä?” vastasi 
veli mahtipontisesti. 

”Enpä oikein. Minulla ei ole pienintä- 



kään halua laskea karkuun saalista, jonka 
olen puolen tunnin aikana onnistunut ko¬ 
koamaan. Jahka saan nämä madot pois 
päiviltä, tulen heti. Herra lääkäri, v.t. lää¬ 
käri olkoon siis kiltti ja odottakoon!” 

Meni runsas puolituntinen, ennenkuin 
Tipuli tuli. 

”Kanat olivat hyvin kiitollisia minulle, 
kun toimitin heille ensiluokkaisen hotelli- 
päivällisen. Kukko lauloi parhaimman 
virtensä kiitokseksi”, rupatteli hän huolet¬ 
toman iloisena käyden istumaan veljensä 
viereen. 

”Minä olen tässä saanut kuulla, että sinä 
aiot mennä musiikkiopistoon voidaksesi 
pianolla säestää kukkojen kiitosvirsiä.” 

Tipuli käänsi hitaasti päänsä veljeen 
päin. Tuo äänensävy ei ennustanut hy¬ 
vää. 

"Niinpä olen tuuminut”, vastasi hän 
odottamattoman varmasti. 

"Taidat oikein maailmanmainetta ta¬ 
voitella?” 

Tipuli sävähti punaiseksi. Häntä har¬ 
mitti veljen ivalliset sanat. 



"Mitä se sinuun kuuluu, mitä minä ta¬ 
voitteen. En minä ole aikeistani tilivelvol¬ 
linen sinulle.” 

"Olitpa tai et, mutta me olemme tässä 
päättäneet, että sinä jätät kerta kaikkiaan 
päästäsi taiteilijahoureet ja hankit itsellesi 
kunnollisen viran. Syksyllä menet Helsin¬ 
kiin lukemaan alempaa hallintotutkintoa 
ja parin vuoden perästä olet valmis virka¬ 
mies.” 

”Minusta ei tule virkamiestä.” 

”No, virkanainen sitten.” 

”Minäkö rupeaisin lakia lukemaan! 
Etkö voisi keksiä vielä homeisempaa luku- 
alaa?” 

"Tietysti laki on hiukan yksitoikkoista 
ja ikävää, mutta kaikki hyödyllinen on 
ikävää. Luuletko, että ihmiset ryhtyisivät 
ikäviin töihin, jos aina olisi tarjolla haus¬ 
koja ja hyödyllisiä hommia, kanaseni?” 

"Tauno, sinun on turha ruveta esitel¬ 
möimään. Minä en aio antautua lakimie¬ 
heksi, en sinunkaan mahtisanastasi. Vielä 
nytkin tulee hiki, kun muistelen, millä vai¬ 
valla sain kymmenet käskyt päähäni.” 



11 Lue sitten opettajattareksi!” 

"Opettajattareksi en rupea, ennen läh¬ 
den Amerikkaan ja rupean piiaksi.” 

”No, hammaslääkäriksi.” 

”Minusta tuntuu siltä, kuin yksi lääkäri 
perheessämme riittäisi vallan mainiosti. 
Sitäpaitsi saisin suuren velkataakan siitä 
ilosta ja kunnasta.” 

”Lääkärillä on aina mahdollisuus mak¬ 
saa velkansa, mutta toista on pianistin. 
Pianotunneilla ja säestyksillä hyvänteke- 
väisyysjuhlissa ei ansaita edes jokapäiväis¬ 
tä leipää, saatikka velkoja makseta. Ja sik¬ 
si hyvin sinun kykysi tunnen, että voin 
sanoa suoraan: taiteilijaa sinusta ei tule. 
Ole järkevä! Rikkaat voivat tuhlata raho¬ 
jaan tullakseen hyviksi soittajiksi. Velka¬ 
rahoilla täytyy päästä taiteilijaksi, kuului¬ 
saksi taiteilijaksi, ja sitä sinusta ei tule.” 

”Mistä sinä sen tiedät?” 

”Kyvyt aina havaitaan.” 

"Soitinhan jo pikku tyttönä virsiä. Eikö 
se ole kykyä?” 

"Soitinhan minäkin, ja nytkin soitan 
pianoa paremmin kuin sinä, mutta en ole 



silti pitänyt itseäni kykynä enkä pidä.” 

”Mutta minä inhoan kaikenkarvaista 
lukemista. Tahdon tulla taiteilijaksi.” 

”Sinä olet hullu! Mistä sinä olet tuollais¬ 
ta imenyt päähäsi? Tietysti Erkki on ne 
istuttanut, paraskin taiteilija muka!” 

”Eiköhän olisi sittenkin kaikkein paras¬ 
ta”, puuttui isä jälleen puheeseen,”että en¬ 
sin todellakin hankkisit itsellesi jonkun 
ammattitaidon, jolla aina voit ansaita ela¬ 
tuksesi. Sitten vasta ryhtyisit jatkamaan 
musiikkiopintojasi. Ei ole näet vielä myö¬ 
häistä sittenkään. Olethan nuori. Eikä 
vara koskaan venettä kaada. Eikö olisi 
syytä ajatella hiukan tätä asiaa?” 

No niin. Kun kerran isäkin rupesi tuolla 
tavalla ajattelemaan, niin turha siinä oli 
vastaan pullikoida. Järkeä isän sanoissa 
ehdottomasti oli. Se täytyi Tipulin myön¬ 
tää, vaikka hyvin katkeralta järkipuhe 
tuntui. Aivan väkisinkin tahtoi itku pääs¬ 
tä. 

”Luen miksi tahdotte, mutta sen jälkeen 
ette saa enää sitoa minua”, myöntyi Tipu- 
li. 



Perhe oli nyt tyytyväinen. Tauno aikoi 
isällisesti taputtaa pikku sisarensa olka¬ 
päätä, mutta tämä väisti tylysti. Ja väistäi¬ 
sitte vain tekin häntä, joka monivuotisen 
haaveenne armotta todellisuuden tervasi- 
veltimellä mustaisi. 

Perhe päätti yksimielisesti, että Tipuli 
suorittaisi alemman hallintotutkinnon. 
Tauno ja isä lupasivat lukurahat. Ainoas¬ 
taan ensimmäinen vuosi olisi käytävä vel¬ 
karahoilla, jotka olisivat sitten kannusti¬ 
mena ja pakkona päämäärän saavuttami¬ 
seen. 

Tauno-veli oli viisas mies. Tipuli irvisti 
hänelle kaikella kunnioituksella. 

Turtiaisen paksu isäntä ei ollut leikkituu- 
lella. Hän istui avaran tupansa peräpenkil- 
lä syljeskellen ympärilleen valtavia perska- 
annoksia, joita näytti olevan suupielissä 
loppumaton varasto. 

Tipuli nojasi häkeltyneenä pankkorau- 
taan. Hän oli ujosti pyytänyt isäntää ole¬ 
maan niin hirveän hyväntahtoinen ja hiu¬ 
kan takaamaan häntä, että hän saisi opin¬ 
tovelan. Silloinkos isäntä Turtiainen rä¬ 
jähti, räjähti kuin kiveen lentänyt kranaat¬ 
ti. 

.. Vielä minä tässä piruja takaile- 
maan! Enkö ole saanut jo tarpeeksi niiniä¬ 
ni raapia veljesi velkakirjoihin. Koskahan 
muuten sekin herra saanee velkansa mak¬ 
setuksi? Sitä ei tiedä, vaikka jättäisi ne 
koreasti takuumiesten niskoille. Sellaisia 
ne suuret herrat ovat. Hyvästi silloin Tur¬ 
tiaisen perintötalo! Sinua minä en aina- 



kaan takaa. Tee rehellistä työtä eläkä ru¬ 
pea velkojen kanssa vehkeilemään! Kun et 
kerran isäsi rahalla pääse herrasväkeen, 
niin minun rahoillani et ainakaan. Menisit 
emännäksi kunnolliseen maataloon, niin 
eipä leipä loppuisi leukojesi välistä. On se 
nyt nähty, ettei tieto kelpaa vatsan täyt¬ 
teeksi. Laihaa on ranska ja ruotsi vellin 
suurukseksi. Maanviljelys on toista. Olla¬ 
pa nyt kaikki kivet jyväpusseja, niin kyllä 
rahaa kukkaroihin tulisi! Mutta herrat, 
kelvottomat keljut, ne takavarikoivat ta¬ 
lonpojan viljan, määräävät sille rajahin- 
nat, etteivät vain suinkaan joutuisi liikoja 
rahojaan talonpojan kukkaroon siirtä¬ 
mään. Ja minäkö herroja vaivoin ansai¬ 
tuilla rahoillani lisää kouluttaisin? Eikö 
helvettiä!” 

”No, no! Elähän, Esa!” koetti emäntä 
hillitä miestään. 

Esa oli päässyt vauhtiin eikä aikonut 
vielä kohtakaan jarruttaa. Nyt oli yksin 
tein paras tyhjentää koko kaunamakasii- 
ninsa, johon oli yhtä ja toista keräytynyt 
vuosien varrella opettajan perhettäkin 



kohtaan. Niinpä Tipuli sai kuulla, kuinka 
isä parikymmentä vuotta sitten oli jättänyt 
heidän vanhimman poikansa luokalle, 
vaikka päästi loisakan pojan, kuinka opet¬ 
taja oli ampunut jäniksiä ilman lupaa hä¬ 
nen metsästään, ja varmaankin oli opetta¬ 
jan koira repinyt sen mustan pässin, joka 
silloin yhtenä kesänä löytyi, jne. 

Mitä Tipuli osasi tällaiseen ryöppyyn 
vastata? Hiukan toinnuttuaan hän lähti 
äänettömänä pois tuvasta. Hävetti ja har¬ 
mitti. Renki Kaaprieli oli vielä nauraa vir- 
nottanut karsinapenkiltä. 

Vapisevin sormin Tipuli sulki portin, 
mielessään ajatellen, ettei hän ihan huo¬ 
menna sitä laitosta avaa. 

”Elä nyt tuolla tavalla talosta lähe!” 
huusi isäntä tuvan akkunasta. ”Oisit juona 
ensin kupin kahvia.” 

Tipuli istuutui tien viereen ja itki. Miksei 
hän ollut antanut isännälle sanaa sanasta? 
Oli Turtiaisen ukko siksi paljon kiitolli¬ 
suuden velassa isälle, ettei sitä sopinut vai¬ 
tiololla sivuuttaa. Isä oli hänelle lainannut 



kaikki rahansa kerran, kun vanhan isän¬ 
nän velkojat ahdistelivat Turtiaista. Ilman 
isää ei Esa Turtiainen olisi Tervakaarteen 
Turtialan isäntänä. Ja noin hän nyt kui¬ 
tenkin ilkesi häpäistä auttajansa tytärtä. 

"Herran Jesta! Eikös se vain olekin 
Koulun Tipuli. joka istuu ja itkee." 

Tipuli kimmahti kuin ampiaisen pistä- 
mänä pystyyn. Askon Matin Mari siinä 
tiellä seisoi pullea pussi selässään, hameen 
helmat edestä kohotettuina vyötärönau- 
han alle. 

"Onko hän sairas?" kysyi Mari. Pullea 
pussi pudotettiin maahan. Hameen hel¬ 
mat hepsahtivat alas. Mari pyyhki hikeä 
kasvoistaan avuliaan näköisenä. 

"En. Turtiaisen isäntä hiukan haukkui 
minua", tunnusti Tipuli avomielisesti. 

Marin kasvojen yli hulmahti hyvän 
mielen aalto. 

"Vai haukkui se, ahnuri, Tipulin! Se tai¬ 
taa nykyisin itse hoidellakin koiran virkaa, 
kun ei saituuksissaan raaski koiraa elättää. 
Mutta elukkaparka söisikin leipää monen 
markan edestä. Ai, ai sinuas, Esa Turtiai- 




nen, miten turtunut on tuntosi! Tipulin 
sopii sitä ajatella! Kun minä tänä aamuna 
menin Turtiaiseen ja pyysin niin kauniisti, 
kuin suinkin osasin, että isäntä antaisi mi¬ 
nulle tämänviikkoiset korttijauhoni, ettei 
minun tarvitsisi kymmentä kilometriä 
kulkea jauhonjakelupaikkaan, kun minul¬ 
la on pieni lapsi, jota ei voi yksin jättää 
kotiin, ja mistä minä saisin lapsenkatsojan 
tällaisena kiireellisenä työaikana, kun 
Mattikin meni taas tukkisavottaan, ja kun 
isännän pitää viedä viljaa jakelupaikkaan, 
niin minusta antoi saman säväyksen, jos 
hän otti minulta leipäkortit ja antoi mulle 
jauhot, aina hän olisi ne asiat osannut elin- 
tarveherrojen kanssa selvitellä. Minä olisin 
vielä maksanut hänelle markan kilosta 
kyytipalkkaa, nähkääs. Mutta voi tämä 
riivattu, kun se alkoi kiroilla ja syljeksiä 
perskasylkiään. Sanoi minun, ajatelkaa, 
sanoi minun, syövän hänet keppikeijäläi- 
seksi. Ja kun sanoin jotain vähän vastaan, 
sillä rahasta minä pyysin, niin käsipuoles¬ 
ta pyöräytti minut pellolle. Että kaikkea 
sitä saakin kokea! Ei minua ole ennen 





muualla kuin piirileikissä käsipuolesta ta¬ 
lutettu.” 

Mari pyyhki uudelleen hikeä kasvois¬ 
taan röijynsä hihaan. Sitten hän kumartui 
salaperäisenä Tipulia kohden. 

”Mutta tällä matkalla sain kuulla jotain. 
Turtiainen on eilen myynyt kymmenen 
hehtoa rukiita kulassille ja saanut 950 
markkaa hehdosta. Sitten hän sai kuulla, 
että sama kulassi oli maksanut 1 000 
markkaa eräälle toiselle isännälle hehdos¬ 
ta. Ja se se tonkaa Turtiaisen sappea ja 
maksaa kuin sika ketoa. Niin että kyllä 
sitä leipää lähtisi, jos kultaa kukkarossa 
kuliseisi, mutta nälkään heidän puolestaan 
köyhä raukka saa muutamine vaskipätä- 
köineen kuolla. Ei Turtiaisen laisten mies¬ 
ten sydämessä sääliä ole. Vaan sen minä 
sanon, että vielä se Turtiainen minunkin 
kaltaiseni köyhän akan apua tarvitsee, ja 
silloin sanon, että ei tipu, sano emäntä kun 
härkää lypsi.” 

Askon Matin Mari päästi koko loista¬ 
van sanavarastonsa pulppuamaan rahan¬ 
ahneiden isäntien yli, jotka kiskovat maat- 



tornilta viimeisetkin pennit leivästä. Tipu- 
lin ei tarvinnut edes myönnellä, eikä Mari 
myöntelemiseen aikaa antanut. Hän siirtyi 
jäkäläleipään ja muihin pehkueväisiin. 
Siinä saivat osansa kaikki, punaiset ja val¬ 
keat, herrat ja narrit. Välillä hän aina 
muisti, että kotiinkin pitäisi lähteä, nosti- 
pa hän pari kertaa pussin selkäänsä lähte¬ 
äkseen, mutta innostui jälleen ja pussi 
puksahti tielle. Viimein Tipuli ei enää jak¬ 
sanut kuunnella. Hän sanoi hyvästit. Juuri 
kun hän oli mutkan taa painumassa, kuuli 
hän Marin huutavan nimeään. Tipuli py¬ 
sähtyi kuuntelemaan. 

"Eikö Turtiaisen isäntä antanut sulle- 
kaan jauhoja?" huusi Mari. 

"En häneltä jauhoja pyytänytkään." 

"Mitä sinä pyysit?” 

"Nimeä." 

"Häh? Mitenkä?" 

"Nimeä pyysin.” 

"Turtiaisenko nimeä?" 

"Niin." 

"Mutta eihän se syötäväksi kelpaa." 

"Kyllä minä syötäväksi sitä aioin." 




Askon Matin Mari kääntyi ympäri. 
Katsohan opettajan neitiä, kun kehtasi 
tehdä pilkkaa! Taisi sittenkin Turtiaisen 
isäntä oikeasta asiasta ripittää. 

Tipuli esitti asiansa Kullan vaaran isännäl¬ 
le. 

”Sinun on paras kysyä sitä meidän 
emännältä”, sanoi Kullanvaara. 

” Mitäs minä nyt isännän asiaan puuttu¬ 
maan”, pakisi emäntä. ”Ymmärtäähän 
Tipuli, että isäntä itse määrää, mihin kir¬ 
jaan hän nimensä pistää, enkä minä. Aina 
tämä meidän talomme vastaa sellaisen 
summan kuin Tipulin velkakiijassa on, 
vastaa suuremmankin. Tämä ei ole mi¬ 
kään pieni talo. Keitä sinä olet saanut toi¬ 
siksi takuumiehiksi?” 

”En ketään. Pyysin Turtiaista, mutta 
hän ei ruvennut.” 

”Eikö ruvennut kymmentätuhatta ta¬ 
kaamaan? Jo on ukko nuuka. On totta toi¬ 
sen kerran. Jos meidän isännällä olisi sel¬ 
laiset maat ja mannut, niin solkenaan hän 
nimensä suikkaisi velkakirjan alle. Nyt se 



kyllä on vähän toista, kun tuo Jussikin 
pääsee ensi kevännä opettajaksi. Hän tar¬ 
vitsee myötään suuria summia. Koulun¬ 
käynti maksaa. Ja tytöllekin on laitettava 
myötäjäiset. On kai Tipuli huomannut, 
miten meidän Hiljalla on paljon sulhasia. 
Kohta hänet vissiin viedään meiltä pois. 
Eiköhän ison Könösen poika häntä na¬ 
panne. Isoon taloon on vietävä isot myötä¬ 
jäiset. Eikä nuorintakaan poikaa voida 
miirin osalle jättää. Niin, niin. Kyllähän 
olisi hyvä auttaa naapuria, semminkin Ti- 
pulin kaltaista hyvää tyttöä, joka ei yliop- 
pilasneitinäkään halveksi talonpoikaisia 
naapureitaan, mutta uskon, että se tällä 
kerralla on aivan mahdotonta. Vaikken 
sitä tietystikään voi määrätä. Isäntä meillä 
sellaiset asiat hoitaa. Hänen tämä talo on. 
Minä en ole näet tuonut rihmankierrettä 
koko tähän hoviin. Työtä olen tehnyt 
aamusta iltaan kuin orja. Sen minä uskal¬ 
lan sanoa, ettei tähän taloon parempaa 
emäntää olisi saatu, vaikka isäntä olisi 
nainut itsensä pappilan Inka-mamsellin, 
jota minä aikoinani palvelin.” 



”Takaako isäntä minua?” 

Isäntä vilkaisi arasti emäntään, joka 
puuhakkaana puhdisteli pannua lieden 
reunalla. Ei ollut emäntä näkevinäänkään 
isännän neuvotonta silmäystä. Hän oli 
sanottavansa sanonut. Tottapa mies siitä 
ymmärsi, mitä hänen rauhaansa sopi. 

”En minä nyt takaa, kun ei kerran Tur- 
tiainenkaan nimeään antanut”, urahti 
isäntä epävarmasti. 

”Ei Tipulin tarvitse ollenkaan luulla, 
että me olemme jollain tavalla Turtiaisen 
isännän teoista riippuvaisia. Meillä teh¬ 
dään aina, miten parhaaksi nähdään. Ti¬ 
pulin ei nyt pidä loukkautua, jos häntä ei 
tällä kerralla auteta. Ehkä toiste taas aute¬ 
taan. Tämä meidän isäntä on niin itsepäi¬ 
nen, että minkä hän kerran sanoo, se on 
kuin vaskeen valettu ja tinalla tinattu. 
Turha on minunkaan pyytää hänen peru¬ 
maan puhettaan ...” jne. Emäntä oikein 
lämpeni, vaikka koko kylä tiesi, ettei Kul- 
lanvaaran isäntä uskalla sylkeäkään 
emäntänsä luvatta. 

Mieli maan tasalla Tipuli aukaisi Asik- 



kalan vihtapantaisen portin. 

Isäntä hääräili tahkon luona. 

”No, vihonnii viime joku kahenjalankä- 
vijä! Tulepa, opettajan neiti, tahkoo kier¬ 
tämään, että suan sirppinj kuntoo! Minne 
lie kaikki monkeettii nii tyysti hävinneet, 
ettei ou tahkon kiertäjee.” 

”Kyllä pyöritän, mutta en ilmaiseksi”, 
vastasi Tipuli rohkaistuen. 

”Kierrä, makso, mitä makso!” 

”Hyvä, sanasta miestä!” 

Tipuli pyöritti tahkoa. Isännän äkätuuli 
lauhtui. 

”Joko sulia o suluhane kahottuna?” 

”Ei vielä.” 

”Parasta sois ajossa tehä sekkii, muute 
suatat jiähä näppijäs nuolemaa.” 

”Aikomukseni onkin jäädä vanhaksipii¬ 
aksi.” 

”Niin ne nuoret kanat kuakattaavat. 
Annapas olla, kun suavat miehe huaviisa, 
eijoo kysymystäkää vanahakspiijaks jiän- 
nistä.” 

”En ole tavallinen nuori tyttö. Olen 
ruma. Eivät miehet rumista välitä.” 



Asikainen nosti sirpin tahkolta, tunnus¬ 
teli terää peukalollaan, silmillä tarkasti Ti- 
pulia. 

”No, et sinä nyt juur silimee näölläs 
illauta. Vua o niitä niinnii hulluja miehiä, 
jotka pittäävät kauniina sinunnii laisias 
luukelekkoja. Suanko tehä sulle oikei 
omantunnonkysymykse?" 

"Miksikä ei!" 

"Ootko koskaa muanna nuorem mie- 
hev vieressä?" 

Tipuli päästi irti tahkon kammin. Suut¬ 
tumuksen puna nousi poskille. Moinen 
kysymys loukkasi häntä niin, ettei hän jak¬ 
sanut ymmärtää Asikaisen puhuvan oman 
käsityskantansa mukaan. Asikkalan tyttö¬ 
jen aitan kynnyksellä nuoret miehet lau- 
antai-illoin tappelivat vuoroistaan. 

"Mitä tarkoitatte, isäntä?" 

"No, no. Ei sinun huoli olla noin vija- 
ton. Vai aiotko uskotella olevasjnii lapsel¬ 
linen, että luulet penikoita saunan karsi¬ 
nasta kaivettavan?" 

"En ole niin lapsellinen, mutta en salli 
myöskään itseäni puhuteltavan kuin mitä- 




kin mierotyttöä tai kulkuakkaa.” Ja Tipuli 
käänsi selkänsä isännälle jättäen tämän ki¬ 
roilemaan tyttöä, tahkoa, sirppiä ja koko 
maailmaa. 

"Lapsi kulta, mikä sinulla on?” huudahti 
äiti, kun Tipuli tuli silmät vesissä kotiin. 

”En lähde ikinä takuumiestä pyytä¬ 
mään, en, ennen jään kotiin tai menen pii¬ 
aksi.” 

Äiti jätti perunain kuorimisen. Pyyh¬ 
kien kätensä hän istuutui itkevän tyttären- 
sä vierelle. 

"Olivatko he sinulle ilkeitä?” 

”Ky-yllä.” 

”Kas, niin, rauhoituhan! Kun heillä nyt 
on kukkarot rahasta raskaina, katsovat he 
voivansa hiukan pullistella ja näyttää 
mahtiaan.” 

"Niin. Ja minä olen taas liian ylpeä ker¬ 
jäläiseksi. Siksi otan kaikki puheet niin 
raskaalta kannalta. Mieluummin kuolen 
kuin kerjään.” 

"Isä, isä, tulehan tänne! Kyläläiset ovat 
olleet ilkeitä lapselle.” 




Pitkän kyselemisen perästä saivat van¬ 
hemmat kuulla, mitä Tipulille oli tapahtu¬ 
nut. 

”Älä itke, kyllä minä sinulle rahat han¬ 
kin”, sanoi äiti päättäväisesti. ”Vielä tänä 
iltana lähden veljeni luo Harjulaan. Rusti- 
tilan isännälle ei kymmenentuhatta paljoa 
merkitse.” 

”Mutta äiti!” huudahtivat isä ja tytär 
hämmästyneinä. Äiti ei ollut viiteentoista 
vuoteen käynyt lapsuudenkodissaan Har¬ 
julassa, missä hänen ainoa veljensä isän¬ 
nöi. Hän tuskin mainitsi veljensä nimeä. 
Veljen toinen vaimo oli kerran ajanut äi¬ 
din ulos, kun oli miehensä nähnyt tälle 
lahjoittavan äiti vainaansa sudennahkatur- 
kin. Ottipa hän turkin pois. Siitä lähtien ei 
äiti ollut Harjulan ovea avannut. 

"Helppoa minun ei ole sinne mennä sen 
naisen tähden, mutta parempi on sentään 
antaa oman koiran haukkua kuin vie¬ 
raiden.” 

• • 

”Aiti kulta, jospa sinut taas ajetaan 
ulos.” 

"Ole huoletta! En ole mikään arka tyt- 





tönen. Sitäpaitsi on veljelläni omatunto, 
joskaan sitä ei ole hänen rouva vaimol¬ 
laan. Veljeni tietää hyvin tunnossaan, että 
minulla olisi ollut oikeus saada siitä talos¬ 
ta enemmänkin kuin viisituhatta markkaa 
ja myötäjäiset.” 

”Äiti, emmeköhän sentään voisi saada 
lapselle rahoja muualta. En halua viittä 
penniä rikkailta sukulaisiltasi.” 

”En häneltä rahoja pyydäkään. Pyydän 
takuumieheksi, että lapsi saa rahat pankis¬ 
ta.” 

”No, se käy päinsä.” 

Se kävi päinsä. Harjulan rustitilan isän¬ 
tä takasi, olisi antanut rahatkin, jos olisi 
huolittu, mutta äiti sanoi, etteivät hän eikä 
hänen lapsensa olleet kerjäläisiä, vaikka 
köyhiä olivatkin. 

Säästöpankki hyväksyi Tipulin velka¬ 
kirjan. 

Kolmannen luokan matkustajavaunu. 
Vaunu täynnä sekalaista seurakuntaa, vie¬ 
lä sekalaisempaa hajua, oikeata hajumys- 
tiikkaa. 

Oli aamuyö, se hetki vuorokaudesta, 
jolloin sekalaisellakin seurakunnalla on 
yhteinen harrastus, torkkuminen. 

Koko kolmannen luokan matkustaja- 
vaunu torkkui. Tuossa pitkä miehenkui- 
kelo oli saanut kokonaisen penkin hal¬ 
tuunsa. Se oli sittenkin hänelle liian vähän. 
Hänen jalkansa täyttivät käytävän. Hän 
oli riisunut saappaansa, että hänen har¬ 
maat, punaraitaiset sukkansa pääsisivät 
oikeuksiinsa. Ohoh, sitä lemua, joka niistä 
lähti! Oli suorastaan ihme, että hänen naa¬ 
purinsa pääsivät hengissä Helsinkiin, vaik¬ 
kei heillä ollut kaasunaamaria. 

Kuikeloa vastapäätä nuokkui kolme 
muijaa. Yhdellä heistä oli omenakori sy- 



lissään. Iltayön hän hieroi vaunussa ome¬ 
nakauppoja. Nyt hän oli nyykistynyt ko¬ 
rinsa varaan. Ehkäpä juuri korista leviä¬ 
vää, suloista omenan tuoksua ämmät sai¬ 
vat kiittää, etteivät tukehtuneet naapurin¬ 
sa jalkojen myrkkykaasuun. 

Vaunun peränurkassa löyhkäsi pirtu ja 
tenttu. Oven suussa nukkui lihava paris¬ 
kunta. Sen vaununosan hajusta ei voinut 
varmasti sanoa, lemahteliko se lihavasta 
pariskunnasta vai seinäntakaisesta pikku- 
kammiosta. 

Ja sieraimet soivat ja kurkut korisivat. 

Tällainen oli Tipulin matkaseura, kun 
hän ensimmäisen kerran kiiti kohden pää¬ 
kaupunkia. Ei tullut uni silmäkulmaan. 
Kuka olisi uskaltanutkaan nukkua tällai¬ 
sen seurakunnan seassa, kun samettisessa 
käsilaukussa oli kolmetuhatta markkaa! 
Hirveää, jos joku ne varastaisi! 

Pikkupäässä myllersi kaikenmoisia aja¬ 
tuksia. 

Tuntui ihmeelliseltä, että tässä hän nyt 
todellisena ylioppilaana ajaa korotti yli¬ 
opistoon. Ylioppilaana, niin, vaikkei hä- 




neliä ollut ylioppilaslakkia päässään. Mi¬ 
ten monesti hänen mielensä olikaan teh¬ 
nyt uutta lakkia, kun se ensimmäinen tuli 
uhratuksi kaatuneen toverin haudalla! 
Helpolta uhraus silloin tuntui. Helppous 
haihtui. ”Miksi et pidä ylioppilaslakkia?” 
utelivat kaikki tuttavat, joilla vain oli kieli 
suussa. Mitä sanoa heille selitykseksi? To¬ 
tuutta ei ainakaan. ”Haluan olla lakiton 
ylioppilas. Se on erikoista”, koetti hän vas¬ 
tata yliolkaisesti. Yliolkaisuus oli kauka¬ 
na. Tässä asiassa hän ei ollenkaan halun¬ 
nut olla erikoinen. Millä riemulla hän oli¬ 
sikaan ollut yksi tuhannesta! Mutta ei! 
Hän oli antanut lupauksen, tosin vain sa¬ 
nattoman lupauksen. Se oli pyhä. Se oli 
pidettävä. 

Helsinki! Ajatukset, menkää Helsin¬ 
kiin! 

Isä ja äiti olivat niin pelottavan juhlalli¬ 
sia hyvästelyssään yliopistoon lähtijää. 

”Jumala varjelkoon sinua pahasta!” sa¬ 
noi äiti. 

”Älä anna maailman tarttua elämäsi 
ohjaksiin! Ole se, mikä olet!” neuvoi isä. 




Helsinki pelotti. Helsinki riemastutti. Se 
täytti sydämen tuhansilla toiveilla. 

"Mikä se oli?” pääsi Tipulilta säikähty- 
nyt äännähdys. Hän oli ollut niin omissa 
ajatuksissaan, ettei ollut huomannut päi¬ 
vän valkenemista ja matkatovereitten vä¬ 
hittäistä heräämistä. 

”Tässä kulkee kahdet kiskot rinnan. 
Eikö neiti ole ennen käynyt Helsingissä?” 
selitti vastapäätä istuva keikarimainen 
herra jäijestellen hiuksiaan. 

"En.” 

”Menettekö palvelukseen?” 

”En.” Tipuli punastui. Eihän palvelemi¬ 
nen ole häpeällistä, mutta... Jos hänellä 
olisi ollut ylioppilaslakki, niin tuokin mies 
olisi kysymättä ymmärtänyt, mitä varten 
hän oli matkalla pääkaupunkiin. 

"Onko teillä siellä sukulaisia?” 

”On veli.” 

"Onko hän naimisissa?” 

”Ei.” 

”Te kai menette hänen talouttaan hoita¬ 
maan?” 

”En.” 



"Menettekö johonkin liikkeeseen?” 

"En.” 

”Kuulkaa, teidän sopii ruveta ompeli¬ 
jaksi. Ne hankkivat hyvin. Minulla on si¬ 
sar ompelija. Neuvon teidät hänen luok¬ 
seen. Hän tarvitsee apulaisen. Oletteko 
ehkä ompelija?” 

”En.” 

”Pian te opitte. Teillä on harvinaisen 
pienet ja sirot kädet, aivan kuin säätyläis¬ 
naisilla. Mitä olette ennen tehnyt?” 

”En juuri mitään.” 

Herra katseli tyttöä hetken hävyttömän 
tuttavallisesti, mutta kun tämä ei edes 
alentunut kääntämään akkunasta silmi¬ 
ään kyselykoneeseen, alkoi kone jälleen 
toimia. 

"Oletteko te talontytär?” 

”En.” 

"Kenen tytär olette?” 

Tipulin kärsivällisyys loppui. 

"Kenen poika te olette?” 

Mies häkeltyi. 

"Häh?” 

"Kenen poika olette? Mitä hommitte? 



Oletteko tarjoilija? Oletteko professori?” 

Mies katseli hetken leimusilmäistä tyt¬ 
töä. Hymähti. 

”Anteeksi!” Hän osti lehden ja hävisi 
sen taa. 

Nyt aloitti vierellä istuva nainen kysely- 
kuurinsa. Hän oli hommassa paljon taita¬ 
vampi kuin vastapäätä istuva keikari. Hän 
kertoili aina omasta elämästään ja itses¬ 
tään, ennenkuin kysäisi samaa Tipulilta. 
Niin pitkälle hän pääsi kyselyissään, että 
kun seisottiin hiljaa ulospurkautuvassa jo¬ 
nossa, ehti hän kysyä: 

”Mihin opistoon neiti aikoo?” 

"Yliopistoon.” 

Nainen käännähti kipakasti Tipuliin 
päin. 

"Neiti ei taida vielä tietää, että ainoas¬ 
taan ylioppilaat opiskelevat yliopistois¬ 
sa.” 

"Minä olen ylioppilas.” 

"Voitte valehdella tyhmemmille! Te yli¬ 
oppilas! En ole vielä eläissäni tavannut yli¬ 
oppilasta, jolla olisi päässä tuollainen 
musta samettiluuska. Ylioppilaslakki on 



valkea, hyvä neiti, ja siinä on kultainen 
lyyra. Minun sisareni poika on ylioppilas, 
joten tiedän hyvin sen asian.” Nainen aste¬ 
li Tipulin edellä asemasillalle kuin olisi 
vähintään ollut yliopiston professori. 

Niin syvästi kuin ämmän puhe loukka- 
sikin Tipulia, ei hänellä ollut aikaa jäädä 
sitä suremaan. Hän oli aivan huomaamat¬ 
taan joutunut Helsinkiin. Outo kauhu 
kouristi sydäntä. Mihin rotkoon hän oli¬ 
kaan joutunut? Joka puolella kohosivat 
kylmät, kiviset seinät. Sininen taivas oli 
kutistunut pieneksi läikäksi pään päälle. 
Rotkon pohja vilisi mustanaan ihmisiä. 
Toinen ei toiseensa vilkaissut. Jokainen 
näytti olevan tärkeä omasta mielestään. 
Ohikulkeva naapuri oli välttämätön, kier¬ 
rettävä paha. 

Tipuli tarttui raskaaseen matkalauk¬ 
kuunsa, jossa äidin laittama eväskukko 
vielä avaamatta kellotti, ja lähti virran 
mukana kulkemaan kohden kivistä sei¬ 
nää. 

Kas, tuossa olivat portit, joiden luona 
Tauno sanoi seisovansa vastassa. Siihen 



oli Ellikin luvannut tulla. 

Tipuli katseli silmät suurina ympäril¬ 
leen. Totisesti hän ei nähnyt yhtään tuttua 
naamaa. Tuossa taisi sittenkin olla Tauno. 
Hän riensi luo. Ei, ei hän ollutkaan Tau¬ 
no. 

Ellistä ei näkynyt jälkeäkään. 

Kauhu kouristi uudella voimalla sydän¬ 
tä. Voi, mihin hän nyt joutuu tässä oudos¬ 
sa, suuressa kaupungissa! Hän laski maa¬ 
han raskaan matkalaukkunsa silmäilläk- 
seen vielä kerran ympärilleen. Ihmisiä 
meni, ihmisiä tuli, mutta yhtään tuttua ei 
heidän joukossaan ollut. 

Tipuli tuli odotussaliin. Mitä tehdä? 
Hän ei tiennyt Taunon osoitetta, sillä tällä 
ei ollut vielä silloin asuntoa, kun kotiin 
kirjoitti. Ei hän liioin muistanut oman 
asuntonsa osoitetta. Hänen piti asua Elli- 
ystävän kanssa tämän tädin luona. Elli oli 
kyllä ohimennen maininnut osoitteen, 
mutta Tipuli ei hoksannut painaa sitä 
muistiinsa. Maalla eivät ole tuollaiset asiat 
tärkeitä. 

Kokonaista kuusi tuntia istua kyyrötti 



Tipuli Helsingin aseman odotussalissa. Ne 
eivät olleet hauskoja tunteja. Lopuksi hän 
alkoi itkeä. 

"Mikä pikkuneitiä vaivaa?” kysyi osaa¬ 
ottavasti Tipulin vierellä istuva vanha nei¬ 
ti. Vihdoinkin ihminen tässä liikkuvien 
nukkien erämaassa! Tuo vanhapiika ei ai¬ 
nakaan ollut maailmassa liikaa. Tipuli 
purki hänelle heti surunsa. 

”Muistatteko sen henkilön nimen, jon¬ 
ka luona on asuntonne?” 

”Hän on pastorinrouva Pellinen.” 

"Katsotaanpa hänen osoitettaan puhe¬ 
linluettelosta.” 

Sieltähän se todella löytyi pastorinrouva 
Elida Pellisen osoite. 

Ystävällinen vanha neiti auttoi Tipulia 
saamaan tavarat pois pakaasista. Hetken 
kuluttua istui tyttö ajurin rattailla ja mat¬ 
kasi asuntoonsa. 

Kymmenen minuutin kuluttua Tipuli 
seisoi pastorinrouva Elida Pellisen oven 
takana ja soitti ovikelloa. Vanha, ontuva 
nainen tuli avaamaan. 

"Onko rouva Pellinen kotona?” 



"On.” 

”Saisinko tavata häntä?” 

”Neidin on turha vaivata rouvaa. Me 
saimme jo palvelustytön.” 

”En aio palvelukseen.” 

”Jaha. Olkaa hyvä ja odottakaa sit¬ 
ten!” 

Samassa ilmestyi rouva kynnykselle. 
Kun sillitynnyri, silakkanelikko, kaalinku- 
pu ja tomaatti asetetaan päällekkäin niin 
on jotakuinkin selvä kuva saatu rouva Pel¬ 
lisestä. 

”Suokaa anteeksi! Asuuko luonanne yli¬ 
oppilas Elli Pellinen?” 

"Kyllä.” 

"Minä olen hänen huonetoverinsa Ti- 
puli Pusu.” 

”Te! Ettehän te ole ylioppilas!” 

"Kyllä olen ylioppilas. Jos rouva ei usko 
sanaani, niin olkaa hyvä, tässä ovat todis¬ 
tukseni, passini, papinkiijani ym.” Tipulin 
ääni värisi hillitystä raivosta. Mokoma 
kaupunki! Mokomat ihmiset! 

"Hyvä neiti, suokaa anteeksi! Kun nei¬ 
dillä ei ollut ylioppilaslakkia, erehdyin. 



Tervetuloa vain! Me odotimme jo aamulla 
neitiä. Neidin veli soitti äsken tänne. Mis¬ 
sä neidin matkatavarat ovat?” 

Siihen kauhuun hyökkäsi Elli. 

”Tipuli, missä ihmeen junassa sinä nyt 
tulit?” 

”Tulin jo tänä aamuna.” 

”Älä narraa! Enpäs nähnyt, vaikka olin 
asemalla.” 

”En minäkään sinua nähnyt”, vastasi 
Tipuli happamesti. 

”Syytä itseäsi, miksi kuljet tuollainen 
vanha rällä päässä! Luulin sinun toki yli¬ 
oppilaslakkia käyttävän. Et kai ikääsi Am¬ 
piaista sure. En edes muita ihmisiä katso¬ 
kaan kuin ylioppilaita.” 

”Saat olla varma, etten koskaan, kuulet¬ 
ko, en koskaan pane ylioppilaslakkia pää¬ 
häni!” kirahti kiusaantunut tyttöparka. 
Hän heittäytyi sohvalle itkemään. 

”01en minäkin höperö, suuri höperö, jos 
on lupa lausua itselleen tällaisia kohteliai¬ 
suuksia”, mutisi Tipuli ääneen ripustaes- 
saan valkean juhlapukunsa vaatesäiliön 
naulaan. Sitten hän veti ylleen punaflanel- 
lisen aamuviittansa ja kipristäytyi iso laki¬ 
kirja kädessä mukavasti nojatuoliin. Toi- 
mekkaasti hän avasi kirjan. Luki sivun, 
luki kaksi. Jo haukotteli. Laki ei ole mi¬ 
kään virkistävä sarjaromaani. Huh! Huh- 
huh! Kyllä on maailman pahuus suuri, 
kun sen kurissapitoon tarvitaan näin ka¬ 
malasti kaaria ja paragrafeja. 

Kylmä puistatti Tipulia, vaikka oli huh¬ 
tikuun loppupuolisko ja hän istui lämpö¬ 
johdon vieressä. 

Aamuviitan tupsu häilähti kättä korja¬ 
tessa sivuaukeamalle. Pienet sormet tart¬ 
tuivat siihen. Tupsu alkoi tanssia lakikir¬ 
jan juhlallisella aukeamalla. 



Oli vain syksy talven kautta kevääksi 
pyörähtänyt täällä Helsingissäkin. Kaikki 
alkutentit olivat hyvin suoritetut. Jos ter¬ 
veyttä riittäisi, niin ensi keväänä näihin 
aikoihin olisi "vallesmannin” tutkinto 
suoritettu. 

Tupsu kohosi miettiväisesti hyväile- 
mään laihaa poskea. 

Missä olivat ne haaveillut ylioppilas- 
vuosien riemut, joista kaikki puhuivat? Ti- 
puli ei ollut vielä oppinut niitä tunte¬ 
maan. 

Ellemme itse iloa luo, eivät toiset sitä 
tarjottimella eteemme tuo. Jos toisivatkin, 
ei se lämmitä. 

Tipuli oli kovin itsepäinen. "Teen mitä 
tahdon. Minulla on siihen oikeus, kun en 
toisten oikeuksia loukkaa", oli hänen tun¬ 
nuslauseensa. 

Siitä ylioppilaslakista tai paremminkin 
lakittomuudesta alkoi pitkä pettymysten 
sarja Tipulin elämässä. Kärpäsestä tuli 
härkänen. Elli, joka ennen koulussa niin 
hyvin sopeutui kaikkiin Tipulin ominta¬ 
keisuuksiin, ei täällä pääkaupungissa niitä 



ollenkaan sietänyt. Ensi aluksi hän vaati 
Tipulia ostamaan lakin. Tipuli ei ollut nii¬ 
tä luonteita, jotka saadaan ivalla ja kylmin 
sanoin taipumaan. Hän ei kiusallakaan 
taipunut. Jos ystävyys särkyy tuollaiseen 
pikkuseikkaan, niin särkyköön! Se ei ole 
silloin minkään arvoinen. Tipuli vetäytyi 
synkkänä syijään. 

Elli antoi Tipulin olla rauhassa. Ei ollut 
mikään nautinto kulkea kaduilla ja juhlis¬ 
sa moukkamaisesti puetun seuralaisen 
kanssa. Hän alkoi hakea uusia ystäviä. 
Kun hän oli sievännäköinen, hyvin puet¬ 
tu, iloinen, ei ollut ihme, että hänellä oli 
pian iso liuta ystäviä ja ystävättäriä ympä¬ 
rillään. Luvut jäivätkin toiselle sijalle, hu¬ 
vittelu kohosi ensimmäiselle. Keväällä Elli 
oli osakuntansa huomatuimpia jäseniä. 

Ei Tipuli sentään erakkoelämää viettä¬ 
nyt. Synnynnäiset vanhatpiiat olivat myös 
opiskelemassa, ja heidän kanssaan Tipuli 
seurusteli. Mutta katkeralta tuntui sitten¬ 
kin monivuotisen, ymmärtävän ystävän 
menettäminen. 

Aamuviitan punainen tupsu pistettiin 





päättävästi taskuun. Tässä ei turha mietti¬ 
minen auttanut. Kaaret ja pykälät täytyi 
ajaa muistiin. Tipuli kiersi palmikkonsa 
alas pään ympäriltä, jotta laki saisi pullis¬ 
tella ja sijoittua kiristyksettä aivokop- 
paan. 

Naimakaari. 

Tipuli hymähti. 

”Taunokin aikoo nyt naimisiin, ja ras¬ 
kaan rahakukkaron vierestä naikin. Jo ih¬ 
mettelin, että mistä tämä veljellisen rak¬ 
kauden konkreettisessa muodossa ilmene¬ 
vä puuska johtui, kun Tauno hyötähyvi- 
ään lahjoitti kengät, sukat, puvun, takin, 
lakin ja karvakauluksen. Sanoi saaneensa 
vakinaisen paikan ja käski riemuita kans¬ 
saan. Kannattikin. Minusta hänen olisi 
sentään sopinut sanoa näin: Tuossa on 
sinulle paremmat vaatteet, pue ne yllesi, 
että kehtaan tunnustaa sinut sisarekseni 
rikkaiden ja hienojen sukulaisteni edes¬ 
sä!” 

Lakikirja paukahti kiinni. 

Tänä iltana hän oli ollut tutustumassa 
veljen rikkaaseen morsiameen ja tämän 



isään, tehtailija Villbergiin. 

Uudet sukulaiset eivät ilahduttaneet Ti- 
pulin mieltä. Isä-Villberg koetti parhaansa 
mukaan olla huomaavainen vävynsä sisa¬ 
relle. Tipuli sai käyttää koko hyvän tah¬ 
tonsa, jotta jaksoi sietää väkeville juomille 
tuoksuvaa Isä-Villbergiä. 

Lahja oli morsiamen nimi. Kaunis, 
nuori, hieno ja rikas. Hän näkyi olevan 
korviaan myöten rakastunut Taunoon, 
eikä hän sitä vaivautunut salaamaan. 
Morsiuspari hyväili ja suuteli kuin olisivat 
Isä-Villberg ja Tipuli ollet kaksi tyynyä 
sohvan nurkassa. Tuo makeileminen syl- 
jetti Tipulia. Hän oli mustasukkainen vel¬ 
jestään. Noin hän vieraalle naiselle hel¬ 
lyyttä jakoi, sisar poloista tuskin ystävälli¬ 
sesti poskelle taputti. 

Tipulin kurkussa pyöri kuiva pala. Hä¬ 
nen teki mielensä livistää. Veljen tähden 
hillitsi halunsa. 

Teatteriin lähdettäessä huomasi mor¬ 
sian, ettei hänen tulevalla kälyllään ollut 
ainoatakaan naisellista korua. Hän juoksi 
heti korulippaalleen ja lahjoitti Tipulille 



helminauhan. 

Tumma puna kohosi Tipulin poskille. 

”Kiitos! Mutta minä en kanna mielellä¬ 
ni koruja.” 

”Miksi?” 

''Periaatteellisista syistä.” 

"Oletko uskovainen?” 

"En.” 

"En ymmärrä, miksi...?” 

"Korut ovat kauniiden naisten kanta¬ 
muksia. Minut ne tekevät naurettavaksi.” 

"Elyvä luoja! Onpa sinulla periaatteet! 
Heitä ne romukoppaan! Pujota vain hel¬ 
met kaulaasi! Sinä olet tarpeeksi sievä 
kantamaan niitä.” 

"Jos tahdot, otan helmet muistoksi, 
kaulaani en niitä pane.” 

"Nyt minä ymmärrän. Sinähän olet se 
kummallinen ylioppilas, josta syksyllä 
kerrottiin, joka ei pidä ylioppilaslakkia!” 

Kyynelet kiertyivät Tipulin silmiin. 
Hän kääntyi selin ja meni akkunasta tui¬ 
jottamaan kadulle. 

Lahja solmeili neuvottomana helmi¬ 
nauhaa. Hän oli hemmoteltu lapsi, joka 



sai aina tahtonsa täytetyksi. Harvassa oli¬ 
vat ne ihmiset, jotka eivät täyttäneet hä¬ 
nen oikkujaan. Nyt hän oli koko illan tun¬ 
tenut, ettei sulhasen sisar hänestä pitänyt. 
Helminauhalla hän koetti saavuttaa tä¬ 
män suosion. Hän epäonnistui. Hetken 
halutti häntä mennä pyytämään anteeksi 
loukkaustaan Tipulilta. Sisu ei antanut pe¬ 
rään. Hän viskasi helmet lattialle ja meni 
nauraen isälle ja sulhaselle kertomaan Ti- 
pulin hullusta periaatteesta. Ainoastaan 
viimeisen huomautuksen hän jätti mainit¬ 
sematta. 

Teatterista palattaessa sattui toinen 
kommellus. Tauno ja Tipuli saattoivat tu¬ 
levat sukulaisensa näiden asuntoon. Lahja 
oli jo kokonaan unohtanut loukkauksen¬ 
sa. Hänellä oli unohtavainen sydän. Hän 
aikoi suudella Tipulia jäähyväisiksi. Tämä 
torjui kylmästi hyväilyn. 

"Anteeksi. En ole tottunut sellaiseen!" 

Taunolta ei puuttunut teksti eivätkä sa¬ 
nat, kun hän saatteli sisartaan. Tämä sai 
kuulla, mikä ja millainen hän oikeastaan 
oli. Perheen häpeäpilkku. Tahditon. Sivis- 




tymätön. Mitä Lahja nyt kuvitteli sulha- 
sestaan, tämän kodista, kun sisar käyttäy¬ 
tyy moukkamaisemmin kuin sivistymätön 
tehtaantyttö? 

Semmoinen tämä ilta oli ollut kaikessa 
lyhykäisyydessä kerrottuna. Ei siis ihme, 
että Tipuli-parka kipristyi itkien lakikirjan 
ympärille. Sen nahkaista kantta vasten 
hän nyyhki suruaan. Sen nahkaista kantta 
vasten hän nukahti nyyhkytyksiinsä. 

Mitä? Mikä melu oven takana? 

Tipuli heräsi syvästä unesta. Lakikirja 
jysähti selälleen lattialle. 

”Ti-pu-li! Tule avaamaan!” 

Ellin ääni! Miksi ihmeessä hän ei tule 
omalla avaimellaan sisään? Onhan hänellä 
sellainen. Hyväinen aika! Kello on jo puoli 
kolme! 

Tipuli loikkasi avaamaan. 

”Kii-tok-sia nyt oi-kein paljon”, sanoi 
Elli oudosti sammaltaen, mutta ei ollen¬ 
kaan Tipulille, vaan niille parille herralle, 
jotka häntä olivat olleet saattamassa. Ti¬ 
puli oli säikähtyneenä painautunut oven 



pieleen piiloon. 

”Elli, mikä sinua vaivaa? Hoijuthan. 
Oletko sairas?” hätäili Tipuli auttaessaan 
toverinsa päällysvaatteita naulaan, kun 
tämä ei voinut sitä itse suorittaa. 

”Hyvin saiii — ras!” 

Hän heittäytyi sänkyyn täysissä pukeis¬ 
saan. Tipulin täytyi riisua hänet kuin pie¬ 
nen lapsen. 

”Onko sinussa kuumetta?” 

Vastaukseksi tuli ankara oksennuskoh- 
taus. Tipuli hätäytyi. Hän juoksi herättä¬ 
mään rouva Pellistä. 

”Elli on sairas. Täytyy soittaa lääkäri.” 

Rouva Pellinen oli myös herännyt koli¬ 
naan oven takana. Hän ei ollenkaan hä- 
täytynyt. Sen sijaan että olisi mennyt soit¬ 
tamaan lääkäriä, hän laahusti loiskavissa 
tossuissaan tyttöjen huoneeseen. Hänen 
nenänsä sanoi heti, mitä laatua Ellin sai¬ 
raus oli. 

”Herra luoja!” hän parahti. 

”Onko, onko se vaarallista?” 

”Vaarallista! Jospa hänessä olisi vaikka 
kolera, olisi se kunniallisempaa kuin olla 



juovuksissa.” 

"Älkää!” 

”No, kaikkea sitä saa nähdä ja kuulla! 
On siinä minulla kaunis ylioppilasneiti! Ja 
vielä minun kattoni alla! Ja minun suku¬ 
laiseni tytär! Ooo, tätä häpeän suuruutta! 
Ooo, tätä synnin paljoutta! Ooo, tätä saas¬ 
taisuutta tässä nuijassa syntisessä suku¬ 
kunnassa ...!” Rouva Pellinen oli täyn- 
nänsä pyhää kiivautta. Hänen miesvai- 
naansa ei liene pitänyt koskaan seurakun¬ 
nalleen sen parempaa saamaa. Mutta tyh¬ 
jille seinille ja kuuroille korville se kajahte- 
li. Syntinen oli vaipunut tukkiuneen. Ti- 
puli istui salin pimeimmässä nurkassa it¬ 
kemässä ystävänsä surkeutta. 

Kun Tipuli seuraa vana päivänä palasi 
luennoilta huoneeseensa, tapasi hän Ellin 
istumassa tavarainsa keskellä. 

"Mitä nyt?” pääsi Tipulilta. 

"Minä muutan.” 

"Minne?” 

"Tovereiden luo, jotka eivät ole tekopy¬ 
hiä kielenkantelijoita.” 

"Mitä sinä tarkoitat?” 



”Sitä minä tarkoitan, mitä sanoin. Luu¬ 
letko, että on jokin nautinto asua kaltaisesi 
hullun nunnan kanssa, joka ei ymmärrä 
mitään. Vaatteesikin ovat huonommat 
kuin piioilla. Koko osakunta sinulle nau¬ 
raa. Ihan saa hävetä, että on käynyt samaa 
koulua kanssasi. Sinä et osaa yhtään sano¬ 
jasi solmita. Luuletko osakunnan emän¬ 
nän päätäsi silittävän, että sanoit häntä 
muutamille pojannolkeille haudotuksi 
vastaksi’ ja että nyt kaikki häntä sillä ni¬ 
mellä kunnioittavat. Ja oliko sinun pakko 
viime yönä heti lentää tädille ilmoitta¬ 
maan. Minä vihaan sinua! Minä inhoan 
sinua! Minä häpeän. Koko osakunta hä- 
pee...!” 

”Seis! Ei sanaakaan enää!” huudahti Ti- 
puli ja hänen silmänsä löivät tulta. ”Minä 
myös häpeän. Häpeän sinua! Mutta en aio 
kiusata, enkä häväistä sinua ja kaltaisiasi 
läsnäolollani. Vielä tänään eroan yliopis¬ 
tosta. Vielä tänään lähden Helsingistä. 
Voin ansaita leipäni ilman yliopistollisia 
tutkintojakin. Se sana on varma.” 

Tipuli istui konttorissa jo kymmenettä 
kuukautta. Taunon appiukko oli tämän 
paikan hänelle toimittanut. Suuttunut per¬ 
he alkoi jälleen olla lepytetty. Tipuli itse 
oli hyvin tyytyväinen paikkaansa. Seitse¬ 
män tuntia päivässä hän naputteli kirjoi¬ 
tuskonetta. Iltapäivät hän soitteli pianoa, 
jonka hän oli vuokrannut eräältä rouvalta. 
Neljän vuoden kuluttua hän toivoi saa¬ 
vansa säästetyksi niin paljon rahaa, että 
voisi mennä jatkamaan opintojaan etevien 
musiikkipedagogien johdolla. 

Elämä näytti jälleen riemukkaalta. Työ¬ 
toverit olivat järjestään reiluja ihmisiä. 
Suurin osa heistä olikin jo kehkeimmän 
aikansa elänyt. Naiset olivat vanhojapii- 
koja. Miehet naineita jurrikoita. Tipuli 
tunsi syntyneensä elämään vanhojen ih¬ 
misten kanssa. 

Konttorissa oli vain kaksi ihmistä, joita 



Tipuli ei jaksanut sulattaa, lihava liikkeen- 
omistaja ja tämän mustakähäräinen yksi¬ 
tyissihteeri. Konttorissa kuiskailtiin yhtä 
ja toista näistä molemmista. Kai niissä 
kuiskeissa jotain perääkin oli, sillä eihän 
Mustakähäräinen muuten olisi saanut lais¬ 
kana konttorissa vetelehtiä. Olisi vain jon¬ 
kun toisen päähän pälkähtänyt yrittää, 
niin heti olisi konttoripäällikkö antanut 
risapäät rusaukset. Mustakähäräistä ei ku¬ 
kaan muistuttanut. Selän takana vihaisesti 
mulkoiltiin, mutta edessä kohteliaasti ku¬ 
marrettiin. 

Tipuli ei tehnyt kumpaakaan. Hän yk¬ 
sinkertaisesti ei alentunut näkemään Mus¬ 
takähäräistä. Tämä taas puolestaan vihasi 
nuorta Tipulia, mutta ei voinut sitä miten¬ 
kään osoittaa, sillä koko henkilökunta nä¬ 
kyi yksimielisesti asettuneen tytön puolel¬ 
le, yksin konttoripäällikkökin. 

Liikkeenomistaja oli Tipulista inhotta¬ 
va. Hän oli valkea ja lihava kuin äyräitten- 
sä yli kumpuileva pullataikina. Hänessä ei 
näyttänyt olevan luita ollenkaan. Tipuli 
oli onnellinen, ettei hän joutunut koskaan 



tekemisiin isäntänsä kanssa. 

Juorut juoksivat. Tarinoita tapahtui. Ne 
kaikki eivät paljon Tipulia liikuttaneet. 
Hän eleli omien haaveittensa piirissä ja oli 
onnellinen, kun sai olla rauhassa. 

Eräänä päivänä konttoripäällikkö lähetti 
Tipulin pankkiin. Kaikki asiatytöt olivat 
tiessään. Päällikkö kaski neidin haana sa¬ 
lamana. Tipuli teki määräyksen mukaan. 
Posket punaisena, kovasti huohottaen hän 
ryntäsi juoksujalkaa takaisin konttoriin ja 
jätti rahat päällikölle. 

"Olinko tarpeeksi ketterä?” kysyi hän 
iloisesti hymyillen. 

”Kiitos, neiti! Olitte!” 

Silloin vasta Tipuli hoksasi, että liik- 
keenomistaja oli huoneessa. Tämä nosti 
taskustaan kultasankaiset lasit silmilleen 
ja tarkasteli nopeasti poistuvaa lähettiläs¬ 
tä. 

”Taasko uusi asiatyttö?” kysyi Omista¬ 
ja. 

”Ei. Hän on konekirjoittajani, se, jota 
tehtailija Villberg suositteli.” 



”Näyttää kovin lapselliselta.” 

”Niin. Hän lienee hiukan alle kahden¬ 
kymmenen. Näppärä ja kiltti tyttö.” 

Omistaja pani toisen silmänsä kiinni ja 
katseli merkitsevästi toisella konttoripääl¬ 
likköä. 

”Vai niin. Te pidätte hänestä.” 

”Pidämme kaikki hänestä. Hän on kun¬ 
non tyttö.” 

Omistaja kohautti harteitaan. 

”En epäile sitä. Kunnon tytöt ovat kai¬ 
kista kiintoisimpia. Mutta asiasta toiseen. 
Kuinka paljon...” 

Siitä päivästä lähtien huomasi konttorin 
valpas henkilökunta, että Omistaja mie¬ 
luimmin kulki sen huoneen läpi, jossa 
Pusu istui. Omistaja puolestaan taas teki 
sen havainnon, ettei hän koskaan saanut 
puhutella pientä konekiijoittajatarta kah¬ 
den kesken. Jos hän lähetti tytön toverin 
toiseen huoneeseen, niin jo toisesta huo¬ 
neesta pistäytyi toinen henkilö etsimään 
jotain hiiden paperilappua. 

Konttorissa kävi kuiske, että Omistaja 
oli iskenyt silmänsä Pusuun. 




”Hyi”, sylkäisi Tipuli, kun asiasta hä¬ 
nelle itselleen kerrottiin. "Mokomakin 
vanha ihratynnyri!” 

”Niin sanoi Mustakähäräinen aluksi.” 

Tipuli suuttui. 

”Jos minun osalleni eivät poikamiehet 
riitä, niin ilman olen. Ukkomiehiä syljen 
päin naamaa.” 

Kun kissa on poissa kotoa, hyppivät hiiret 
pöydillä. 

Omistaja ja konttoripäällikkö olivat 
poissa konttorista. Tytöt keräytyivät Tipu- 
lin huoneeseen. Tipuli oli noin vain ilman 
aikojaan, toverinsa iloksi, piirtänyt pilaku¬ 
van Omistajasta. Toveri ilahdutti sillä ohi¬ 
kulkevaa kassaneitiä, ”Kassaa”. Kassasta 
oli kuva erittäin onnistunut. Ilahduttaak- 
seen häntä enemmän piirteli Tipuli Omis¬ 
tajasta useampia hullunkurisia kuvia. Hä¬ 
nellä oli näet tuollainen pieni taito. "Kas¬ 
san” nauru kutsui pian koko henkilökun¬ 
nan pikku Pusun ympärille. Mustakähä¬ 
räinen, pahan ilman lintu, sattui jouk¬ 
koon. 



Ilon ollessa ylimmillään saapuivat ”kis- 
sat” kotiin. 

”Mikä on ilona?” 

Kaikki vaikenivat. Tipuli sujautti pape¬ 
rin kiijepinon alle piiloon. 

”Neiti Pusu näytteli hiukan meille noi¬ 
takonsteja”, sanoi vihdoin vanha kassa- 
neiti. 

Iloinen seura hajaantui. 

”Ehkäpä neiti näyttää minullekin noita- 
konstejaan”, sanoi Omistaja. 

”Pyydän anteeksi!” vastasi Tipuli nous¬ 
ten kunnioittavasti seisomaan. ”En tehnyt 
mitään noitakonsteja. Hulluttelin vain 
hiukan. Sellainen ei huvita herra johta¬ 
jaa.” 

”Miksi ette voi näyttää töitänne”, sanoi 
Mustakähäräinen. Ennenkuin Tipuli aa- 
vistikaan, vetäisi nainen paperin kiijepi¬ 
non alta. Omistaja sai katsella, miltä hän 
näytti konttorineitinsä silmissä. 

Mustakähäräinen poistui ilkeästi hy¬ 
myillen. Konttoripäällikkö silmäili kau¬ 
histuneena paperia. 

Omistajan otsalle kohosivat suuttu- 



muksen suonet. 

”Neiti, seuratkaa minua!” 

Kauhu järsi Tipulin sydäntä. Potkut, 
potkut! Mitä taasen kotolaiset sanovat- 
kaan? 

Omistaja seisahtui huoneessaan Tipulin 
eteen. 

”Näinkö te kunnioitatte isäntäväkeän¬ 
ne, neiti?” 

Tipulin pää painui alas. Liikemiehenä 
hän kunnioitti isäntäänsä, mutta ihmisenä 
— äh. Parasta pitää suunsa kiinni. 

'Tiedättekö, että pienemmistäkin syistä 
erotetaan tässä firmassa kunnottomat vir¬ 
kailijat?” jylisi Omistaja. 

Tipuli ei vastannut. 

”Eikö teillä ole mitään sanottavaa puo¬ 
lustukseksenne?” 

”Ei.” 

"Pyytäkää sitten edes anteeksi!” 

"Olkaa hyvä ja antakaa anteeksi, jos 
voitte!” sanoi tyttö hiljaa. Häntä rupesi 
pelko ahdistamaan. Hän vilkaisi vaisto¬ 
maisesti ovelle päin. Omistajan naama ja 
ääni olivat muuttuneet ytelän imeliksi. 



”Pyytäkää kauniimmin, jos haluatte pi¬ 
tää paikkanne!” 

”En osaa sen kauniimmin.” 

Omistaja tarttui lihavilla sormillaan ty¬ 
tön leukaan pakottaen hänet katsomaan 
silmiinsä. 

”Kyllä te osaatte. Jolla on noin kirkkaat 
silmät ja punaiset huulet, hän kyllä osaa 
paljon kauniimmin anteeksi pyytää.” 

Tipuli riuhtaisi leukansa irti. Omistaja 
sai kiinni hänen käsivarrestaan. 

”Älkää olko lapsellinen! Olettehan te 
pyytänyt isältänne anteeksi tyhmyyksiän- 
ne! Pyytäkää minulta samoin. Kas niin. 
Antakaapa, kun opetan teille, miten se 
tapahtuu!” 

Ja hän venytti amebamaiset käsivarten¬ 
sa rimpuilevan tytön ympärille. Hänen 
hengityksensä tohisi kuin lähtöä tekevän 
veturin savupiippu. Suu ammollaan hän 
haki tytön huulia. 

Hätä keinon keksii. Tipuli turvautui 
koiran konstiin. Hän iski raivokkaasti 
hampaansa Omistajan käsivarteen. 

Kiroten hellitti ameba otteensa. 



”Te vanha ihratynnyri!” sähähti Tipuli 
peräytyen ovelle. "Minä olen vain halpa 
konttoristi ja te mahtava rahapomo. Mut¬ 
ta kunniaani en ikinä jätä kaltaistenne kä¬ 
siin. Tällä minuutilla lähden moisesta ta¬ 
losta.” 

Kun Tipuli tuli kiihtyneenä ulos Omis¬ 
tajan huoneesta, kääntyivät kaikkien sil¬ 
mät kysyvinä häneen. 

”No? Miten kävi?” kysyi Kassa. 

"Puraisin häntä. Nyt lähden tallustele¬ 
maan kotiini.” 

"Puraisit häntä!” 

"Puraisin. Voittehan kysyä sitä hänen 
lääkäriltään, jonka luo hän luultavasti on 
mennyt sidottamaan käsivarttaan!” 

Juhannus. Kokot leimahtelivat. Iloiset ih¬ 
miset hyppivät niiden ympärillä kuin kan¬ 
nibaalit paistinsa ääressä Etelämeren saa¬ 
rilla. Rengit ja piiat, päiväpalkkalaiset ja 
souvarit remusivat työväentalolla. Viulun 
vingutus kuului nuorisoseuraväen keskuu¬ 
desta. Pitäjän herrasväki piti omaa iloaan 
saaressa. 

Tohtorin kartanosta kuului maantielle 
asti lapsen itku pianon säestämänä. 

Tipuli siellä viihdytteli veljensä kaksos- 
poikia. Niin täällä maailmassa ihmislasta 
heitellään. Tipuli oli nyt lapsentyttönä. 

Kun Tipulin liikeura loppui lyhyeen 
kuin kissan lento, täytyi hänen palata ta¬ 
kaisin Lepikkomäkeen. Tällä kerralla per¬ 
he hyväksyi yksimielisesti Tipulin menet¬ 
telyn. Sanoipa Tauno, että olisi ollut vielä 
enemmän paikallaan, jos Tipuli olisi hok¬ 
sannut purra moiselta esimieheltä nenän. 



Koska Taunon perheessä oli näihin ai¬ 
koihin sattunut kaksinkertaisesti iloinen 
tapaus, kutsuttiin Tipuli jakamaan iloa. 
Näin hän joutui hoitamaan lapsentytön 
virkaa. Virassa hän tuli nyt olleeksi jo puo¬ 
li vuotta. 

Veljen kotona Tipuli tuli mainiosti toi¬ 
meen. Lahjarouva jätti iloiten talouden ja 
lapset natonsa ylikomentoon. Tipuli puo¬ 
lestaan ei työtä pelännyt. Hän piti pojat ja 
palvelijat kurissa. 

Kaikki naapurit olivat herttaisia ja ystä¬ 
vällisiä "tohtorin sisarelle". Nuoret neito¬ 
set kiirehtivät solmiamaan ystävyysliittoja 
hänen kanssaan, etenkin kun huomasivat, 
ettei hän ollenkaan kiinnittänyt huomio¬ 
taan nuoreen nimismieheen ja rovastin 
apulaiseen. Vanhat rouvat pitivät häntä 
herttaisena tyttönä. Nuoret miehet nimit¬ 
tivät häntä ylpeäksi, koska hän heidän lä¬ 
heisyydessään oli kylmä kuin jääpuikko 
maaliskuisessa räystäässä. 

Mutta nyt oli juhannus. Avonaisesta ak¬ 
kunasta tunkeutui huoneisiin sireenien hi¬ 
velevä tuoksu. Tipuli-täti istui salissa soi- 



telien ja haaveillen. Kaksoset kirkuivat 
kammiossaan. Ei ollut heillä nälkä, eikä 
märkä. He juhlivat juhannusta omalla ta¬ 
vallaan. Muu perhe oli juhlissa taivasalla. 

Valkea, puolipuhjennut ruusunnuppu 
lennähti akkunasta soittajan syliin. Hän 
lakkasi heti ja meni katsomaan. 

"Vai nuori neiti täällä säestääkin parku- 
suita”, kuului ulkoa miellyttävä ääni. 

Tipuli punastui. Taiteilija Aro, rovastin 
poika, akkunan alla seisoi. Aro ei ollut 
enää pojannaskali, vaan kuuluisa pianisti. 
Hänen oppilaakseen Tipulikin toivoi pää¬ 
sevänsä. 

"Saanko tulla luoksenne?” 

"Olkaa hyvä!” 

"Kas, minne te nyt menette?” 

"Ovea avaamaan.” 

"Jos sallitte, tulen akkunasta. Se on ru¬ 
nollista.” Samassa hän jo istuikin akku- 
nalla katsellen vallattomasti Tipulia. 

"Miksi ette ole kokkoa polttamassa?” 

"Täytyy jonkun olla lapsien luona.” 

"Voiko noin nuori olla näin uhrautuvai- 
nen?” 



”Kuten näette, herra.” 

”Onko minun lupa laskeutua luoksenne 
vai täytyykö minun poistua, armollinen 
neiti?” 

”Jos luulette viihtyvänne seurassani, ol¬ 
kaa hyvä!” 

”Kenpä ei kevään ja nuoruuden joukos¬ 
sa viihtyisi! Mutta mihin te taas kiiruhdat¬ 
te?” 

”Saanko tarjota simaa?” 

”Sen jätätte kauniisti tekemättä. Jos 
ruokaa, juomaa haluaisin, pois luotanne 
heti kiiruhtaisin. Saanko pyytää teitä istu¬ 
maan tähän vastapäätä? Kas niin. Millä 
luokalla te taas olettekaan?” 

Tipuli punastui. 

”01en jo kaksi vuotta ollut ylioppilaa¬ 
na.” 

”Tuhannesti anteeksi, neiti! Luulin teitä 
koulutytöksi, ja aioin kohteliaasti pyytää 
teitä laskemaan palmikkonne alas. Katso¬ 
kaas, pelkään, että tuo hirveä hiuskerä 
taittaa hennon niskanne. Mutta koska te 
olette jo kaksi vuotta ollut ylioppilaana, en 
todellakaan rohkene pyytää sitä.” 



Tipulin poskia poltteli. Hän oli hämil¬ 
lään ja onnellinen, kun suuri taiteilija, hä¬ 
nen ihanteensa, suvaitsi jutella hänen 
kanssaan. Hymyillen ujosti hän päästi 
kaksi pitkää, ruskeaa palmikkoa vapau¬ 
teen. 

”Pyhä Maria, ovatko ne todella noin 
ihanat. Kuulkaas, pikku neiti, te ette saisi 
niitä koskaan kiertää ylös.” 

Hän siirtyi tytön viereen sohvalle alkaen 
leikitellä tämän toisella palmikolla. Häntä 
huvitti verien leikki pienokaisen poskilla. 
He olivat tavanneet toisensa muutaman 
kerran vieraisilla. Mutta taiteilija ei ollut 
kiinnittänyt tyttöön sen enemmän huo¬ 
miota. Hän vain tiesi, että tuo mitättömän 
näköinen pieni neiti oli pitkän lääkärin 
sisar. Läheltä katsoen tyttö olikin suloinen 
lapsi. Miten omituisen kirkkaat silmät hä¬ 
nellä olikaan. 

Tipuli oli kuin seitsemännessä taivaassa. 
Taiteilija, kuuluisa taiteilija, kertoili tuos¬ 
sa hänelle, mitättömälle tytölle, kokemuk¬ 
siaan ja seikkailujaan. Tämä oli hänen elä¬ 
mänsä suurin hetki. Tätä hän ei 



ikinä unohtaisi. 

Kuuntelijan innostus tarttui kertojaan. 
Hän kumartui lähemmä, lähemmä loista¬ 
via silmiä. 

Äkkiä hän keskeytti. Hänet valtasi halu 
suudella tytön viattomia huulia, joita ei 
ehkä kukaan ennen häntä ollut kosketta¬ 
nut. 

Silloin ojensi tyttö vaistomaisesti käten¬ 
sä häntä kohden. 

"Jatkakaa, olkaa hyvä!" pyysi hän. 

Taiteilija häpesi. Hän vetäytyi kauem¬ 
maksi sohvan kulmaan. 

"Suokaa anteeksi”, hätäytyi Tipuli, "te 
olette jo väsynyt ettekä halua enää ker¬ 
toa." 

Taiteilija hymyili. 

"En ole väsynyt. Kevät ja nuoruus ovat 
vain huumaavia. On vaarallista nauttia 
niistä liian kauan. Puhutaanpa nyt teistä, 
neiti Hyrkäs!" 

"En ole Hyrkäs. Nimeni on Pusu." 

"Ettekö olekaan lääkärin sisar?" 

"Kyllä. Meillä on vain eri nimi." 

"Aha! Hän on teidän velipuolenne." 



”Ei. Olemme aivan koko sisaruksia. 
Hän vain otti toisen nimen, kun tämä enti¬ 
nen on ... on ... kummallinen.” 

”Niinkö! Miksi ette ole noudattanut hä¬ 
nen esimerkkiään?” 

”Koska Pusu on kunniallinen nimi, ja 
kun isälle on se nimi kelvannut, niin miksi 
ei minulle.” 

”Oikein, neiti! Ihailen teitä!” 

Tipulin silmät loistivat kuin tähdet. 
Vihdoinkin joku, joka osasi antaa arvon 
hänen menettelylleen! Taiteilijan arvo ko¬ 
hosi kohoamistaan Tipulin silmissä. 

”Neiti aikoo varmaan korkeastioppi- 
neeksi maisteriksi?” 

”En lueskele.” 

”Mitä, eikö tiedon laakeriseppele teitä 
houkuttelekaan! Parasta onkin, että kier¬ 
rätte paksut palmikkonne seppeleeksi kul¬ 
millenne.” 

Tipuli nielaisi pari kertaa tyhjää. Nyt tai 
ei koskaan. 

'Tiedättekö, herra, haluaisin mielelläni 
opiskella musiikkia. Tahtoisin tulla taitei¬ 
lijaksi. Veljeni, omaiseni vastustavat sitä, 




koska he olettavat, ettei minusta voi sel¬ 
laista tulla. Olisitteko ystävällinen 
ja.. .?” 

”Tietysti, rakas neiti! Siirtykää heti pia¬ 
non luo! Mielelläni kuuntelen teitä ja lau¬ 
sun mielipiteeni.” 

Tipuli nousi sykkivin sydämin. Hän va¬ 
litsi lempikappaleensa. 

Pikkulintu lensi akkunan kohdalle siree- 
niterttuun. Sen pikkukurkusta alkoi kai¬ 
kua rinnantäyteisiä säveliä. Se palautti Ti- 
pulin rintaan häipyneen rohkeuden. Hän 
alkoi soittaa. Ensin hän soitti arasti, mutta 
sai heti varmuutta, ja omasta mielestään 
hän ei koskaan ollut soittanut kappaletta 
niin loistavasti. 

Lopetettuaan Tipuli jäi istumaan pää 
riipuksissa. Taiteilija oli noussut ja seisoi 
hiljaa hänen takanaan. Lintu jatkoi laulu¬ 
aan sireenitertulla. 

”Te soititte oikein sievästi.” 

Tipuli käännähti nopeasti häneen päin. 

”Mutta taiteilijaa minusta ei tule?” sa¬ 
noi hän kiihkeästi. 

”Minä en ole sitä sanonut, neiti. Teillä 



on lahjoja. Harjoitus, opiskelu etevän 
opettajan johdolla .. 

Tipulin villisielu kimmahti kätköstään. 
Silmät tulena liekehtien hän tarttui taitei¬ 
lijan takin rintapieliin. 

”Älkää ladelko joutavia kohteliaisuuk¬ 
sia, herra! En minä niitä kaipaa. Totuutta, 
totuutta tahdon, vaikka kuinka karvasta, 
mutta totuutta.” 

Taiteilija seisoi hämmästyneenä. Hän ei 
ollut osannut aavistaakaan, että hänen ujo 
ja punasteleva emäntänsä olisi noin kiih¬ 
keä pikku nainen. Mutta hän ymmärsi 
saavansa tytön ainaisen vihan, jos hän ei 
nyt sanoisi totuutta. 

”Niin, luulen, että teistä voi suuren har¬ 
joituksen perästä tulla tavallinen pianotai- 
turi, mutta suurta taiteilijaa ei kos¬ 
kaan.” 

Kiihkeät, totuutta janoavat silmät pai¬ 
nuivat hiljaa kiinni. Silmäripsien välistä 
pusertui kyynel. Kädet vaipuivat alas. Hän 
lyyhähti tuolille istumaan. 

Aron kävi sääliksi. Hän nosti masentu¬ 
neen olennon vierelleen sohvaan ja koetti 



häntä lohduttaa. Tipuli-parka oli niin 
hautautunut luhistuneiden unelmiensa 
alle, ettei hänen tavallinen, urhea mielen- 
malttinsa tahtonut ollenkaan palata. 

”Älkää nyt toki noin surko! Tehän voit¬ 
te silti opiskella musiikkia. Rupeatte urku¬ 
riksi tai musiikinopettajaksi johonkin 
kouluun.” 

”Ei! Pitkän roikan vedän kaikkien mu- 
siikkihaaveitteni yli.” 

”Kas, sitä te ette saa tehdä! Soitollanne 
te vielä ilahdutatte monta sydäntä. Vaik¬ 
kei meille kaikille olekaan suotu onnea 
loistaa tähtinä konserttilavalla, niin usko¬ 
kaa minua, pienokainen, me suoritamme 
hiljaisuudessa monta paljon kauniimpaa 
työtä.” 

”Te pidätte varmaan minua itserakkaa¬ 
na hölmönä, kun näin suren. Mutta tekin 
itkisitte, jos jokainen suunnitelmanne, jo¬ 
hon ryhdytte, raukeaisi. Minulla ei ole 
enää mitään suunnitelmia. Minä en sovi 
mihinkään ammattiin.” 

”Johan nyt! Minäkin tiedän pari elä¬ 
mäntehtävää, jotka oikein hyvin sopivat 



kaltaisellenne, suloiselle, kirkassilmäiselle 
tytölle.” 

Kyyneliset silmät kohosivat arasti loh¬ 
duttajaan. 

"Katsokaas, sen toisen elämäntehtävän 
kuiskaa korvaanne joku toinen henkilö 
kuin minä. Minulla ei ole siihen oikeutta. 
Olkaa varma, että sellainen henkilö vielä 
tiellenne tulee. Mutta toisen elämäntehtä¬ 
vän voin minäkin teille osoittaa, suurem¬ 
man ja jalomman kuin taiteilijan tehtä¬ 
vän. Oletteko koskaan ajatellut, miten pal¬ 
jon on sairaita ja elämän lapsipuolia 
maailmassa? Eikö ole suurta, ihanaa lie¬ 
ventää heidän kärsimyksiään? Uskon, et¬ 
tei siinä tehtävässä koskaan tunne olevan- 
sa maailmassa liikaa, työttä, ilman tarkoi¬ 
tusta. Se työ on maan hiljaisten työtä siitä 
ei julkista kiitosta kanneta. Mutta tuo hil¬ 
jaisuudessa suoritettu työ antaa tekijälleen 
suuremman sisäisen tyydytyksen kuin 
maailman maine ja kunnia. Tyydytyksen 
viemme kanssamme hautaan. Maine ja 
kunnia jäävät maailmaan. Älkää siis sur- 
ko! Luoja luo meidät jokaisen omaan vir- 




kaamme, ja sen me aina saavutamme. 
Pyrkikäämme olemaan taiteilijoita siinä 
virassa, johon olemme määrätyt, olkoon¬ 
pa se sitten vaikka suutarin virka!” 





